**ՆԱԽԱԳԻԾ**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ**

**ՕՐԵՆՔԸ**

**ՕՏԱՐԵՐԿՐԱՑԻՆԵՐԻ ԵՎ ՔԱՂԱՔԱՑԻՈՒԹՅՈՒՆ ՉՈՒՆԵՑՈՂ ԱՆՁԱՆՑ ՄԱՍԻՆ**

**ԳԼՈՒԽ 1**

**ԸՆԴՀԱՆՈՒՐ ԴՐՈՒՅԹՆԵՐ**

**ՀՈԴՎԱԾ 1. ՕՐԵՆՔԻ ԿԱՐԳԱՎՈՐՄԱՆ ԱՌԱՐԿԱՆ ԵՎ ԳՈՐԾՈՂՈՒԹՅԱՆ ՇՐՋԱՆԱԿԸ**

1. Սույն օրենքը կարգավորում է օտարերկրացիների` Հայաստանի Հանրապետություն մուտք գործելու, Հայաստանի Հանրապետության տարածքում գտնվելու եւ բնակվելու, Հայաստանի Հանրապետության տարածքով տարանցիկ երթևեկելու, Հայաստանի Հանրապետությունից ելքի և Հայաստանի Հանրապետությունում օտարերկրացիների իրավական վիճակի հետ կապված այլ հարաբերությունները, քաղաքացիություն չունեցող անձի կարգավիճակը Հայաստանի Հանրապետության վավերացրած միջազգային պայմանագրերին համապատասխան Հայաստանի Հանրապետությունում որոշելու գործընթացը, ամրագրում է օտարերկրացիների և քաղաքացիություն չունեցող անձանց իրավունքներն ու պարտականությունները, Հայաստանի Հանրապետությունում գտնվող օտարերկրացիների արտաքսման ընթացակարգերը և դեպքերը, ինչպես նաև արտաքսման գործընթացում ներգրավված պետական մարմինների լիազորությունների շրջանակը և պարտականությունները:

2. Սույն օրենքի գործողությունը Հայաստանի Հանրապետությունում օտարերկրյա պետությունների դիվանագիտական ծառայության մարմիններում, ինչպես նաև միջազգային կազմակերպություններում կամ դրանց ներկայացուցչություններում աշխատելու նպատակով Հայաստանի Հանրապետություն ժամանող կամ Հայաստանի Հանրապետությունում գտնվող օտարերկրացիների եւ նրանց ընտանիքների անդամների վրա տարածվում է այնքանով, որքանով վերջիններիս հետ կապված հարաբերությունների առանձնահատկությունները սահմանված չեն Հայաստանի Հանրապետության միջազգային պայմանագրերով:

3. Արտաքին գործերի ոլորտում Կառավարության քաղաքականությունը մշակող և իրականացնող մարմինն իրականացնում է Հայաստանի Հանրապետությունում օտարերկրյա պետությունների դիվանագիտական ներկայացուցչությունների, հյուպատոսական հիմնարկների կամ այլ ներկայացուցչությունների, ինչպես նաև միջազգային կազմակերպությունների կամ դրանց ներկայացուցչությունների աշխատակիցների հավատարմագրումը, որի կարգը սահմանում է Հայաստանի Հանրապետության կառավարությունը։ Սույն օրենքի գործողությունը սույն մասում նշված օտարերկրացիների և նրանց ընտանիքների անդամների վրա տարածվում է այնքանով, որքանով վերջիններիս հետ կապված հարաբերությունների առանձնահատկությունները սահմանված չեն Հայաստանի Հանրապետության միջազգային պայմանագրերով։

4. Սույն օրենքը չի տարածվում Հայաստանի Հանրապետությունում ապաստան հայցող, ինչպես նաև Հայաստանի Հանրապետության կողմից փախստականի կարգավիճակ ստացած անձանց վրա, բացառությամբ սույն օրենքով նախատեսված դեպքերի:

**ՀՈԴՎԱԾ 2. ՕՐԵՆՔՈՒՄ ՕԳՏԱԳՈՐԾՎՈՂ ՀԻՄՆԱԿԱՆ ՀԱՍԿԱՑՈՒԹՅՈՒՆՆԵՐԸ**

1. Սույն օրենքում օգտագործվում են հետեւյալ հիմնական հասկացությունները.

**1)** **օտարերկրացի՝** Հայաստանի Հանրապետության քաղաքացի չհանդիսացող այն անձը, որն ունի այլ պետության քաղաքացիություն (օտարերկրյա քաղաքացի) կամ օտարերկրյա պետության կողմից ճանաչվել է քաղաքացիություն չունեցող անձ:

**2)** **քաղաքացիություն չունեցող անձ`** անձ, ով չի համարվում քաղաքացի որևէ պետության կողմից՝ այդ պետության օրենսդրության ուժով կամ օրենսդրության կիրառության արդյունքում.

**3)** **անձնագիր կամ ճամփորդական փաստաթուղթ** **(այսուհետ` անձնագիր)`** պետական սահմանը հատելու իրավունք տվող միջազգայնորեն ճանաչված անձը հաստատող փաստաթուղթ, որը համապատասխանում է այն տրամադրող պետության կամ միջազգային կազմակերպության կողմից սահմանված նմուշին.

**4)** **մուտքի վիզա կամ արտոնագիր՝ (այսուհետ` մուտքի վիզա)՝** Հայաստանի Հանրապետության կառավարության լիազորված պետական կառավարման համակարգի մարմնի թույլտվություն, որն օտարերկրացուն իրավունք է վերապահում մուտք գործել Հայաստանի Հանրապետություն, տարանցիկ երթևեկել Հայաստանի Հանրապետության տարածքով, գտնվել Հայաստանի Հանրապետությունում և դուրս գալ Հայաստանի Հանրապետությունից` դրանում նշված նպատակներով, պայմաններով և ժամկետներում.

**5)** **կարճաժամկետ կացության կարգավիճակ՝** լիազորված պետական կառավարման համակարգի մարմնի թույլտվություն, որն օտարերկրացուն իրավունք է տալիս կարճատև՝ մինչև մեկ տարի ժամկետով բնակվելու Հայաստանի Հանրապետության տարածքում.

**6)** **երկարաժամկետ կացության կարգավիճակ`** լիազորված պետական կառավարման համակարգի մարմնի թույլտվություն, որն օտարերկրացուն իրավունք է տալիս մինչև հինգ տարի ժամկետով բնակվելու Հայաստանի Հանրապետության տարածքում.

**7)** **հատուկ կացության կարգավիճակ`** Հայաստանի Հանրապետության վարչապետի կողմից տրվող թույլտվություն որն օտարերկրացուն իրավունք է տալիս մինչև տաս տարի ժամկետով բնակվելու Հայաստանի Հանրապետության տարածքում.

**8)** **ծագման պետություն`** օտարերկրացու քաղաքացիության կամ այն պետությունը, որում բնակվում է քաղաքացիություն չունեցող անձը կամ այն անձը, որի քաղաքացիությունը հնարավոր չէ հաստատել.

**9)** **հրավեր կամ միջնորդագիր (այսուհետ` հրավեր)`** փաստաթուղթ, որը հիմնավորում է օտարերկրացու մուտքը եւ գտնվելը Հայաստանի Հանրապետության տարածքում` դրանում նշված նպատակներով եւ ժամկետներով.

**10) աշխատանքի թույլտվություն**՝ միասնական էլեկտրոնային հարթակում միգրացիայի բնագավառում լիազորված պետական մարմնի կողմից մուտքագրվող էլեկտրոնային հաստատում, որը թույլ է տալիս օտարերկրացուն ձեռք բերել կարճաժամկետ կացության կարգավիճակ և աշխատել Հայաստանի Հանրապետությունում.

**11) միասնական էլեկտրոնային հարթակ**՝ սույն օրենքի 48-րդ հոդվածով նախատեսված էլեկտրոնային հարթակ, որի կիրառմամբ տրամադրվում է աշխատանքի թույլտվություն, դրա միջոցով մուտքագրվում կամ վերբեռնվում են աշխատանքի թույլտվություն ստացող և աշխատանքի թույլտվությունից ազատված օտարերկրացի աշխատողների վերաբերյալ սույն օրենքով և Հայաստանի Հանրապետության կառավարության որոշմամբ սահմանված կարգով տեղեկություններ, ինչպես նաև իրականացվում է պետական մարմինների, գործատուների և օտարերկրացիների միջև հաղորդակցությունը ։

**12)** **արտաքսում`** սույն օրենքով նախատեսված դեպքերում իրավասու պետական մարմնի կողմից օտարերկրացու կամ քաղաքացիություն չունեցող անձի հարկադիր հեռացումը Հայաստանի Հանրապետությունից.

**13)** **փոխադրող`** ցամաքային կամ օդային տրանսպորտով միջազգային ուղեւորափոխադրում իրականացնող կազմակերպություն.

**14)** **ուղեկցող`** մշակութային, մարզական, երիտասարդական, կրթական միջոցառումներին մասնակցելու կամ խմբակային զբոսաշրջության նպատակով Հայաստանի Հանրապետություն ժամանող մինչեւ 16 տարեկան օտարերկրացիների խմբի ղեկավար, կամ մինչև 16 տարեկան օտարերկրացու օրինական ներկայացուցչի համաձայնությամբ, օրենքով սահմանված կարգով տրված նոտարական վավերացմամբ փաստաթղթի հիման վրա երեխայի տեղափոխումն իրականացնող անձ.

**15)** **ընդունող կազմակերպություն`** Հայաստանի Հանրապետության պետական կամ տեղական ինքնակառավարման մարմին, Հայաստանի Հանրապետությունում գրանցված իրավաբանական անձ, որը կազմակերպում է մինչեւ 16 տարեկան օտարերկրացիների մասնակցությամբ կրթական, մշակութային, մարզական, երիտասարդական միջոցառումներ կամ զբոսաշրջային տուրեր.

**16)** **ժամանակավոր գտնվելու թույլտվություն`** սույն օրենքով նախատեսված դեպքերում օտարերկրացուն տրվող փաստաթուղթ, որը հնարավորություն է ընձեռում վերջինիս դրանում նշված ժամկետներում օրինական գտնվել Հայաստանի Հանրապետությունում, եթե նա չի բավարարում Հայաստանի Հանրապետությունում օրինական գտնվելու (բնակվելու) սույն օրեքով նախատեսած պահանջներին կամ չունի օրինական բնակութունը հաստատող փաստաթուղթ.

**17)** **մերձավոր ազգականներ`** ամուսին, ծնողներ, զավակներ, որդեգրողներ, որդեգրվածներ, հարազատ և ոչ հարազատ (համահայր կամ համամայր) եղբայր և քույր, պապ, տատ, թոռ.

**18)** **տարանցիկ երթևեկություն`** օտարերկրացիների երթևեկությունը որևէ պետությունից Հայաստանի Հանրապետության տարածքով օդային կամ ցամաքային տրանսպորտի միջոցներով դեպի երրորդ պետություն.

**19) մուտքի թույլտվություն`** սույն օրենքով կամ միջազգային պայմանագրերով նախատեսված դեպքերում և կարգով Հայաստանի Հանրապետության տարածք անձի անարգել մուտքը ապահովող փաստացի հնարավորություն ապահովող փաստաթուղթ.

**20) առանց ուղեկցողի երեխա՝** 18 տարին չլրացած անձ, որին Հայաստանի Հանրապետությունում չի ուղեկցում նրա մասին հոգ տանող որևէ չափահաս անձ.

**21) ընտանիքից անջատված երեխա`** 18 տարին չլրացած անձ, որին Հայաստանի Հանրապետությունում ուղեկցում է չափահաս անձ, սակայն երեխան անջատված է ծնողներից կամ նրա մասին հոգ տանողից.

**22) հատուկ կարիքներ ունեցող անձ՝** հաշմանդամություն, հոգեկան առողջության խնդիրներ ունեցող անձինք, հղի կանայք կամ թրաֆիքինգի կամ խոշտանգումների կամ բռնաբարության կամ բռնության այլ ձևերի զոհեր.

**23) օրինական բնակության իրավունք՝** կարճաժամկետ, երկարաժամկետ կամ հատուկ կացության կարգավիճակը, ինչպես նաև Հայաստանի Հանրապետության օրենսդրությամբ կամ միջազգային պայմանագրերով նախատեսված՝ Հայաստանի Հանրապետությում օրինական բնակվելու իրավունքը հավաստող այլ փաստաթուղթ կամ փաստական հանգամանք.

**24)**  **Մուտքի հավաստագիր**՝ սույն օրենքով նախատեսված դեպքերում և կարգով Հայաստանի Հանրապետության տարածք անձի անարգել մուտքը, ներառյալ մուտքի վիզայի տրամադրումը, երաշխավորող փաստաթուղթ:

**ՀՈԴՎԱԾ 3. ՀԱՅԱՍՏԱՆԻ ՀԱՆՐԱՊԵՏՈՒԹՅՈՒՆՈՒՄ ՕՏԱՐԵՐԿՐԱՑԻՆԵՐԻ ԻՐԱՎԱԿԱՆ ՎԻՃԱԿԸ**

1. Հայաստանի Հանրապետությունում օտարերկրացիներն ունեն Հայաստանի Հանրապետության քաղաքացիներին հավասար իրավունքներ, ազատություններ եւ պարտականություններ, եթե Հայաստանի Հանրապետության Սահմանադրությամբ, օրենքներով եւ միջազգային պայմանագրերով այլ բան նախատեսված չէ:

2. Հայաստանի Հանրապետության տարածքում օտարերկրացիները կրում են Հայաստանի Հանրապետության քաղաքացիներին հավասար պատասխանատվություն, բացառությամբ Հայաստանի Հանրապետության միջազգային պայմանագրերով նախատեսված դեպքերի:

**ՀՈԴՎԱԾ 4. ՀԻՄՆԱԿԱՆ ՍԿԶԲՈՒՆՔՆԵՐԸ**

1. Հայաստանի Հանրապետությունում օտարերկրացիների և քաղաքացիություն չունեցող անձանց մուտքը, բնակվելը (գտնվելը), տարանցիկ երթևեկելը և ելքը, ինչպես նաև նրանց իրավական վիճակի հետ կապված հարաբերությունները կարգավորվում են հետևյալ սկզբունքների պահպանմամբ՝

1) ընտանիքի միասնություն.

2) երեխայի լավագույն շահեր.

3) խտրականության արգելք.

4) չվերադարձելիություն.

5) Հայաստանի Հանրապետության պետական սահմանի հատում Հայաստանի Հանրապետության օրենսդրությանը համապատասխան.

6) Հայաստանի Հանրապետության պետական սահմանը հատելիս սահմանափակումների կիրառում բացառապես օրենքով նախատեսված դեպքերում.

7) Հայաստանի Հանրապետությունում գտնվող օտարերկրացու անարգել ելքի ապահովում Հայաստանի Հանրապետությունից, որը կարող է սահմանափակվել միայն օրենքով` պետական անվտանգության, հանցագործությունների կանխման կամ բացահայտման, հասարակական կարգի, առողջության և բարոյականության կամ այլոց հիմնական իրավունքների և ազատությունների պաշտպանության նպատակով.

8) Հայաստանի Հանրապետությունից արտաքսում բացառապես Հայաստանի Հանրապետության օրենքներին և միջազգային պայմանագրերին համապատասխան:

**ԳԼՈՒԽ 2**

**ՕՏԱՐԵՐԿՐԱՑԻՆԵՐԻ ՀԱՅԱՍՏԱՆԻ ՀԱՆՐԱՊԵՏՈՒԹՅՈՒՆ ՄՈՒՏՔ ԳՈՐԾԵԼԸ, ՀԱՅԱՍՏԱՆԻ ՀԱՆՐԱՊԵՏՈՒԹՅՈՒՆՈՒՄ ԳՏՆՎԵԼԸ, ՀԱՅԱՍՏԱՆԻ ՀԱՆՐԱՊԵՏՈՒԹՅՈՒՆԻՑ ԵԼՔԸ ԵՎ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՏԱՐԱԾՔՈՎ ՏԱՐԱՆՑԻԿ ԵՐԹԵՎԵԿԵԼԸ**

**ՀՈԴՎԱԾ 5. ՀԱՅԱՍՏԱՆԻ ՀԱՆՐԱՊԵՏՈՒԹՅՈՒՆ ՄՈՒՏՔ ԳՈՐԾԵԼԸ**

1. Օտարերկրացիները մուտք են գործում Հայաստանի Հանրապետություն պետական սահմանի անցման կետերով` վավերական անձնագրի առկայությամբ, մուտքի վիզայի կամ Հայաստանի Հանրապետությունում օրինական բնակության իրավունքը հավաստող այլ փաստաթղթի կամ մուտքի հավաստագրի հիման վրա եւ սահմանային վերահսկողություն իրականացնող մարմնի թույլտվության դեպքում, եթե այլ կարգ նախատեսված չէ սույն օրենքով կամ Հայաստանի Հանրապետության միջազգային պայմանագրերով:

2. Առանց անձնագրի, դրան փոխարինող փաստաթղթի կամ անվավեր անձնագրով Հայաստանի Հանրապետության պետական սահմանի անցման կետ ժամանած կամ Հայաստանի Հանրապետության պետական սահմանի անցման կետում մուտքի վիզայի մերժում ստացած կամ սահմանային վերահսկողություն իրականացնող մարմնի կողմից մուտքի թույլտվություն չստացած օտարերկրացիների մուտքը չի թույլատրվում Հայաստանի Հանրապետության տարածք, եւ հնարավորության դեպքում նրանք անմիջապես վերադարձվում են իրենց ծագման պետություն կամ այն պետություն, որտեղից ժամանել են, նույն փոխադրողի տրանսպորտային միջոցով: Օտարերկրացիները կարող են նաև իրենց միջոցների հաշվին մեկնել ցանկացած այլ պետություն, որտեղ տվյալ օտարերկացիների համար սահմանված է առանց մուտքի վիզայի ռեժիմ։ Եթե վերադարձվողը երախա է կամ անձ, ով հանդիսանում է իր հետ ճամփորդող երեխայի օրինական ներկայացուցիչը և (կամ) ուղեկցողը, կամ հատուկ կարիքներ ունեցող անձինք են, ապա վերադարձը կազմակերպվում է հնարավորինս արագ, իսկ մինչև վերադարձի իրականացումը վերջիններս ապահովվում են համապատասխան կացարանով, սննդի և բժշկական սպասարկման միջոցներով:

3. Սույն հոդվածի երկրորդ մասում նշված օտարերկրացիների սեփական միջոցների բացակայության դեպքում նրանց վերադարձի ծախսերը միջազգային պայմանագրերով սահմանված կարգով կատարում են փոխադրողները, որոնք իրականացրել են այդ օտարերկրացիների փոխադրումը Հայաստանի Հանրապետություն, կամ Հայաստանի Հանրապետությունը` Հայաստանի Հանրապետության կառավարության սահմանած կարգով:

4. Մուտքի հավաստագրի տրամադրման կարգը սահմանում է արտաքին գործերի ոլորտում կառավարության քաղաքականությունը մշակող և իրականացնող նախարարը։

**ՀՈԴՎԱԾ 6. ԱՌԱՆՑ ՄՈՒՏՔԻ ՎԻԶԱՅԻ ՀԱՅԱՍՏԱՆԻ ՀԱՆՐԱՊԵՏՈՒԹՅՈՒՆ ԺԱՄԱՆԵԼՈՒ ԻՐԱՎՈՒՆՔ ՈՒՆԵՑՈՂ ՕՏԱՐԵՐԿՐԱՑԻՆԵՐԻ` ՀԱՅԱՍՏԱՆԻ ՀԱՆՐԱՊԵՏՈՒԹՅՈՒՆ ՄՈՒՏՔ ԳՈՐԾԵԼԸ ԵՎ ՀԱՅԱՍՏԱՆԻ ՀԱՆՐԱՊԵՏՈՒԹՅՈՒՆՈՒՄ ԳՏՆՎԵԼԸ**

1. Հայաստանի Հանրապետության կառավարությունը փոխադարձության սկզբունքի հիման վրա, իսկ անհրաժեշտության դեպքում՝ նաև միակողմանիորեն, որոշ օտարերկրյա պետությունների և տարածքների անձնագիր կրող անձանց կամ նրանց որոշակի կատեգորիայի համար կարող է սահմանել առանց մուտքի վիզայի այցելությունների ռեժիմ։ Հայաստանի Հանրապետության կառավարությունը կարող է որոշակի կատեգորիայի անձանց, կոնկրետ ժամկետով Հայաստանի Հանրապետություն մուտք գործելու համար ազատել մուտքի վիզա ձեռք բերելու պահանջից:

2. Այն օտարերկրացիները, որոնց համար սահմանված է Հայաստանի Հանրապետություն ժամանելու առանց մուտքի վիզայի այցելությունների ռեժիմ, Հայաստանի Հանրապետության տարածքում կարող են գտնվել մեկ տարվա ընթացքում (յուրաքանչյուր տարվա հունվարի 1-ից մինչև դեկտեմբերի 31-ը) առավելագույնը 180 օր, եթե Հայաստանի Հանրապետության միջազգային պայմանագրերով այլ ժամկետ սահմանված չէ։ Եթե օտարերկրացին Հայաստանի Հանրապետություն մուտք գործելուց հետո տվյալ օրացույցային տարում, մինչև դեկտեմբերի 31-ը ներառյալ չի սպառել Հայաստանի Հանրապետությունում գտնվելու 180-օրյա ժամկետը, ապա նա պարտավոր չէ հեռանալ Հայաստանի Հանրապետությունից։ Այս դեպքում օտարերկրացու Հայաստանի Հանրա­պետությունում գտնվելու 180-օրյա ժամկետի հաշվարկը սկսվում է հաջորդ տարվա հունվարի 1-ից, ընդ որում՝ նախորդ տարվա 180-օրյա ժամկետի չսպառված օրերը չեն գումարվում նոր ժամկետին:

3. Սույն հոդվածի 1-ին մասում նշված օտարերկրացիների անձնագրում Հայաստանի Հանրապետություն մուտք գործելիս հատուկ նշում է կատարվում նրանց ժամանման ամսաթվի վերաբերյալ՝ Հայաստանի Հանրապետության կառավարության սահմանած դեպքերում և կարգով:

4. Սույն հոդվածի 1-ին մասով նախատեսված դեպքերում օտարերկրացիների Հայաստանի Հանրապետության տարածքում գտնվելու ժամկետը սահմանափակվում է, եթե՝ առկա են սույն օրենքի 7-րդ հոդվածի 1-ին մասի 3-րդ և 6-րդ կետերով նախատեսված հիմքերը:

5. Սույն օրենքի 49-րդ հոդվածի 1-ին մասի 17-րդ կետով նախատեսված կատեգորիայի օտարերկրացին Հայաստանի Հանրապետությունում սույն հոդվածի 2-րդ մասով սահմանված ժամկետից ավելի գտնվելու մտադրության դեպքում պարտավոր է մինչև նշված ժամկետի ավարտը դիմել միգրացիայի բնագավառում լիազորված պետական մարմին՝ իր և իր ընտանիքի անդամների՝ Հայաստանի Հանրապետությունում բնակության օրինականությունը հավաստող տեղեկանք ստանալու համար:

6. Սույն օրենքի 49-րդ հոդվածի 1-ին մասի 18-րդ կետով սահմանված օտարերկրացուն իրավասու մարմնի ներկայացմամբ միգրացիայի բնագավառում լիազորված պետական մարմինը տրամադրում է բնակության օրինականությունը հավաստող տեղեկանք, եթե այդ անձը չունի Հայաստանի Հանրապետությունում կացության այլ կարգավիճակ:

7. Սույն հոդվածի 5-րդ և 6-րդ մասերով սահմանված տեղեկանքի ձևը, այն ստանալու համար պահանջվող փաստաթղթերի ցանկը, տրամադրման կարգը և ժամկետները սահմանում է Հայաստանի Հանրապետության կառավարությունը

**ՀՈԴՎԱԾ 7. ՕՏԱՐԵՐԿՐԱՑՈՒ ՀԱՅԱՍՏԱՆԻ ՀԱՆՐԱՊԵՏՈՒԹՅՈՒՆ ՄՈՒՏՔ ԳՈՐԾԵԼՆ ԱՐԳԵԼԵԼԸ**

1. Օտարերկրացու մուտքը Հայաստանի Հանրապետություն արգելվում է, եթե՝

1) նա արտաքսվել է Հայաստանի Հանրապետության տարածքից կամ զրկվել է կացության կարգավիճակից սույն օրենքի 22-րդ հոդվածի 1-ին մասի 1-ին և 2-րդ մասի 3-րդ կետերով նախատեսված հիմքերով և արտաքսման կամ կացության կարգավիճակից զրկելու մասին որոշման ուժի մեջ մտնելու պահից չի անցել երեք տարի.

2) նա սույն օրենքը խախտելու համ

ար ենթարկվել է վարչական պատասխանատվության և չի կատարել վարչական ակտով իր վրա դրված պարտականությունը, բացառությամբ այն դեպքերի, երբ վարչական ակտն անբողոքարկելի դառնալու օրվանից անցել է մեկ տարի:

3) առկա են հավաստի տվյալներ, որ նա իրականացնում է այնպիսի գործունեություն, մասնակցում, կազմակերպում կամ հանդիսանում է այնպիսի կազմակերպության անդամ, որի նպատակն է՝

ա. վնաս պատճառել Հայաստանի Հանրապետության պետական անվտանգությանը, տապալել սահմանադրական կարգը, թուլացնել պաշտպանունակությունը,

բ. իրականացնել ահաբեկչական գործունեություն,

գ. ապօրինաբար սահմանով տեղափոխել զենք, ռազմամթերք, պայթուցիկ նյութեր, ռադիոակտիվ նյութեր, թմրամիջոցներ, հոգեմետ (հոգեներգործուն) նյութեր,

դ. իրականացնել մարդու թրաֆիքինգ կամ շահագործում, ապօրինի հատել սահմանը և/կամ կազմակերպել անօրինական միգրացիա.

4) ունի վարակիչ հիվանդություն, որը սպառնում է բնակչության առողջությանը, բացառությամբ այն դեպքերի, երբ նա մուտք է գործում Հայաստանի Հանրապետություն՝ նման հիվանդությունը բուժելու նպատակով: Վարակիչ հիվանդությունների ցանկը սահմանում է Հայաստանի Հանրապետության կառավարությունը.

5) եթե օտարերկրացու կողմից չեն ներկայացվել կամ ներկայացվել են կեղծ տեղեկություններ իր անձի կամ Հայաստանի Հանրապետություն մուտք գործելու կամ գտնվելու նպատակների վերաբերյալ.

6) առկա են նրա կողմից Հայաստանի Հանրապետության պետական անվտանգությանը կամ հասարակական կարգին այլ լուրջ և հիմնավոր սպառնալիքներ.

7) առանց մուտքի վիզայի Հայաստանի Հանրապետություն ժամանելու իրավունք ունենալու դեպքում լրացել է Հայաստանի Հանրապետությունում նրա գտնվելու` սույն օրենքով, միջազգային պայմանագրերով կամ սույն օրենքի 6-րդ հոդվածի 1-ին մասի համաձայն ընդունված կառավարության որոշմամբ սահմանված ժամկետը:

8) նա ճանապարհային երթևեկության անվտանգության ապահովման բնագավառի օրենսդրությունը խախտելու համար ենթարկվել է վարչական պատասխանատվության և չի կատարել վարչական ակտով իր վրա դրված պարտականությունը, բացառությամբ այն դեպքերի, երբ վարչական ակտն անբողոքարկելի դառնալու օրվանից անցել է մեկ տարի․

9) նա օրինական ուժի մեջ մտած դատավճռով դատապարտվել է ազատազրկման Հայաստանի Հանրապետությունում հանցագործություն կատարելու համար և առկա է արտաքսման մասին օրինական ուժի մեջ մտած որոշում,

10) օրենքով սահմանված այլ դեպքերում:

2. Սույն հոդվածի 1-ին մասով, սույն օրենքի 8-րդ և 9-րդ հոդվածների 1-ին մասերով նախատեսված հիմքերով Հայաստանի Հանրապետություն մուտք գործելն արգելված կամ մուտքի վիզայի տրամադրումը մերժված կամ մուտքի վիզան ուժը կորցրած կամ անվավեր ճանաչված անձանց մասին տվյալները, որպես Հայաստանի Հանրապետության տարածքում անցանկալի համարվող օտարերկրացիների, մուտքագրվում են Հայաստանի Հանրապետության ազգային անվտանգության բնագավառում լիազորված պետական կառավարման մարմնի կողմից վարվող տվյալների բանկ: Տվյալների բանկում ընդգրկելու նպատակով անհրաժեշտ տեղեկություններ են ներկայացնում ոստիկանության բնագավառում լիազորված պետական կառավարման մարմինը, ազգային անվտանգության բնագավառում լիազորված պետական կառավարման մարմինը, արտաքին գործերի բնագավառում լիազորված պետական կառավարման մարմինը և միգրաիցայի բնագավառում լիազորված պետական մարմինը: Տվյալների բանկից օգտվելու իրավունք ունեն Հայաստանի Հանրապետության վարչապետի աշխատակազմը, Հայաստանի Հանրապետության նախագահի աշխատակազմը, Հայաստանի Հանրապետության ազգային անվտանգության բնագավառում լիազորված պետական կառավարման մարմինը, ոստիկանության բնագավառում լիազորված պետական կառավարման մարմինը, արտաքին գործերի բնագավառում լիազորված պետական կառավարման մարմինը, միգրաիցայի բնագավառում լիազորված պետական մարմինը, ինչպես նաև օրենքով նախատեսված դեպքերում` Հայաստանի Հանրապետության դատարանները, Հայաստանի Հանրապետության քրեական հետապնդում իրականացնող մարմինները: Տվյալների բանկում տեղեկություններ մուտքագրելու և դրանից օգտվելու կարգը սահմանում է Հայաստանի Հանրապետության կառավարությունը:

3. Սույն հոդվածի 1-ին մասի 2-րդ, 4-րդ, 5-րդ, 7-րդ և 8-րդ կետերի դրույթները չեն տարածվում այն անձանց և նրանց մերձավոր ազգականների վրա, որոնց նկատմամբ կիրառելի է «Փախստականների և ապաստանի մասին» օրենքի 9-րդ հոդվածի 3-րդ մասով սահմանված չվերադարձելիության սկզբունքը:

4. Սույն հոդվածի 1-ին մասի 9-րդ կետով նախատեսված դեպքում օտարերկրացու մուտքը Հայաստանի Հանրապետություն արգելվում է, եթե օրինական ուժի մեջ մտած արտաքսման մասին որոշումն ի կատար ածելուց հետո ոչ մեծ կամ միջին ծանրության հանցագործություն կատարելու դեպքում չի անցել երեք տարի, ծանր հանցագործություն կատարելու դեպքում՝ հինգ տարի, իսկ առանձնապես ծանր հանցագործություն կատարելու դեպքում՝ ութ տարի: Հայաստանի Հանրապետության արդարադատության բնագավառում լիազորված պետական մարմինը օտարերկրացու ազատազրկման դատապարտելու մասին Հայաստանի Հանրապետության դատարանի դատավճռի օրինական ուժի մեջ մտնելու մասին տեղեկացնում է Հայաստանի Հանրապետության ոստիկանության բնագավառում լիազորված պետական մարմնին՝ սույն օրենքի 57-րդ հոդվածով սահմանված կարգով արտաքսման վերաբերյալ գործ հարուցելու համար, ինչպես նաև միգրացիայի բնագավառում լիազորված պետական մարմնին:

5, Սույն հոդվածի 4-րդ մասի դրույթները չեն տարածվում Հայաստանի Հանրապետությունում օրինական հիմքերով բնակվող մերձավոր ազգականներ ունեցող անձանց, ինչպես նաև Հայաստանի Հանրապետության տարածքում հանցագործություն կատարելու համար հետախուզվող անձանց վրա:»:

**ՀՈԴՎԱԾ 8. ՕՏԱՐԵՐԿՐԱՑՈՒՆ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՄՈՒՏՔԻ ՎԻԶԱ ՏՐԱՄԱԴՐԵԼԸ ՄԵՐԺԵԼԸ ԵՎ ՎԻԶԱՅԻ ՏՐԱՄԱԴՐՄԱՆ ՀԱՄԱՐ ԱՆՀՐԱԺԵՇՏ ՓԱՍՏԱԹՂԹԵՐԻՆ ՆԵՐԿԱՅԱՑՎՈՂ ՀԻՄՆԱԿԱՆ ՊԱՀԱՆՋՆԵՐԸ**

1. Օտարերկրացուն մուտքի վիզայի տրամադրումը մերժվում է, եթե`

1) առկա են սույն օրենքի 7-րդ հոդվածի 1-ին մասով նախատեսված հիմքերը,

2) նա չի ներկայացրել հիմնավորում այցի նպատակի և պայմանների, անհրաժեշտ կենսապահովման միջոցների առկայության, մնալու տևողության կամ իր ծագման/բնակության պետություն վերադառնալու վերաբերյալ,

3) նա չի ներկայացրել ճամփորդական բժշկական ապահովագրության փաստը հաստատող փաստաթուղթ.

4) նա մուտքի թույլտվություն հայցելիս ներկայացրել է կեղծ կամ անվավեր փաստաթղթեր կամ չի ներկայացրել մուտքի վիզայի տրամադրման համար անհրաժեշտ փաստաթղթեր.

5) ընթացիկ վեց ամիս ժամանակահատվածից Հայաստանի Հանրապետությունում գտնվելու 90 օրերն օգտագործված են.

6) Կառավարության որոշմամբ սահմանված է որոշակի պետությունների քաղաքացիների կամ որոշակի կատեգորիայի անձանց մուտքի վիզայի տրամադրման հատուկ ընթացակարգ, որը օտարերկրացու կողմից չի պահպանվել:

2. Սույն հոդվածի 1-ին մասի 2-րդ, 3-րդ և 5-րդ կետերի դրույթները Հայաստանի Հանրապետության պետական սահմանի անցման կետերում մուտքի վիզա տրամադրելիս չեն տարածվում այն անձանց և նրանց մերձավոր ազգականների վրա, որոնց նկատմամբ կիրառելի է «Փախստականների և ապաստանի մասին» Հայաստանի Հանրապետության օրենքի 9-րդ հոդվածի 3-րդ մասով սահմանված չվերադարձելիության սկզբունքը:

3. Օտարերկրացին, հնարավորության դեպքում, մայրենի կամ իրեն հասկանալի այլ լեզվով գրավոր ծանուցվում է մուտքի վիզայի տրամադրման մերժման պատճառների մասին։ Մերժման պատճառների մասին ծանուցման ձևը և դրա տրամադրման կարգը սահմանում է Հայաստանի Հանրապետության կառավարությունը:

4. Մուտքի վիզայի տրամադրման համար անհրաժեշտ է ապահովել փաստաթղթերի հետևյալ պայմանները՝

1. օտարերկրացու մեկնման նախանշված ամսաթվից հետո անձնագրի կամ ճամփորդական այլ փաստաթղթի առնվազն երեք ամիս վավերական լինելը,
2. անձնագրում կամ ճամփորդական այլ փաստաթղթում առնվազն երկու դատարկ էջի առկայությունը,
3. անձնագրի կամ ճամփորդական այլ փաստաթղթի՝ վերջին տասը տարվա ընթացքում տրամադրված լինելը,
4. մուտքի վիզայի համար՝ միջազգային տեխնիկական պահանջներին համապատասխանող լուսանկարի առկայությունը։

5. Սույն հոդվածի 1-ին մասի 2-րդ կետով նախատեսված պայմանները չեն կիրառվում Հայաստանի Հանրապետության պետական սահմանին մուտքի վիզա տրամադրելիս:

6. Մուտքի վիզայի տրամադրումը կամ տրամադրման մերժումը կատարվում է առավելագույնը 15 օրվա ընթացքում, բացառությամբ Հայաստանի Հանրապետության պետական սահմանի անցման կետում մուտքի վիզայի տրամադրման դեպքերի, որտեղ վիզայի տրամադրումը կամ մերժումը կատարվում է անմիջապես, ինչպես նաև էլեկտրոնային մուտքի վիզաների, որոնց դեպքում վիզայի տրամադրումը կամ մերժումը կատարվում է 3 աշխատանքային օրվա ընթացքում:

**ՀՈԴՎԱԾ 9. ՕՏԱՐԵՐԿՐԱՑՈՒՆ ՏՐԱՄԱԴՐՎԱԾ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՄՈՒՏՔԻ ՎԻԶԱՆ ՈՒԺԸ ԿՈՐՑՐԱԾ ԿԱՄ ԱՆՎԱՎԵՐ ՃԱՆԱՉԵԼԸ**

1. Օտարերկրացուն տրամադրված մուտքի վիզան ուժը կորցրած է ճանաչվում, եթե ի հայտ են եկել սույն օրենքի 7-րդ հոդվածի 1-ին մասով նախատեսված հիմքերը:

2. Օտարերկրացուն տրամադրված մուտքի վիզան անվավեր է ճանաչվում, եթե օտարերկրացին մուտքի թույլտվություն հայցելիս ներկայացրել է իր մասին կեղծ տեղեկություններ, կեղծ կամ անվավեր փաստաթղթեր կամ աշխատանքի է անցել Հայաստանի Հանրապետությունում առանց աշխատանքի թույլտվության, բացառությամբ սույն օրենքով կամ Հայաստանի Հանրապետության միջազգային պայմանագրերով նախատեսված դեպքերի:

**ՀՈԴՎԱԾ 10. ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՄՈՒՏՔԻ ՎԻԶԱՆ**

1. Մուտքի վիզան Հայաստանի Հանրապետություն 180-օրյա ժամանակահատվածում ոչ ավել քան 90 օր տևողությամբ եզակի կամ երկակի մուտքի կամ սույն օրենքի 11-րդ հոդվածով սահմանված ժամկետներում` բազմակի մուտքի համար Հայաստանի Հանրապետության տարածքում գտնվելու թույլտվություն է` սկսած Հայաստանի Հանրապետության տարածք մուտք գործելու առաջին օրվանից, եթե սույն օրենքով կամ Հայաստանի Հանրապետության միջազգային պայմանագրերով այլ բան նախատեսված չէ:

2. Հայաստանի Հանրապետության մուտքի վիզաները տրվում են եզակի, երկակի կամ բազմակի մուտքի համար:

3. Հայաստանի Հանրապետության մուտքի վիզաները, այդ թվում՝ էլեկտրոնային, տրամադրվում են անհատական:

4. 16 տարին լրացած օտարերկրա քաղաքացին մուտքի վիզա ստանալու մասին դիմումը ներկայացնում է անձամբ կամ լիազոր անձի միջոցով:

5. Մինչև 16 տարեկան երեխային մուտքի վիզան տրամադրվում է երեխայի ծնողներից մեկի կամ այլ օրինական ներկայացուցչի դիմումի հիման վրա: Եթե ծնողը կամ այլ օրինական ներկայացուցիչն անձամբ չի կարող ներկայացնել դիմումը, ապա ներկայացվող դիմումի վրա նրա ստորագրության իսկությունը վավերացվում է նոտարական կարգով:

6. Անգործունակ ճանաչված քաղաքացուն մուտքի վիզա տրամադրվում է խնամակալի կամ այլ օրինական ներկայացուցչի դիմումի հիման վրա:

7. Հայաստանի Հանրապետության կառավարությունը սահմանում է այն պետությունների, տարածքների և միջազգային կազմակերպությունների ցանկերը, որոնց անձնագրերը կրող կամ որոշակի կատեգորիայի անձինք մուտքի վիզա կարող են ստանալ՝

1) Հայաստանի Հանրապետության պետական սահմանի անցման կետերում կամ դեսպանություններում.

2) E-VISA էլեկտրոնային համակարգի միջոցով.

3) միայն օտարերկրյա պետություններում Հայաստանի Հանրապետության դիվանագիտական ծառայության մարմիններում.

4) միայն օտարերկրյա պետություններում Հայաստանի Հանրապետության դիվանագիտական ծառայության մարմիններում և միայն սույն օրենքի 12-րդ հոդվածով նախատեսված հրավերի հիման վրա:

8. Ազգությամբ հայ օտարերկրացիները կարող են մուտքի վիզա ստանալ Հայաստանի Հանրապետության պետական սահմանի անցման կետերում՝ առանց հրավերի: Ազգությամբ հայ հանդիսանալու հանգամանքը հիմնավորող փաստաթղթերի ցանկը սահմանում է Հայաստանի Հանրապետության կառավարությունը:

9. Հայաստանի Հանրապետության մուտքի վիզա ստանալու դիմումները քննարկելու ներառյալ վիզա տրամադրելու համար գանձվում է պետական տուրք` «Պետական տուրքի մասին» օրենքով սահմանված կարգով եւ չափով:

10. Օտարերկրացիները կարող են ազատվել մուտքի վիզայի համար սահմանված պետական տուրքից կամ կարող են նվազեցվել կամ ավելացվել պետական տուրքերի դրույքաչափերը՝ օրենքով սահմանված կարգով։

11. Հայաստանի Հանրապետության մուտքի վիզա ստանալու դիմումի քննարկման կարգը, դիմումի հետ ներկայացվող փաստաթղթերի ցանկը եւ խմբակային մուտքի վիզաների տրամադրման կարգը սահմանում է Հայաստանի Հանրապետության կառավարությունը:

**ՀՈԴՎԱԾ 11. ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՄՈՒՏՔԻ ՎԻԶԱՅԻ ՏԵՍԱԿՆԵՐԸ**

1. Հայաստանի Հանրապետության մուտքի վիզայի տեսակներն են`

1) այցելության մուտքի վիզա` հարազատներին (ընկերներին) այցելելու կամ տեսակցելու, ընտանիքի վերամիավորման (սույն օրենքի 16-րդ հոդվածի առաջին մասի 4-րդ կամ 5-րդ կետերով նախատեսված դեպքերում), զբոսաշրջության (հանգստի), բուժման, Հայաստանի Հանրապետության կրթական հաստատություններում ուսանելու, Հայաստանի Հանրապետությունում կազմակերպվող մշակութային, կրթական, մարզական, գիտական եւ այլ միջոցառումներին, խորհրդաժողովներին մասնակցելու, Հայաստանի Հանրապետությունում տեխնիկական աջակցության, մարդասիրական, բարեգործական, ֆինանսական օգնության կարճատեւ ծրագրերի իրականացման, գործարար բանակցություններին մասնակցելու, աշխատանքային գործունեություն կատարելու, տնտեսական գործունեություն ծավալելու (առեւտրային կազմակերպություն հիմնադրելու, օտարերկրյա պետության առեւտրային կազմակերպության մասնաճյուղ կամ ներկայացուցչություն հիմնադրելու, Հայաստանի Հանրապետությունում ներդրում կատարելու, ապրանքների եւ ծառայությունների ներմուծում եւ արտահանում իրականացնելու) նպատակով այցելության համար, ինչպես նաեւ միջազգային օդային կամ ցամաքային ուղեւորաբեռնափոխադրումներ իրականացնող տրանսպորտային միջոցների անձնակազմերի անդամների համար` եզակի կամ երկակի մուտքի կամ մինչեւ երկու տարի վավերականության ժամկետով բազմակի մուտքի համար.

2) պաշտոնական մուտքի վիզա`

ա. պաշտոնական (ծառայողական) անձնագիր կրող անձանց համար` Հայաստանի Հանրապետությունում հավատարմագրված դեսպանությունների եւ հյուպատոսական հիմնարկների, Հայաստանի Հանրապետությունում նստավայր ունեցող միջազգային կազմակերպություններում կամ նրանց ներկայացուցչությունների դիվանագիտական կարգավիճակ չունեցող աշխատակիցների եւ նրանց մերձավոր ազգականների համար` մինչեւ 3 տարի ժամկետով բազմակի մուտքի համար,

բ. պաշտոնական (ծառայողական) անձնագիր կրող անձանց համար` Հայաստանի Հանրապետության պետական մարմինների կամ Հայաստանի Հանրապետությունում հավատարմագրված դեսպանությունների, հյուպատոսական հիմնարկների, միջազգային կազմակերպությունների կամ դրանց ներկայացուցչությունների հրավերով ծառայողական նպատակներով Հայաստանի Հանրապետություն ժամանող օտարերկրյա պետությունների կամ միջազգային կազմակերպությունների պաշտոնատար անձանց` եզակի կամ երկակի մուտքի կամ մեկ տարի վավերականության ժամկետով բազմակի մուտքի համար,

գ. սովորական անձնագրերով պաշտոնական պատվիրակությունների անդամների համար` եզակի կամ երկակի մուտքի կամ մինչև մեկ տարի վավերականության ժամկետով բազմակի մուտքի համար.

3) դիվանագիտական մուտքի վիզա` դիվանագիտական անձնագիր կրող կամ դիվանագիտական կարգավիճակ ունեցող անձանց համար`

ա. Հայաստանի Հանրապետությունում հավատարմագրված դեսպանությունների եւ հյուպատոսական հիմնարկների, Հայաստանի Հանրապետությունում նստավայր ունեցող միջազգային կազմակերպություններում կամ նրանց ներկայացուցչությունների աշխատակիցների եւ նրանց մերձավոր ազգականների համար` մինչեւ 3 տարի ժամկետով բազմակի մուտքի համար,

բ. պաշտոնական, պետական, աշխատանքային այցով կամ ծառայողական նպատակներով Հայաստանի Հանրապետություն ժամանող պատվիրակության անդամներին եւ նրանց մերձավոր ազգականներին, ինչպես նաեւ պաշտոնատար անձանց համար` եզակի կամ երկակի մուտքի կամ մինչեւ մեկ տարի վավերականության ժամկետով բազմակի մուտքի համար,

գ. ոչ ծառայողական նպատակներով Հայաստանի Հանրապետություն ժամանողների համար` 180-օրյա ժամկետում առավելագույնը 90 օր ժամկետով գտնվելու իրավունքով եզակի կամ երկակի կամ բազմակի մուտքի համար.

4) տարանցիկ մուտքի վիզա` Հայաստանի Հանրապետության տարածքով օդային կամ ցամաքային տրանսպորտով երթևեկողների համար եզակի կամ երկակի մուտքի կամ մեկ տարի վավերականության ժամկետով բազմակի մուտքի համար` առավելագույնը 3 օր գտնվելու ժամկետով:

2. Հայաստանի Հանրապետության կառավարության սահմանած կարգով մուտքի վիզաները կոդավորվում են ըստ տեսակների, մուտքի թույլատրված քանակների և այցելության նպատակների:

3. Օտարերկրյա պետություններում Հայաստանի Հանրապետության մուտքի վիզա տալիս են օտարերկրյա պետությունում դիվանագիտական ծառայության մարմինները, իսկ Հայաստանի Հանրապետության պետական սահմանի անցման կետերում կամ անհրաժեշտության դեպքում նաև Հայաստանի Հանրապետության տարածքում` Հայաստանի Հանրապետության ոստիկանության բնագավառում լիազորված պետական կառավարման մարմինը, ինչպես նաեւ արտաքին գործերի ոլորտում կառավարության քաղաքականությունը մշակող և իրականացնող մարմինը:

4. Արտաքին գործերի ոլորտում Կառավարության քաղաքականությունը մշակող և իրականացնող մարմինը տրամադրում է սույն հոդվածի 1-ին մասում նշված մուտքի վիզաները, որոնք կարող են տրամադրվել էլեկտրոնային եղանակով՝ Հայաստանի Հանրապետության կառավարության սահմանած կարգով:

5. Հայաստանի Հանրապետության ոստիկանության բնագավառում լիազորված պետական կառավարման մարմինը պետական սահմանի անցման կետերում, իսկ անհրաժեշտության դեպքում նաև Հայաստանի Հանրապետության տարածքում տրամադրում է սույն հոդվածի առաջին մասի 1-ին և 4-րդ կետերում նշված մուտքի վիզաները:

6. Օտարերկրյա պետությունում դիվանագիտական ծառայության մարմինների կողմից տրվող եզակի կամ երկակի մուտքի վիզայի վավերականության ժամկետը պետք է երկու ամսով գերազանցի Հայաստանի Հանրապետությունում գտնվելու ժամկետը, իսկ Հայաստանի Հանրապետության պետական սահմանի անցման կետում կամ անհրաժեշտության դեպքում նաեւ Հայաստանի Հանրապետության տարածքում տրվող եզակի կամ երկակի մուտքի վիզայի ժամկետը պետք է համապատասխանի Հայաստանի Հանրապետությունում գտնվելու ժամկետին: օտարերկրյա պետությունում դիվանագիտական ծառայության մարմինների կողմից տրվող մուտքի վիզայի վավերականության ժամկետը կարող է համապատասխանեցվել օտարերկրացու կողմից գրավոր հայտարարված Հայաստանի Հանրապետություն մուտքի ժամկետի հետ:

7. Օտարերկրացին կարող է դիմել օտարերկրյա պետությունում դիվանագիտական ծառայության մարմիններ՝ Հայաստանի Հանրապետության մուտքի վիզա ստանալու խնդրանքով նախատեսվող այցից առավելագույնը 90 օր առաջ:

8. Վիզա տրամադրող մարմինները մուտքի վիզա ստացած անձանց տվյալները մուտքագրում են սույն օրենքի 7-րդ հոդվածի 2-րդ մասով նախատեսված համապատասխան տվյալների բանկ:

**ՀՈԴՎԱԾ 12. ՀՐԱՎԵՐԸ**

1. Օտարերկրացուն Հայաստանի Հանրապետություն այցելելու հրավեր կարող են տալ`

1) Հայաստանի Հանրապետությունում բնակվող Հայաստանի Հանրապետության քաղաքացին.

2) Հայաստանի Հանրապետությունում կացության կարգավիճակ ունեցող օտարերկրացին.

3) Հայաստանի Հանրապետությունում գրանցված իրավաբանական անձինք.

4) Հայաստանի Հանրապետության պետական մարմինները, տեղական ինքնակառավարման մարմինները:

5) ՀՀ-ում նստավայր ունեցող և արտաքին գործերի ոլորտում Կառավարության քաղաքականությունը մշակող և իրականացնող մարմնում հավատարմագրված դեսպանությունները, հյուպատոսական հիմնարկները, այլ ներկայացուցչությունները, միջազգային կազմակերպությունները կամ դրանց ներկայացուցչությունները և դրանց աշխատակիցները:

6) Հայաստանի Հանրապետությունում փախստականի և քաղաքացիություն չունեցող անձի կարգավիճակ ունեցող անձինք:

2. Հրավերը պետք է պարունակում է հրավիրվողի եւ հրավիրողի տվյալները, հրավերի նպատակը, հրավիրվողի` Հայաստանի Հանրապետությունում մնալու ժամկետները:

3. Հրավերի օրինակելի ձեւը հաստատում է Հայաստանի Հանրապետության կառավարությունը:

4. Հրավերը վավերական է Հայաստանի Հանրապետության կառավարության լիազորած պետական կառավարման մարմնի կողմից հաստատվելուց հետո 4 ամսվա ընթացքում, որի համար գանձվում է պետական տուրք` "Պետական տուրքի մասին", Հայաստանի Հանրապետության օրենքով սահմանված կարգով եւ չափով:

5. Հրավերը Հայաստանի Հանրապետության կառավարության լիազորած պետական կառավարման մարմնի հաստատմանը ներկայացնելիս սույն հոդվածի 1-ին մասի 1-ին կետում նշված քաղաքացիները ներկայացնում են անձնագիր, 2-րդ կետում նշված անձինք` անձնագիր եւ կացության քարտ (Հայաստանի Հանրապետության հատուկ անձնագիր), 3-րդ կետում նշված իրավաբանական անձինք` հարկ վճարողի հաշվառման համարը, 5-րդ կետում նշված անձինք՝ անձնագիր և հավատարմագրված լինելու հանգամանքը ապացուցող փաստաթուղթ, իսկ 6-րդ կետում նշված անձինք` համապատասխան կարգավիճակը հավաստող փաստաթուղթ: Սույն մասում նշված անձինք ներկայացնում են նաեւ տեղեկատվություն հրավիրվողի կողմից իր կեցության ծախսերը, այդ թվում` նրա հնարավոր բժշկական օգնության և սպասարկման եւ Հայաստանի Հանրապետությունից մեկնելու ծախսերը հոգալու հնարավորության մասին, կամ պարտավորություն այդ ծախսերը իր կողմից հոգալու մասին` երկու դեպքում էլ ներկայացնելով պետական տուրքի վճարման անդորրագիր:

6. Հայաստանի Հանրապետության կառավարության լիազորած պետական կառավարման մարմնի կողմից հրավերի հաստատումը մերժվում է, եթե առկա են սույն օրենքի 8-րդ հոդվածի 1-ին մասում նշված հիմքերը, կամ հրավիրողը նախկինում խախտել է սույն հոդվածի 5-րդ մասում նշված իր պարտավորությունները:

7. Հայաստանի Հանրապետություն այցելելու հրավերները առավելագույնը 15-օրյա ժամկետում հաստատում է`

1) սույն հոդվածի 1-ին մասի 1-ին, 2-րդ և 6-րդ կետերում նշված դեպքերում` ոստիկանության բնագավառում լիազորված պետական կառավարման մարմինը.

2) սույն հոդվածի 1-ին մասի 3-րդ, 4-րդ և 5-րդ կետերում նշված դեպքերում` արտաքին գործերի ոլորտում Կառավարության քաղաքականությունը մշակող և իրականացնող մարմինը:

8. Հրավերի դիմումները ոստիկանության բնագավառում լիազորված պետական կառավարման մարմին ներկայացնում են հրավիրողներն անձամբ կամ լիազորված անձի միջոցով, իսկ արտաքին գործերի ոլորտում Կառավարության քաղաքականությունը մշակող և իրականացնող մարմին՝ էլեկտրոնային հյուպատոսական համակարգի միջոցով:

9. Հրավերների քննարկման, հաստատման, մերժման եւ հաշվառման կարգը սահմանում է Հայաստանի Հանրապետության կառավարությունը:

**ՀՈԴՎԱԾ 13. ՀԱՅԱՍՏԱՆԻ ՀԱՆՐԱՊԵՏՈՒԹՅՈՒՆԻՑ ԵԼՔԸ**

1. Օտարերկրացիները Հայաստանի Հանրապետությունից կարող են դուրս գալ վավերական անձնագրի եւ մինչեւ դուրս գալու պահը Հայաստանի Հանրապետության տարածքում նրանց օրինական գտնվելը կամ բնակվելը հավաստող վավերական փաստաթղթի առկայության դեպքում, եթե այլ կարգ նախատեսված չէ օրենքով կամ միջազգային պայմանագրերով:

2. Սույն օրենքը խախտելու համար վարչական պատասխանատվության ենթարկված օտարերկրացին առանց վավերական անձնագրի եւ մինչեւ Հայաստանի Հանրապետությունից դուրս գալու պահը Հայաստանի Հանրապետության տարածքում օրինական գտնվելը կամ բնակվելը հավաստող վավերական փաստաթղթի կարող է դուրս գալ Հայաստանի Հանրապետության տարածքից տուգանքի վճարման մասին անդորրագիրը (տուգանքի վճարումը հավաստող այլ փաստաթուղթը) և վարչական պատասխանատվության ենթարկվելու մասին որոշումը սահմանային վերահսկողության մարմնին ներկայացնելու դեպքում:

3. Հայաստանի Հանրապետությունից օտարերկրացու ելքն արգելվում է, եթե օրենքով սահմանված կարգով`

1) նրա նկատմամբ նշանակվել է այնպիսի պատիժ, որի կրումը կամ որի նկատմամբ վերահսկողությունը հնարավոր է միայն Հայաստանի Հանրապետությունում մինչեւ պատիժը կրելու ժամկետի ավարտը կամ պատիժը կրելուց օրենքով սահմանված կարգով ազատվելը.

2) հարուցված քրեական գործով նրա նկատմամբ կիրառվել է Հայաստանի Հանրապետության քրեական դատավարության օրենսգրքով նախատեսված որևէ խափանման միջոց, բացառությամբ այն դեպքերի, երբ դատարանը կամ քրեական հետապնդման մարմինը տվյալ անձին Հայաստանի Հանրապետությունից ելքի գրավոր թույլտվություն է տվել:

4. Սույն հոդվածի 3-րդ մասում նշված անձանց մասին տվյալները ~~անհապաղ~~ փոխանցվում են Հայաստանի Հանրապետության ազգային անվտանգության բնագավառում լիազորված պետական կառավարման մարմնին` Հայաստանի Հանրապետության կառավարության սահմանած կարգով:

5. Այն դեպքում, երբ վերանում են հանգամանքները, որոնց ուժով արգելվել է օտարերկրացու ելքը Հայաստանի Հանրապետությունից, իրավասու մարմինը կամ պաշտոնատար անձը պարտավոր է մեկ աշխատանքային օրվա ընթացքում տեղեկացնել Հայաստանի Հանրապետության ազգային անվտանգության բնագավառում լիազորված պետական կառավարման մարմնին:

**ՀՈԴՎԱԾ 14. ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՏԱՐԱԾՔՈՎ ՏԱՐԱՆՑԻԿ ԵՐԹԵՎԵԿԵԼԸ**

1. Հայաստանի Հանրապետության տարածքով տարանցիկ երթեւեկության դեպքում օտարերկրացիները ներկայացնում են դեպի երրորդ երկիր ուղետոմսեր կամ երրորդ երկրի մուտքի վիզա եւ կարող են մնալ Հայաստանի Հանրապետության տարածքում երեք օրից ոչ ավել, բացառությամբ արտակարգ իրավիճակների դեպքերի: Հայաստանի Հանրապետության ցամաքային սահմանով երրորդ երկիր տարանցիկ երթեւեկող օտարերկրացիները կարող են տարանցիկ վիզա ստանալ նաեւ առանց դեպի երրորդ երկիր ուղետոմսեր կամ երրորդ երկրի մուտքի վիզա ներկայացնելու:

2. Եթե օտարերկրացին գտնվում է տարանցիկ գոտում եւ չի մտնելու Հայաստանի Հանրապետության տարածք, ապա նա կարող է գտնվել տարանցիկ գոտում 48 ժամից ոչ ավել, բացառությամբ արտակարգ իրավիճակների դեպքերի:

**ԳԼՈՒԽ 3**

**ՀԱՅԱՍՏԱՆԻ ՀԱՆՐԱՊԵՏՈՒԹՅՈՒՆՈՒՄ ՕՏԱՐԵՐԿՐԱՑԻՆԵՐԻ**

**ԿԱՑՈՒԹՅԱՆ ԿԱՐԳԱՎԻՃԱԿՆԵՐԸ**

**ՀՈԴՎԱԾ 15. ՕՏԱՐԵՐԿՐԱՑԻՆԵՐԻ ԿԱՑՈՒԹՅԱՆ ԿԱՐԳԱՎԻՃԱԿՆԵՐԸ**

1. Հայաստանի Հանրապետությունում օտարերկրացիների համար սահմանվում են կացության հետեւյալ կարգավիճակները.

1) կարճաժամկետ

2) երկարաժամկետ

3) հատուկ:

2. Հայաստանի Հանրապետության կարճաժամկետ, երկարաժամկետ եւ հատուկ կացության կարգավիճակները հաստատող փաստաթղթերն են համապատասխանաբար կարճաժամկետ կացության քարտը, երկարաժամկետ կացության քարտը եւ հատուկ անձնագիրը, որոնց ձեւերը հաստատում է Հայաստանի Հանրապետության կառավարությունը:

3. Հայաստանի Հանրապետությունում օտարերկրացիներին կացության կարգավիճակ տալու համար գանձվում է պետական տուրք` "Պետական տուրքի մասին" Հայաստանի Հանրապետության օրենքով սահմանված չափով:

4. 16 տարին լրացած օտարերկրացին կացության կարգավիճակ ստանալու մասին դիմումը Հայաստանի Հանրապետության ոստիկանության բնագավառում լիազորված պետական կառավարման մարմին ներկայացնում է անձամբ, բացառությամբ սույն օրենքի 16-րդ հոդվածի 1-ին մասի 1-ին և 3-րդ կետերով նախատեսված հիմքերով կացության կարգավիճակ ստացողների, որոնց դիմումները կարող են ներկայացվել համապատասխանաբար՝ ուսումնական հաստատության կամ աշխատանքի ընդունող կազմակերպության միջնորդությամբ՝ կացության կարգավիճակ ստացող անձի կողմից տրված լիազորագրի հիման վրա։

5. Մինչև 16 տարեկան երեխային կացության կարգավիճակ տրամադրվում է երեխայի ծնողներից մեկի կամ այլ օրինական ներկայացուցչի դիմումի հիման վրա, բացառությամբ այն երեխաների, ում նկատմամբ կիրառելի է սույն օրենքի 16-րդ հոդվածի 1-ին մասի 8-րդ կետը: Եթե ծնողը կամ օրինական ներկայացուցիչն անձամբ չի կարող ներկայացնել դիմումը, ապա ներկայացվող դիմումի վրա նրա ստորագրության իսկությունը վավերացվում է նոտարական կարգով:

6. Անգործունակ ճանաչված քաղաքացուն կացության կարգավիճակ տրամադրվում է խնամակալի կամ այլ օրինական ներկայացուցչի դիմումի հիման վրա:

7. Մինչև 16 տարեկան երեխաները կացության կարգավիճակ կարող են ստանալ ծնողներից մեկի կամ օրինական ներկայացուցչի կացության կարգավիճակի հիման վրա` վերջինիս տրված կացության կարգավիճակի վավերականության ժամկետով, բացառությամբ Հայաստանի Հանրապետության կառավարության կողմից սահմանված ցանկում ընդգրկված ուսումնական հաստատություններում սովորող օտարերկրյա քաղաքացի հանդիսացող երեխաների: Հիշյալ ուսումնական հաստատություններում սովորող երեխաներին կացության կարգավիճակ տրվում է ուսումնական հաստատության կողմից ներկայացված դիմումի հիման վրա:

**ՀՈԴՎԱԾ 16. ԿԱՐՃԱԺԱՄԿԵՏ ԿԱՑՈՒԹՅԱՆ ԿԱՐԳԱՎԻՃԱԿ ՏԱԼՈՒ ՀԻՄՔԵՐԸ ԵՎ ԺԱՄԿԵՏՆԵՐԸ**

1. Կարճաժամկետ կացության կարգավիճակը տրվում է յուրաքանչյուր օտարերկրացու, եթե նա ներկայացնում է Հայաստանի Հանրապետության տարածքում մինչև մեկ տարի ժամկետով իր բնակվելը հիմնավորող հանգամանքներ: Այդպիսի հանգամանքներ են՝

1) ուսումը, ինչպես նաև մասնագիտական վերապատրաստումը, գիտական կամ գիտահետազոտական աշխատանքները, դպրոցական փոխանակման ծրագրերում ընդգրկված աշակերտ լինելը.

2) ազգությամբ հայ լինելը.

3) սույն օրենքի համաձայն՝ աշխատանքի թույլտվությունը, իսկ սույն օրենքի 49-րդ հոդվածի 1-ին մասի 5-9-րդ, 12-րդ, 15-րդ, 16-րդ, 19-րդ և 20-րդ կետերով նախատեսված կատեգորիայի օտարերկրացիների համար՝ աշխատանքի թույլտվություն ստանալու բացառությունների ցանկին համապատասխանելու վերաբերյալ եզրակացությունը և աշխատանքային պայմանագիրը.

4) Հայաստանի Հանրապետությունում կարճաժամկետ կացության կարգավիճակ ունեցող օտարերկրացու կամ Հայաստանի Հանրապետության իրավասու մարմնի կողմից ճանաչված քաղաքացիություն չունեցող անձի մերձավոր ազգական լինելը.

5) Հայաստանի Հանրապետության քաղաքացու կամ Հայաստանի Հանրապետությունում երկարաժամկետ կամ հատուկ կացության կարգավիճակ ունեցող օտարերկրացու մերձավոր ազգական լինելը.

6) ձեռնարկատիրական գործունեությամբ զբաղվելը.

7) թրաֆիքինգի կամ շահագործման զոհ լինելը.

8) «Փախստականների և ապաստանի մասին» Հայաստանի Հանրապետության օրենքի 9-րդ հոդվածի 3-րդ մասով սահմանված կարգով չվերադարձելիության սկզբունքի կիրառումը.

9) վարույթ իրականացնող մարմինների միջնորդությունը` այն դեպքում, երբ օտարերկրացին հանդիսանում է դատավարության մասնակից (գործին մասնակցող անձ) և նրան այլ անձի կամ ներկայացուցչի միջոցով փոխարինելն օրենքով հնարավոր չէ.

10) երկարաժամկետ կացության կարգավիճակից զրկելը, եթե այն չի հանգեցնում պետությունից արտաքսման և եթե օտարերկրացին ունի սույն հոդվածով նախատեսված կացության կարգավիճակ ձեռք բերելու այլ հիմք.

11) օտարերկրացու ՀՀ քաղաքացի հանդիսացող ամուսին, երեխա կամ ծնող ունենալը, որը մահացել է մինչև նրա կողմից կացության կարգավիճակ ձեռք բերելու համար դիմում ներկայացնելը.

12) Հայաստանի Հանրապետության օրենքներով և միջազգային պայմանագրերով նախատեսված` օտարերկրացու արտաքսումը կամ հանձնումը բացառող հանգամանքների առկայությունը.

13) օրենքով սահմանված այլ դեպքեր:

2. Կարճաժամկետ կացության կարգավիճակը տրվում է մինչև մեկ տարի ժամկետով: Կարճաժամկետ կացության կարգավիճակը կարող է տրամադրվել մեկից ավելի անգամ:

3. Սույն հոդվածի 1-ին մասի 5-րդ և 8-րդ կետերով նախատեսված հիմքով կարճաժամկետ կարգավիճակ ձեռք բերած օտարերկրացի ամուսինը Հայաստանի Հանրապետությունում կացության կարգավիճակ ունեցող օտարերկրացու հետ ամուսնությունը լուծելու կամ անվավեր ճանաչելու դեպքում կարող է դիմել կարճաժամկետ կացության կարգավիճակ ստանալու համար, եթե նա ամուսնության մեջ է գտնվել եւ Հայաստանի Հանրապետության տարածքում բնակվել է առնվազն մեկ տարի: Այս դեպքում անձին կացության կարճաժամկետ կարգավիճակ տրամադրվում է միայն մեկ անգամ, եթե առկա չեն կացության կարգավիճ տալը մերժելու` սույն օրենքի 20-րդ հոդվածի 1-ին մասով սահմանված հիմքերը:

4. Սույն հոդվածի 1-ին մասի 4-րդ կետով նախատեսված դեպքերում օտարերկրացուն կարճաժամկետ կացության կարգավիճակը տրվում է մերձավոր ազգականին տրամադրված կացության կարգավիճակի վավերականության ժամկետով:

**ՀՈԴՎԱԾ 17. ԵՐԿԱՐԱԺԱՄԿԵՏ ԿԱՑՈՒԹՅԱՆ ԿԱՐԳԱՎԻՃԱԿ ՏԱԼՈՒ ՀԻՄՔԵՐԸ ԵՎ ԺԱՄԿԵՏՆԵՐԸ**

1. Երկարաժամկետ կացության կարգավիճակը տրվում է օտարերկրացուն, եթե `

1) նա հիմնավորում է Հայաստանի Հանրապետությունում Հայաստանի Հանրապետության քաղաքացի հանդիսացող կամ հատուկ կացության կարգավիճակ ունեցող մերձավոր ազգականների առկայությունը և մինչև երկարաժամկետ կացության կարգավիճակ ստանալու համար դիմում ներկայացնելը վերջին 5 տարվա ընթացքում առնվազն երեք տարի օրենքով սահմանված կարգով մշտապես բնակվել է Հայաստանի Հանրապետությունում (ունեցել է կացության կարգավիճակ կամ միջազգային պայմանագրերով նախատեսված դեպքերում՝ օրինական բնակությունը հավաստող փաստաթուղթ).

2) ազգությամբ հայ է.

3) Հայաստանի Հանրապետությունում իրականացնում է ձեռնարկատիրական գործունեություն և մինչև երկարաժամկետ կացության կարգավիճակ ստանալու համար դիմում նեկայացնելը վերջին երեք տարվա ընթացքում առնվազն երկու տարի օրենքով սահմանված կարգով մշտապես բնակվել է Հայաստանի Հանրապետությունում (ունեցել է կացության կարգավիճակ կամ միջազգային պայմանագրերով նախատեսված դեպքերում՝ օրինական բնակությունը հավաստող փաստաթուղթ).

4) առկա է միջազգային պայմանագրով նախատեսված պարտավորություն:

2. Երկարաժամկետ կացության կարգավիճակը տրվում է մինչև 5 տարի ժամկետով: Այն կարող է տրվել մեկից ավելի անգամ: Այն դեպքում, երբ օտարերկրացու Հայաստանի Հանրապետությունում օրինական բնակվելու համար Հայաստանի Հանրապետության կողմից վավերացված միջազգային պայմանագրով նախատեսված է այլ ժամկետ, ապա երկարաժամկետ կացության կարգավիճակը տրվում միջազգային պայմանագրով նախատեսված ժամկետով, բայց ոչ ավել՝ քան 5 տարի:

3. Ձեռնարկատիրական գործունեություն իրականացնելու հիմքով երկարաժամկետ կացության կարգավիճակ ստացած օտարերկրացիների կողմից կացության ողջ ժամանակահատվածի ընթացքում նշված գործունեությամբ զբաղվելու հանգամանքը պարզելու նպատակով Հայաստանի Հանրապետության ոստիկանության բնագավառում լիազորված պետական կառավարման մարմինը տարվա մեջ առնվազն մեկ անգամ համապատասխան հարցումներ է ուղարկում Պետական եկամուտների կոմիտե։

**ՀՈԴՎԱԾ 18. ԿԱՐՃԱԺԱՄԿԵՏ ԵՎ ԵՐԿԱՐԱԺԱՄԿԵՏ ԿԱՑՈՒԹՅԱՆ ԿԱՐԳԱՎԻՃԱԿ ՍՏԱՆԱԼՈՒ ՀԱՄԱՐ ԴԻՄՈՒՄԻ ՆԵՐԿԱՅԱՑՈՒՄԸ, ՔՆՆԱՐԿՈՒՄԸ ԵՎ ԿԱՐՃԱԺԱՄԿԵՏ ԵՎ ԵՐԿԱՐԱԺԱՄԿԵՏ ԿԱՑՈՒԹՅԱՆ ԿԱՐԳԱՎԻՃԱԿՆԵՐ ՈՒՆԵՑՈՂ ՕՏԱՐԵՐԿՐԱՑԻՆԵՐԻ ՀԱՇՎԱՌՈՒՄԸ**

1. Կարճաժամկետ կամ երկարաժամկետ կացության կարգավիճակ ստանալու համար դիմումը ներկայացվում է Հայաստանի Հանրապետության ոստիկանության բնագավառում լիազորված պետական կառավարման մարմին:

2. Կարճաժամկետ կամ երկարաժամկետ կացության կարգավիճակ ստանալու դիմումի հետ ներկայացվող փաստաթղթերի ցանկը և դիմումի քննարկման կարգը սահմանում է Հայաստանի Հանրապետության կառավարությունը:

3. Կարճաժամկետ կամ երկարաժամկետ կացության կարգավիճակ տալու կամ մերժելու մասին որոշում կայացնում է Հայաստանի Հանրապետության ոստիկանության բնագավառում լիազորված պետական կառավարման մարմինը` դիմումը ներկայացնելուց հետո 30 օրվա ընթացքում,  բացառությամբ սույն օրենքի 16-րդ հոդվածի 1-ին մասի 3-րդ կետի հիմքով կացության կարգավիճակի տրամադրման դեպքերի:

4. Կարճաժամկետ կամ երկարաժամկետ կացության կարգավիճակ ունեցող օտարերկրացիներին հաշվառում է Հայաստանի Հանրապետության ոստիկանության բնագավառում լիազորված պետական կառավարման մարմինը` Հայաստանի Հանրապետության կառավարության սահմանած կարգով:

5. Երկարաժամկետ կացության կարգավիճակ ունեցող օտարերկրացին Հայաստանի Հանրապետությունից 12 ամսից ավել անընդմեջ բացակայելու դեպքում, նշված ժամկետը լրանալուց հետո 10 օրվա ընթացքում, այդ մասին գրավոր ծանուցում է Հայաստանի Հանրապետության ոստիկանության բնագավառում լիազորված պետական կառավարման մարմնին:

**ՀՈԴՎԱԾ 19. ՀԱՏՈՒԿ ԿԱՑՈՒԹՅԱՆ ԿԱՐԳԱՎԻՃԱԿ ՏԱԼՈՒ ՀԻՄՔԵՐԸ ԵՎ ԺԱՄԿԵՏՆԵՐԸ**

1. Հատուկ կացության կարգավիճակ կարող է տրվել ազգությամբ հայ օտարերկրացիներին: Հայաստանի Հանրապետության վարչապետի կողմից հատուկ կացության կարգավիճակ կարող է տրվել նաև Հայաստանի Հանրապետությանը բացառիկ ծառայություններ մատուցած այլ օտարերկրացիների՝ վերջիններիս համաձայնության և ազգային անվտանգության բնագավառում լիազոր պետական կառավարման մարմնի դրական եզրակացության առկայության դեպքում:

2. Հատուկ կացության կարգավիճակ տրվում է մինչև տասը տարի ժամկետով: Այն կարող է տրվել մեկից ավելի անգամ:

3. Հատուկ կացության կարգավիճակ ստանալու համար դիմումը Հայաստանի Հանրապետության տարածքում ներկայացվում է Հայաստանի Հանրապետության ոստիկանության բնագավառում լիազորված պետական կառավարման մարմին, իսկ օտարերկրյա պետությունում` Հայաստանի Հանրապետության դիվանագիտական ներկայացուցչություն կամ հյուպատոսական հիմնարկ:

4. Հատուկ կացության կարգավիճակ ստանալու համար դիմումի հետ ներկայացվող փաստաթղթերի ցանկը և դիմումի քննարկման կարգը սահմանում է Հայաստանի Հանրապետության կառավարությունը։

5. Հատուկ կացության կարգավիճակ տալու կամ մերժելու որոշումը կայացնում է Հայաստանի Հանրապետության վարչապետը՝ դիմումը ներկայացնելուց հետո 60 օրվա ընթացքում:

6. Հատուկ կացության կարգավիճակ ստացած անձի ցանկությամբ նրա 16 տարին չլրացած օտարերկրացի հանդիսացող երեխային անվճար տրվում է Հայաստանի Հանրապետության հատուկ անձնագիր՝ ծնողի կացության կարգավիճակի ժամկետով, բայց ոչ ավել, քան երեխայի 16 տարին լրանալը: Ընդ որում՝ մինչև 6 տարեկան երեխաներին հատուկ անձնագիրը տրամադրվում է 3 տարի վավերականության ժամկետով, 6 տարեկանից մինչև 16 տարին լրացած անձանց` 5 տարի վավերականության ժամկետով։

7. Հատուկ կացության կարգավիճակ ունեցող անձանց հաշվառումն իրականացնում է Հայաստանի Հանրապետության ոստիկանության բնագավառում լիազորված պետական կառավարման մարմինը` Հայաստանի Հանրապետության կառավարության սահմանած կարգով:

**ՀՈԴՎԱԾ 20. ԿԱՑՈՒԹՅԱՆ ԿԱՐԳԱՎԻՃԱԿ ՏԱԼԸ ՄԵՐԺԵԼՈՒ ՀԻՄՔԵՐԸ**

1. Օտարերկրացուն կացության կարգավիճակ տալը մերժվում է, եթե`

1) նա արտաքսվել է Հայաստանի Հանրապետության տարածքից կամ սույն օրենքի 22-րդ հոդվածի 1-ին մասի 1-ին և 2-րդ մասի 3-րդ կետերով նախատեսված հիմքերով կացության կարգավիճակն օրենքով սահմանված կարգով ճանաչվել է անվավեր կամ ուժը կորցրած և արտաքսման կամ կացության կարգավիճակն անվավեր կամ ուժը կորցրած ճանաչելու մասին որոշումն օրինական ուժի մեջ մտնելու պահից չի անցել երեք տարի,

2) նա դատապարտվել է Հայաստանի Հանրապետությունում` Հայաստանի Հանրապետության քրեական օրենսգրքով նախատեսված դիտավորյալ հանցագործություն կատարելու համար, և դատվածությունը սահմանված կարգով չի հանվել կամ մարվել, բացառությամբ սույն օրենքով նախատեսված դեպքերի,

3) առկա են հավաստի տվյալներ, որ նա իրականացնում է այնպիսի գործունեություն, մասնակցում, կազմակերպում կամ հանդիսանում է այնպիսի կազմակերպության անդամ, որի նպատակն է`

ա. վնաս պատճառել Հայաստանի Հանրապետության պետական անվտանգությանը, տապալել սահմանադրական կարգը, թուլացնել պաշտպանունակությունը,

բ. իրականացնել ահաբեկչական գործունեություն,

գ. սահմանով ապօրինաբար (առանց համապատասխան թույլտվության) տեղափոխել թմրամիջոցներ, հոգեմետ (հոգեներգործուն) նյութեր և դրանց պրեկուրսորներ, խիստ ներգործող, թունավոր, ռադիոակտիվ նյութեր, ռազմական նշանակության արտադրանք, պայթուցիկ նյութեր և սարքեր, զենք և ռազմամթերք, միջուկային, քիմիական, կենսաբանական կամ զանգվածային ոչնչացման այլ տեսակի զենք, երկակի նշանակության ապրանքների ռազմավարական տեսակետից կարևոր հումքային ապրանքներ,

դ. իրականացնել մարդու թրաֆիքինգ կամ շահագործում,

ե. իրականացնել առանց սահմանված փաստաթղթերի կամ առանց պատշաճ թույլտվության Հայաստանի Հանրապետության պետական սահմանի հատումը, ինչպես նաև կազմակերպել անօրինական միգրացիա,

4) առկա են նրա կողմից Հայաստանի Հանրապետության պետական անվտանգությանը կամ հասարակական կարգին լուրջ եւ հիմնավորված սպառնալիքներ.

5) կացության կարգավիճակ հայցելիս նա ներկայացրել է իր մասին կեղծ տեղեկություններ, եթե այդ տեղեկություններն էական նշանակություն ունեն կացության կարգավիճակի տրամադրման համար, կամ չի ներկայացրել կացության կարգավիճակ ստանալու համար անհրաժեշտ փաստաթղթեր, կամ առկա են հավաստի տվյալներ այն մասին, որ նրա գտնվելը Հայաստանի Հանրապետությունում ունի այլ նպատակ, քան հայտարարվածը.

6) նա Հայաստանի Հանրապետությունում օրենքը խախտելու համար ենթարկվել է վարչական պատասխանատվության եւ չի կատարել վարչական ակտով իր վրա դրված պարտականությունը, բացառությամբ այն դեպքերի, երբ վարչական պատասխանատվության ենթարկվելու պահից անցել է մեկ տարի,

7) նա ունի Հայաստանի Հանրապետության կառավարության կողմից սույն օրենքի 7-րդ հոդվածի 1-ին մասի 4-րդ կետի համաձայն սահմանված ցանկով նախատեսված բնակչության առողջությանը սպառնացող վարակիչ հիվանդություններից որևէ մեկը։

2. Սույն հոդվածի 1-ին մասի 2-րդ և 6-րդ կետերով նախատեսված դրույթը չի տարածվում Հայաստանի Հանրապետությունում օրինական կարգով բնակվող ամուսին, ծնող կամ զավակ ունեցող անձանց, ինչպես նաև սույն օրենքի 16-րդ հոդվածի 1-ին մասի 11-րդ կետով նախատեսված դեպքերի վրա:

3. Սույն հոդվածի 1-ին մասի 1-ին, 2-րդ և 6-րդ կետերի դրույթները չեն տարածվում այն անձանց վրա, որոնց նկատմամբ կիրառելի է «Փախստականների և ապաստանի մասին» Հայաստանի Հանրապետության օրենքի 9-րդ հոդվածի 3-րդ մասով սահմանված չվերադարձելիության սկզբունքը, կամ առկա են արտաքսումը և հանձնումը բացառող այլ հանգամանքներ:

4. Սույն հոդվածի 1-ին մասով նախատեսված հիմքերով կացության կարգավիճակ տալը մերժելու որոշում կայացվելու դեպքում օտարերկրացիների տվյալները մտցվում են սույն օրենքի 7-րդ հոդվածի 2-րդ մասում նշված տվյալների բանկ:

5. Սույն հոդվածի 1-ին մասի 7-րդ կետով նախատեսված վարակիչ հվանդությունը բացառող փաստաթուղթ ստանալու կարգը և պայմանները սահմանում է Հայաստանի Հանրապետության առողջապահության բնագավառի պետական կառավարման լիազոր մարմինը։

**ՀՈԴՎԱԾ 21. ԿԱՑՈՒԹՅԱՆ ԿԱՐԳԱՎԻՃԱԿ ՍՏԱՆԱԼՈՒ ԴԻՄՈՒՄԻ ՄԵՐԺՄԱՆ ԲՈՂՈՔԱՐԿՈՒՄԸ**

1. Կացության կարգավիճակ ստանալու համար ներկայացված դիմումի մերժումը օտարերկրացին կարող է բողոքարկել վարչական կամ դատական կարգով:

2. Եթե մինչեւ դատարանի կողմից գործի քննությունը կամ դատարանի կողմից կայացված որոշման ուժի մեջ մտնելը սպառվում է օտարերկրացու մուտքի վիզայի կամ կացության կարգավիճակի վավերականության ժամկետը, ապա Հայաստանի Հանրապետության ոստիկանության բնագավառում լիազորված պետական կառավարման մարմինը նրան տալիս է Հայաստանի Հանրապետությունում ժամանակավոր գտնվելու թույլտվություն` մինչեւ դատարանի որոշման օրինական ուժի մեջ մտնելը:

3. Եթե կացության կարգավիճակ ստանալը մերժելու մասին որոշումը դատարանը թողնում է ուժի մեջ, ապա օտարերկրացին պարտավոր է դատարանի որոշումն օրինական ուժի մեջ մտնելուց հետո` 15-օրյա ժամկետում, կամավոր հեռանալ Հայաստանի Հանրապետության տարածքից:

4. Կացության կարգավիճակ տալը մերժելու դեպքում օտարերկրացին նույն հիմքով կրկին կարող է դիմել կացության կարգավիճակ ստանալու համար՝ մերժման մասին որոշումն ուժի մեջ մտնելուց մեկ տարի հետո։ Մինչև մեկ տարին լրանալը օտարերկրացին կարող է դիմել սույն օրենքով նախատեսված այլ հիմքով կացության կարգավիճակ ստանալու համար, եթե մերժումը պայմանավորված չի եղել ազգային անվտանգության բնագավառում լիազոր պետական կառավարման մարմնի բացասական եզրակացությամբ։

5. Սույն հոդվածի 4-րդ մասով նախատեսված ժամկետը չի պահպանվում սույն օրենքի 16-րդ հոդվածի 1-ին մասի 1-ին կետի հիմքով կարճաժամկետ կացության կարգավիճակ ստանալու համար օտարերկրացու դիմելու դեպքում:

6. Սույն հոդվածի 2-րդ մասում նշված օտարերկրացուն տրվող ժամանակավոր գտնվելու թույլտվության ձևը հաստատում է Հայաստանի Հանրապետության կառավարությունը:

**ՀՈԴՎԱԾ 22. ԿԱՑՈՒԹՅԱՆ ԿԱՐԳԱՎԻՃԱԿՆ ԱՆՎԱՎԵՐ ԿԱՄ ՈՒԺԸ ԿՈՐՑՐԱԾ ՃԱՆԱՉԵԼՈՒ ՀԻՄՔԵՐԸ**

1. Օտարերկրացուն տրված կացության կարգավիճակն անվավեր է ճանաչվում, և օտարերկրացին զրկվում է կացության կարգավիճակից, եթե`

1) պարզվել է, որ կացության կարգավիճակ ստանալիս նա ներկայացրել է իր մասին կեղծ տեղեկություններ, կամ առկա են հավաստի տվյալներ այն մասին, որ նրա գտնվելը Հայաստանի Հանրապետությունում ունի այլ նպատակ, քան հայտարարվածը.

2) կացության կարգավիճակը տրվել է օրենքի խախտմամբ, այդ թվում` օրենքի սխալ կիրառման կամ սխալ մեկնաբանման հետևանքով:

2. Օտարերկրացուն տրված կացության կարգավիճակն ուժը կորցրած է ճանաչվում, և օտարերկրացին զրկվում է կացության կարգավիճակից, եթե`

1) վերացել են նրան կացության կարգավիճակ տալու հիմքերը, բացառությամբ սույն օրենքի 16-րդ հոդվածի 1-ին մասի 5-րդ կետում նշված դեպքերի.

2) 12 ամսից ավել անընդմեջ բացակայել է Հայաստանի Հանրապետությունից և սահմանված ժամկետում չի ծանուցել Հայաստանի Հանրապետության ոստիկանության բնագավառում լիազորված պետական կառավարման մարմնին.

3) Հայաստանի Հանրապետությունում նրա գտնվելը սպառնում է Հայաստանի Հանրապետության պետական անվտանգությանը կամ հասարակական կարգին.

4) կացության կարգավիճակն ուժը կորցրած ճանաչելու վերաբերյալ դիմում է ներկայացրել,

5) ձեռք է բերել Հայաստանի Հանրապետության քաղաքացիություն.

6) առաջ են եկել սույն օրենքիմ 53-րդ հոդվածի 1-ին մասով նախատեսված հիմքերը:

3. Սույն հոդվածի 1-ին մասի 1-ին և 2-րդ մասի 3-րդ կետերով նախատեսված հիմքերով կացության կարգավիճակից զրկված, ինչպես նաև այն օտարերկրացու վերաբերյալ տվյալները, որի նկատմամբ կացության կարգավիճակ տրամադրելու վերաբերյալ դիմումը վերը նշված հիմքերով մերժելու որոշում է կայացվել, մտցվում են սույն օրենքի 7-րդ հոդվածի 2-րդ մասում նշված տվյալների բանկ:

4. Սույն օրենքի 16-րդ հոդվածի 1-ին մասի 3-րդ կետի հիմքով տրամադրված կարճաժամկետ կացության կարգավիճակն անվավեր է ճանաչվում միգրացիայի բնագավառում լիազորված պետական մարմնի որոշման հիման վրա՝ սույն օրենքի 53-րդ հոդվածի 1-ին մասով սահմանված հիմքերն ի հայտ գալու դեպքում:

**ԳԼՈՒԽ 4.**

**ՔԱՂԱՔԱՑԻՈՒԹՅՈՒՆ ՉՈՒՆԵՑՈՂ ԱՆՁԻ ԿԱՐԳԱՎԻՃԱԿԻ ՈՐՈՇՄԱՆ ԳՈՐԾԸՆԹԱՑԸ ԵՎ ՓԱՍՏԱԹՂԹԱՎՈՐՈՒՄԸ**

**ՀՈԴՎԱԾ 23. ՔԱՂԱՔԱՑԻՈՒԹՅՈՒՆ ՉՈՒՆԵՑՈՂ ԱՆՁԻ ԿԱՐԳԱՎԻՃԱԿԸ ՈՐՈՇԵԼՈՒ ՀԱՄԱՐ ԴԻՄՈՒՄ ՆԵՐԿԱՅԱՑՆԵԼԸ**

1. Քաղաքացիություն չունեցող անձի կարգավիճակը որոշելու գործընթացը իրականացվում է «Վարչարարության հիմունքների և վարչական վարույթի մասին» օրենքին համապատասխան, եթե սույն օրենքով այլ բան նախատեսված չէ:

2. Քաղաքացիություն չունեցող անձի կարգավիճակը որոշելու գործընթացը սկսվում է քաղաքացիություն չունեցող անձի կարգավիճակի համար դիմողի նախաձեռնությամբ կամ պետական մարմնի առաջարկությամբ՝ քաղաքացիություն չունեցող անձի կարգավիճակ հայցողի կողմից Հայաստանի Հանրապետության ոստիկանության բնագավառում լիազորված պետական կառավարման մարմին ներկայացվող դիմումի հիման վրա:

3. Քաղաքացիություն չունեցող անձի կարգավիճակը ճանաչելու համար դիմումը Հայաստանի Հանրապետության ոստիկանության բնագավառում լիազորված պետական կառավարման մարմին է ներկայացվում գրավոր՝ հայերեն լեզվով: Քաղաքացիություն չունեցող անձի կարգավիճակը ճանաչելու համար դիմումը ներկայացվում է անձամբ:

4. Հայաստանի Հանրապետության ոստիկանության բնագավառում լիազորված պետական կառավարման մարմինը դիմողին տեղեկացնում է Միավորված ազգերի կազմակերպության փախստականների հարցերով գերագույն հանձնակատարի (այսուհետ` ՄԱԿ-ի ՓԳՀ) հայաստանյան գրասենյակի հետ կապ հաստատելու իր իրավունքի մասին:

5. Եթե դիմողը չի տիրապետում Հայաստանի Հանրապետության պետական լեզվին կամ ունի լսողական կամ խոսքի խնդիրներ, ապա նրան անվճար տրամադրվում է թարգմանիչ կամ սուրդոթարգմանիչ:

6. Մինչև 16 տարեկան անձի համար դիմումը ներկայացնում է նրա ծնեղներից մեկը կամ այլ օրինական ներկայացուցիչը: Անգործունակ անձի համար դիմումը ներկայացնում է նրա օրինական ներկայացուցիչը:

7. Հայաստանի Հանրապետության ոստիկանության բնագավառում լիազորված պետական կառավարման մարմինը ձեռնարկում է անհրաժեշտ միջոցներ առանց ուղեկցողի և (կամ) ընտանիքից անջատված երեխայի նկատմամբ խնամակալի կամ հոգաբարձուի նշանակման ուղղությամբ: Նշանակված խնամակալը կամ հոգաբարձուն քաղաքացիություն չունեցող անձի կարգավիճակը որոշելու գործընթացում առանց ուղեկցողի կամ ընտանիքից անջատված երեխայի համար հանդիսանում է ներկայացուցիչ, ով պարտավոր է դիմումի քննարկման ողջ ընթացքում պատշաճ կերպով ներկայացնել երեխայի լավագույն շահերը, մասնակցել Հայաստանի Հանրապետության ոստիկանության բնագավառում լիազորված պետական կառավարման մարմնի կողմից դիմումի քննարկմանը, ինչպես նաև քաղաքացիություն չունեցող անձի կարգավիճակը որոշելու գործընթացի ապահովման համար անհրաժեշտ մյուս գործողություններին:

8. Դիմումը պետք է պարունակի դիմողի անունը, ազգանունը, դիմողի հասցեն, դիմումին կցվող փաստաթղթերի ցանկը (եթե այդպիսիք ներկայացվում են), դիմումը կազմելու տարին, ամիսը և ամսաթիվը, դիմողի ստորագրությունը: Դիմումն իր մեջ նաև պետք է պարունակի քաղաքացիություն չունեցող անձի կարգավիճակը որոշելու համար անհրաժեշտ փաստեր, մասնավորապես, պետք է նշված լինի դիմողի ծննդավայրը, նախկին բնակության վայրը և բնակվելու տևողությունը ցանկացած այլ երկրի տարածքում, նախկինում քաղաքացիություն ունենալու մասին, ընտանիքի անդամների (ծնող, որդեգրող, ամուսին, նախկին ամուսին, զավակ, քույր, եղբայր) վերաբերյալ տեղեկությունները՝ մասնավորապես, նրանց որևէ պետության քաղաքացի հանդիսանալու մասին:

9. Դիմումի ընդունման ժամանակ Հայաստանի Հանրապետության ոստիկանության բնագավառում լիազորված պետական կառավարման մարմնի աշխատակիցը բանավոր պարզաբանում է դիմումատուին դիմումի քննարկման ողջ գործընթացը, իրազեկում է դիմումի քննարկման ողջ ընթացքում դիմողի իրավունքների և պարտականությունների մասին, իսկ դիմողի ցանկության դեպքում՝ տրամադրում է տեղեկանք այն մասին, որ վերջինիս դիմումը գտնվում է քննարկման փուլում:

**ՀՈԴՎԱԾ 24. ԴԻՄՈՂԻ ԻՐԱՎՈՒՆՔՆԵՐՆ ՈՒ ՊԱՐՏԱԿԱՆՈՒԹՅՈՒՆՆԵՐԸ ՔԱՂԱՔԱՑԻՈՒԹՅՈՒՆ ՉՈՒՆԵՑՈՂ ԱՆՁԻ ԿԱՐԳԱՎԻՃԱԿԻ ՈՐՈՇՄԱՆ ԳՈՐԾԸՆԹԱՑԻ ՇՐՋԱՆԱԿՆԵՐՈՒՄ**

1. Դիմումի քննարկման ողջ ժամանակահատվածում դիմողն իրավունք ունի գտնվելու և աշխատելու Հայաստանի Հանրապետության տարածքում, ինչպես նաև Հայաստանի Հանրապետության տարածքում ունի կրթության և առողջության պահպանման իրավունք:

2. Դիմողը մինչև սույն օրենքի համաձայն իր ներկայացրած դիմումի վերաբերյալ վերջնական որոշման կայացումը չի կարող արտաքսվել Հայաստանի Հանրապետության տարածքից:

3. Բանավոր կամ գրավոր հաղորդակցման ժամանակ դիմողը իրավունք ունի գործածել իր մայրենի լեզուն կամ իրեն հայտնի այլ լեզու:

4. Դիմումի քննարկման ողջ ժամանակահատվածում դիմողը օրենքով սահմանված կարգով օգտվում է մարդու և քաղաքացու մյուս բոլոր հիմնական իրավունքներից և ազատություններից:

5. Հայաստանի Հանրապետության ոստիկանության բնագավառում լիազորված պետական կառավարման մարմինը դիմումն ընդունելուց հետո 2 աշխատանքային օրվա ընթացքում անձին է հանձնում սույն օրենքի 25-րդ հոդվածով նախատեսված ինքնությունը հավաստող վկայականը:

6. Դիմումի քննարկման ողջ ժամանակահատվածում դիմողը պարտավոր է՝

1) համագործակցել Հայաստանի Հանրապետության ոստիկանության բնագավառում լիազորված պետական կառավարման մարմնի հետ,

2) Հայաստանի Հանրապետության ոստիկանության բնագավառում լիազորված պետական կառավարման մարմնին փոխանցել իր տրամադրության տակ գտնվող ապացույցները կամ ցանկացած այլ տեղեկատվություն, որը կարող է նշանակություն ունենալ քաղաքացիություն չունեցող անձի կարգավիճակի որոշման համար,

3) ներկայանալ Հայաստանի Հանրապետության ոստիկանության բնագավառում լիազորված պետական կառավարման մարմին հարցազրույցի համար այնքան հաճախ, որքան կպահանջվի,

4) պահպանել Հայաստանի Հանրապետության օրենսդրությունը:

7. Հայաստանի Հանրապետության ոստիկանության բնագավառում լիազորված պետական կառավարման մարմինն իր իրավասության շրջանակներում ձեռնարկում է անհրաժեշտ միջոցներ քաղաքացիություն չունեցող անձի կարգավիճակը որոշելու համար դիմողներին այլ մարմինների հետ հարաբերություններում նրանց` սույն օրենքով, ինչպես նաև Հայաստանի Հանրապետության այլ օրենքներով և Հայաստանի Հանրապետության միջազգային պայմանագրերով նախատեսված բոլոր իրավունքների և ազատությունների պաշտպանության հարցում:

**ՀՈԴՎԱԾ 25. ՔԱՂԱՔԱՑԻՈՒԹՅՈՒՆ ՉՈՒՆԵՑՈՂ ԱՆՁԻ ԿԱՐԳԱՎԻՃԱԿԻ ՀԱՄԱՐ ԴԻՄՈՂԻ ԻՆՔՆՈՒԹՅՈՒՆԸ ՀԱՎԱՍՏՈՂ ՎԿԱՅԱԿԱՆ**

1. Հայաստանի Հանրապետության ոստիկանության բնագավառում լիազորված պետական կառավարման մարմինը դիմողին անվճար տրամադրում է ինքնությունը հավաստող վկայական, որի ձևը և դրանում ամրագրման ենթակա անձնական տվյալների ցանկը սահմանվում է Հայաստանի Հանրապետության կառավարության կողմից:

2. Ինքնությունը հավաստող վկայականը հանդիսանում է դիմողի անձը հաստատող և Հայաստանի Հանրապետությունում նրա օրինական գտնվելու իրավունք վերապահող փաստաթուղթ: Ինքնությունը հավաստող վայականը օգտագործվում է միայն Հայաստանի Հանրապետության տարածքում:

3. Ինքնությունը հավաստող վկայականը տրվում է վեց ամիս վավերականության ժամկետով, որը կարող է երկարաձգվել քաղաքացիություն չունեցող անձի կարգավիճակը որոշելու մասին դիմումի քննարկման երկարաձգված ժամկետին համապատասխան կամ մինչև դիմումի քննարկման արդյունքում կայացված որոշման բողոքարկման վարույթի ավարտը՝ անձի դիմումի հիման վրա 1 աշխատանքային օրվա ընթացքում: Մինչև վավերականության ժամկետի ավարտը ինքնությունը հավաստող վկայականը դառնում է անվավեր, եթե քաղաքացիություն չունեցող անձի կարգավիճակ ստանալու արդյունքում անձը ստացել է քաղաքացիություն չունեցող անձի նույնականացման քարտ: Ինքնությունը հավաստող վկայականի կորստյան կամ օգտագործման համար ոչ պիտանի դառնալու դեպքում Հայաստանի Հանրապետության ոստիկանության բնագավառում լիազորված պետական կառավարման մարմինը անձի դիմումի հիման վրա 1 աշխատանքային օրվա ընթացքում տրամադրում է ինքնությունը հավաստող նոր վկայական, որի վավերականության ժամկետը սահմանելիս հիմք է ընդունվում քաղաքացիություն չունեցող անձի կարգավիճակը որոշելու մասին դիմումի քննարկման ժամկետը:

**ՀՈԴՎԱԾ 26. ԴԻՄՈՒՄԻ ՔՆՆԱՐԿՈՒՄԸ**

1. Քաղաքացիություն չունեցող անձի կարգավիճակի որոշման վերաբերյալ դիմումը քննարկվում է Հայաստանի Հանրապետության ոստիկանության բնագավառում լիազորված պետական կառավարման մարմնի կողմից՝ դիմումը ստանալուց հետո վեցամսյա ժամկետում: Գործի բարդությամբ պայմանավորված՝ դիմումի քննարկման ժամկետը կարող է երկարաձգվել ևս 2 ամսով:

2. Դիմումի քննարկման ընթացքում Հայաստանի Հանրապետության ոստիկանության բնագավառում լիազորված պետական կառավարման մարմինն անհրաժեշտ միջոցներ է ձեռնարկում հավաքելու համար տեղեկություններ անձի ծննդավայրից, նրա գտնվելու կամ բնակության վերջին վայրերից, ինչպես նաև այն պետություններից, որոնց քաղաքացիներ են հանդիսանում դիմողի ընտանիքի անդամները (ծնող, որդեգրող, ամուսին, նախկին ամուսին, զավակ, քույր, եղբայր) կամ այն պետություններից, որոնց քաղաքացիներ են հանդիսացել դիմողը և (կամ) դիմողի ընտանիքի անդամները (ծնող, որդեգրող, ամուսին, նախկին ամուսին, զավակ, քույր, եղբայր) նախկինում:

3. Հայաստանի Հանրապետության ոստիկանության բնագավառում լիազորված պետական կառավարման մարմինը նախքան ապացույցների հավաքման գործընթացը սկսելը պարզում է դիմողի կողմից Հայաստանի Հանրապետության տարածքում ապաստան տրամադրելու վերաբերյալ դիմում ներկայացված լինելու կամ նման դիմում ներկայացնելու մտադրություն ունենալու հանգամանքը:

**ՀՈԴՎԱԾ 27. ԱՆՀԱՏԱԿԱՆ ՀԱՐՑԱԶՐՈՒՅՑԸ**

1. Դիմումը ներկայացելու օրվանից հետո 15-օրյա ժամկետում Հայաստանի Հանրապետության ոստիկանության բնագավառում լիազորված պետական կառավարման մարմինը դիմողի հետ անցկացնում է հարցազրույց:

2. Հարցազրույցի ընթացքը մանրամասն արձանագրվում է: Դիմողի համաձայնության դեպքում հարցազրույցը կարող է նաև տեսաձայնագրվել: Արձանագրության մեջ ամփոփվում են հետևյալ տեղեկությունները՝

1) նույնականացնող տվյալներ (ազգանունը և անունը, սեռը, ծննդյան վայրը և ամսաթիվը, ծնողների անունը և ազգանունըները, ինչպես նաև նախկին ազգանունը, անունը, նախորդ քաղաքացիությունը՝ եթե այդպիսիք եղել են.

2) դիմումի ընթացքի որոշման համար նշանակություն ունեցող ցանկացած տեղեկություն ներկայացնելու մասին փաստեր.

3) ներկայացված փաստաթղթերի վերաբերյալ տվյալները (փաստաթղթի տեսակը, համարը, գործողության ժամկետը, փաստաթղթի տրամադրման ամսաթիվը, վայրը, տրամադրող մարմնի անունը).

4) ընտանեկան վիճակը, ամուսնության գրանցման վայրը.

5) զբաղմունքը, կրթությունը.

6) Հայաստանի Հանրապետությունում բնակվելու վայրը:

3. Հարցազրույցի ընթացքում դիմողը հայտնում է քաղաքացիություն չունեցող անձի կարգավիճակ հայցելու պատճառները, ներկայացնում իր տրամադրության տակ առկա՝ դիմումը հիմնավորող այլ ապացույցներ, որոնք նախկինում չէր ներկայացրել: Այս պարտականության մասին դիմողը տեղակցվում է հարցազրույցի սկզբում:

4. 10-ից 16 տարեկան երեխայի հետ հարցազրույցն անցկացվում է ծնողի կամ այլ օրինական ներկայացուցչի ներկայությամբ:

5. Առանց ուղեկցողի կամ ընտանիքից անջատված երեխայի հետ հարցազրույցն անցկացվում է խնամակալի կամ հոգաբարձուի մասնակցությամբ, իսկ խնամակալի կամ հոգաբարձուի ցանկության դեպքում՝ նաև փաստաբանի մասնակցությամբ:

6. Անգործունակ ճանաչված անձի փոխարեն հարցազրույցն անցկացվում է օրինական ներկայացուցչի հետ:

7. Հարցազրույցի արձանագրությունը՝ կազմելուց հետո հարցազրույցն անցկացնող պաշտոնատար անձի կողմից ընթերցվում է բարձրաձայն: Թարգմանության անհրաժեշտության դեպքում՝ Հայաստանի Հանրապետության ոստիկանության բնագավառում լիազորված պետական կառավարման մարմնի կողմից ապահովվում է արձանագրության թարգմանությունը դիմողին հասկանալի լեզվով: Հարցազրույցի արձանագրությունը ստորագրում են դիմողը, հարցազրույցն անցկացնող պաշտոնատար անձը, թարգմանիչը, եթե ներգրավված է եղել հարցազրույցի ընթացքում, ինչպես նաև սույն հոդվածի 4-6-րդ և 8-րդ մասերով նախատեսված անձինք:

8. Դիմողի ցանկությամբ հարցազրույցին կարող է մասնակցել նաև ՄԱԿ ՓԳՀ ներկայացուցիչ, ինչպես նաև փաստաբան, ովքեր ունեն դիմողի անձնական գործին և նրա վերաբերյալ ցանկացած տեղեկություններին անարգել ծանոթանալու իրավունք:

**ՀՈԴՎԱԾ 28. ԱՊԱՑՈՒՅՑՆԵՐԸ ԵՎ ԱՊԱՑՈՒՑՄԱՆ ԿԱՆՈՆՆԵՐԸ**

1. Դիմումի քննարկման ընթացքում դիմողը կարող է ներկայացնել իր խնդրանքը հիմնավորող ապացույցներ և ցանկացած այլ տեղեկություն, որը կարող է առնչվել դիմումին:

2. Այլ պետությունների իրավասու մարմիինների կողմից տրված պաշտոնական փաստաթղթերի սահմանված կարգով կատարված թարգմանությունները Հայաստանի Հանրապետության ոստիկանության բնագավառում լիազորված պետական կառավարման մարմնի կողմից ընդունվում են որպես ապացուցողական նշանակություն ունեցող փաստեր:

3. Քաղաքացիություն չունեցող անձի կարգավիճակը որոշելու ընթացքում Հայաստանի Հանրապետության ոստիկանության բնագավառում լիազորված պետական կառավարման մարմինը գնահատում է դիմողի ներկայացրած ապացույցները, Հայաստանի Հանրապետության այլ պետական մարմիններից, օտարերկրյա պետությունների իրավասու մարմիններից, ՄԱԿ ՓԳՀ-ից ստացված տեղեկություններն ու փաստաթղթերը, տվյալ պետության քաղաքացիության մասին օրենսդրության և դրա գործնական կիրառության վերաբերյալ մասնագետներից, մասնագիտացված կառույցներից և այլ հավաստի աղբյուրներիղ ստացված տեղեկությունները, ինչպես նաև այլ ապացույցներ:

4. Հայաստանի Հանրապետության ոստիկանության բնագավառում լիազորված պետական կառավարման մարմնի կամ նրա միջնորդությամբ՝ Հայաստանի Հանրապետության այլ պետական մարմնի կողմից օտարերկրյա պետության լիազորված մարմնին հարցում կատարելիս՝ մինչև դիմումի քննարկման համար սահմանված ժամկետի ավարտը պատասխան չստանալը դիտվում է որպես անձի՝ տվյալ պետության քաղաքացիություն չունենալու ապացույց, եթե հակառակը հիմնավորող այլ ապացույցներ չկան:

5. Եթե դիմումի քննարկման ընթացքում պարզվում է, որ անձը միաժամանակ Հայաստանի Հանրապետության տարածքում ապաստան ստանալու հայց է ներկայացրել, ապա քաղաքացիություն չունեցող անձի կարգավիճակի որոշման նպատակով ապացույցների հավաքման ընթացքում հաշվի են առնվում <<Փախստականների և ապաստանի մասին>> Հայաստանի Հանրապետության օրենքով ապաստանի տրամադրման համար ներկայացվող դիմումի քննարկման առանձնահատկությունները և անհրաժեշտության դեպքում վերջնական որոշումը կայացվում է առանց համապատասխան օտարերկրյա պետություններ հարցումներ ուղարկելու: Եթե անձը միաժամանակ Հայաստանի Հանրապետության տարածքում ապաստան ստանալու դիմում է ներկայացրել և քաղաքացիություն չունենալու հանգամանքը պարզելու համար պահանջվում է ծագման երկրներ հարցումների կատարում , ապա քաղաքացիություն չունեցող անձի կարգավիճակի որոշման գործընթացը կասեցվում է: Ապաստանի տրամադրման դիմումը մերժելու մասին վերջնական որոշումն ուժի մեջ մտնելու դեպքում քաղաքացիություն չունեցող անձի կարգավիճակի որոշման դիմումի քննարկումը անմիջապես վերսկսվում է: Կասեցման ժամանակահատվածը չի հաշվարկվում դիմումի քննարկման համար օրենքով նախատեսված ընդհանուր ժամանակահատվածի մեջ:

6. Եթե անձն իրենից անկախ հանգամանքներով պայմանավորված չի կարող ներկայացնել որևէ փաստաթուղթ, ապա Հայաստանի Հանրապետության ոստիկանության բնագավառում լիազորված պետական կառավարման մարմինը քաղաքացիություն չունեցող անձի կարգավիճակը որոշելու վերաբերյալ դիմումի բավարարման կամ մերժման մասին որոշումը կայացնում է իր տրամադրության տակ առկա տեղեկությունների հիման վրա: Դիմումի քննարկման ընթացքում չփարատված բոլոր կասկածները մեկնաբանվում են հօգուտ դիմող անձի:

7. Դիմումի քննարկման ընթացքում դիմողը օտար լեզվով կազմված փաստաթղթերը ներկայացնում է օրենքով սահմանված կարգով կատարված հայերեն թարգմանությունների հետ միասին: Փաստաթղթերի օրենքով սահմանված կարգով կատարված հայերեն թարգմանությունները դիմողի կողմից ներկայացնելու անհնարինության դեպքում Հայաստանի Հանրապետության ոստիկանության բնագավառում լիազորված պետական կառավարման մարմինը դրանք ուղարկում է արտաքին գործերի ոլորտում Կառավարության քաղաքականությունը մշակող և իրականացնող մարմին՝ Հայաստանի Հանրապետության դեսպանությունների և հյուպատոսական հիմնարկների միջոցով այդ փաստաթղթերի իսկության մեջ հավաստիանալու նպատակով։

**ՀՈԴՎԱԾ 29. ՔԱՂԱՔԱՑԻՈՒԹՅՈՒՆ ՉՈՒՆԵՑՈՂ ԱՆՁԻ ԿԱՐԳԱՎԻՃԱԿԸ ՈՐՈՇԵԼՈՒ ԳՈՐԾԸՆԹԱՑԻ ԴԱԴԱՐԵՑՈՒՄԸ**

1. Հայաստանի Հանրապետության ոստիկանության բնագավառում լիազորված պետական կառավարման մարմինը դադարեցնում է քաղաքացիություն չունեցող անձի կարգավիճակը որոշելու գործընթացը, եթե

1) դիմողը մահացել է;

2) դիմողը գրավոր եղանակով հրաժարվել է իր դիմումից;

3) դիմողը հարցազրույցին Հայաստանի Հանրապետության ոստիկանության բնագավառում լիազորված պետական կառավարման մարմնի 2 և ավելի անգամ գրավոր տեղակացումներից հետո անհարգելի պատճառով չի ներկայացել և լրացել է դիմումի քննարկման համար օրենքով սահմանված ժամկետը:

**ՀՈԴՎԱԾ 30. ՔԱՂԱՔԱՑԻՈՒԹՅՈՒՆ ՉՈՒՆԵՑՈՂ ԱՆՁԻ ԿԱՐԳԱՎԻՃԱԿԻ ՈՐՈՇՄԱՆ ԳՈՐԾԸՆԹԱՑՆ ԱՎԱՐՏԵԼԸ**

1. Քաղաքացիություն չունեցող անձի կարգավիճակը որոշելու գործընթացն ավարտվում է քաղաքացիություն չունեցող անձի կարգավիճակը ճանաչելու կամ կարգավիճակի ճանաչումը մերժելու մասին որոշում ընդունելով:

2. Հայաստանի Հանրապետության ոստիկանության բնագավառում լիազորված պետական կառավարման մարմինը քաղաքացիություն չունեցող անձի կարգավիճակի ճանաչման կամ կարգավիճակի ճանաչումը մերժելու վերաբերյալ որոշումը կայացնում է հիմնվելով իր տրամադրության տակ առկա բոլոր ապացույցների և տեղեկությունների վրա:

**ՀՈԴՎԱԾ 31. ՔԱՂԱՔԱՑԻՈՒԹՅՈՒՆ ՉՈՒՆԵՑՈՂ ԱՆՁԻ ԿԱՐԳԱՎԻՃԱԿԻ ՃԱՆԱՉՄԱՆ ՎԵՐԱԲԵՐՅԱԼ ՈՐՈՇՄԱՆ ԿԱՅԱՑՈՒՄԸ**

1. Քաղաքացիություն չունեցող անձի կարգավիճակը ճանաչելու մասին որոշումը կայացվում է գրավոր եղանակով, հայերեն լեզվով, իսկ դիմողի ցանկության դեպքում՝ նաև նրան հասկանալի այլ լեզվով:

2. Քաղաքացիություն չունեցող անձի կարգավիճակի ճանաչման մասին որոշումը դիմողին է ուղարկվում որոշման ընդունման օրվանից 5 աշխատանքային օրվա ընթացքում՝ փոստով, ինչպես նաև դիմողի ցանկությամբ՝ էլեկտրոնային փոստով, եթե այդ մասին դիմողը նշել է իր դիմումի մեջ:

3. Անգործունակ անձի կամ մինչև 16 տարեկան երեխայի վերաբերյալ քաղաքացիություն չունեցող անձի կարգավիճակի ճանաչման մասին որոշման մասին ծանուցվում է օրինական ներկայացուցիչը:

**ՀՈԴՎԱԾ 32. ՔԱՂԱՔԱՑԻՈՒԹՅՈՒՆ ՉՈՒՆԵՑՈՂ ԱՆՁԻ ԻՐԱՎՈՒՆՔՆԵՐԸ, ԱԶԱՏՈՒԹՅՈՒՆՆԵՐԸ ԵՎ ՊԱՐՏԱԿԱՆՈՒԹՅՈՒՆՆԵՐԸ**

1. Քաղաքացիություն չունեցող անձի կարգավիճակի ճանաչման մասին որոշման կայացման պահից քաղաքացիություն չունեցող անձն ունի Հայաստանի Հանրապետության քաղաքացիներին հավասար իրավունքներ, ազատություններ և պարտականություններ, եթե Հայաստանի Հանրապետության Սահմանադրությամբ, օրենքներով և միջազգային պայմանագրերով այլ բան նախատեսված չէ:

2. Քաղաքացիություն չունեցող անձի կարգավիճակի ճանաչման մասին որոշումը ստանալուց հետո քաղաքացիություն չունեցող անձը դիմում է ոստիկանության բնագավառում լիազորված պետական կառավարման մարմին՝ սույն օրենքի 41-րդ հոդվածով նախատեսված անձը հաստատող փաստաթուղթ (փաստաթղղթեր) ստանալու համար:

**ՀՈԴՎԱԾ 33. ՔԱՂԱՔԱՑԻՈՒԹՅՈՒՆ ՉՈՒՆԵՑՈՂ ԱՆՁԻ ԿԱՐԳԱՎԻՃԱԿԻ ՃԱՆԱՉՈՒՄԸ ՄԵՐԺԵԼՈՒ ՄԱՍԻՆ ՈՐՈՇՈՒՄԸ**

1. Քաղաքացիություն չունեցող անձի կարգավիճակը ճանաչելու մասին դիմումը մերժվում է, եթե`

1) դիմողն ունի Հայաստանի Հանրապետության կամ այլ պետության քաղաքացիություն.

2) ծանրակշիռ հիմքեր կան ենթադրելու, որ դիմողը կատարել է խաղաղության (և) կամ մարդկության դեմ ուղղված կամ պատերազմական հանցագործություն այնպես, ինչպես դրանք սահմանված են միջազգային փաստաթղթերում, որոնք կազմվել են նման հանցագործությունների առնչությամբ միջոցներ ձեռնարկելու նպատակով.

3) ծանրակշիռ հիմքեր կան ենթադրելու, որ դիմողը, նախքան Հայաստանի Հանրապետության տարածք մուտք գործելը, կատարել է ոչ քաղաքական բնույթի ծանր հանցագործություն.

4) ծանրակշիռ հիմքեր կան ենթադրելու, որ դիմողը մեղավոր է Միավորված ազգերի կազմակերպության նպատակներին ու սկզբունքներին հակասող արարքներ գործելու համար.

5) դիմողը տվյալ պահին ստանում է Միավորված ազգերի կազմակերպության մարմինների կամ հաստատությունների պաշտպանությունը կամ օգնությունը, բացառությամբ ՄԱԿ ՓԳՀ-ի կողմից նման պաշտպանություն կամ օգնություն ստանալու դեպքերի.

2. Քաղաքացիություն չունեցող անձի կարգավիճակի ճանաչումը մերժելու մասին որոշումը կայացվում է գրավոր եղանակով, հայերեն լեզվով, իսկ դիմողի ցանկությամբ՝ նաև իրեն հասկանալի այլ լեզվով, որում հստակ նշվում են մերժման հիմքը (հիմքերը) և օրենքով սահմանված կարգով որոշումը բողոքարկելու ժամկետի և մերժման իրավական հետևանքների վերաբերյալ տեղեկություններ:

3. Քաղաքացիություն չունեցող անձի կարգավիճակի ճանաչումը մերժելու մասին որոշումը դիմողին ուղարկվում է այն ընդունելուց հետո 5 աշխատանքային օրվա ընթացքում՝ փոստով, ինչպես նաև դիմողի ցանկությամբ՝ էլեկտրոնային փոստով, եթե այդ մասին դիմողը նշել է իր դիմումի մեջ:

4. Քաղաքացիություն չունեցող անձի կարգավիճակի ճանաչումը մերժելու մասին որոշումը օրենքով սահմանված կարգով կարող է բողոքարկվել վերադաս վարչական մարմնին կամ դատարանում` որոշումը ստանալուց հետո երկամսյա ժամկետում:

5. Դիմումի քննարկման ընթացքում սույն հոդվածի 1-ին մասով նախատեսված հիմքերի առկայության կամ դրանց բացակության հանգամանքը պարզելու նպատակով Հայաստանի Հանրապետության ոստիկանության բնագավառում լիազորված պետական կառավարման մարմինը համապատասխան հարցումներ է կատարում ՄԱԿ ՓՀԳ-ին, Հայաստանի Հանրապետության և օտարերկրյա պետությունների համապատասխան մարմիններ:

6. Սույն հոդվածի 1-ին մասի 3-րդ կետով նախատեսված հիմքով Քաղաքացիություն չունեցող անձի կարգավիճակը ճանաչելու մասին դիմումը չի կարող մերժվել, եթե նախքան Հայաստանի Հանրապետության տարածք մուտք գործելը անձի կողմից կատարված հանցագործությունը քաղաքական բնույթի է համարվում տվյալ պետության օրենքով կամ Հայաստանի Հանրապետության միջազգային պայմանագրերով:

**ՀՈԴՎԱԾ 34. ՔԱՂԱՔԱՑԻՈՒԹՅՈՒՆ ՉՈՒՆԵՑՈՂ ԱՆՁԻ ԿԱՐԳԱՎԻՃԱԿԸ ՃԱՆԱՉԵԼՈՒ ՄԱՍԻՆ ՈՐՈՇՈՒՄԸ ԱՆՎԱՎԵՐ ԿԱՄ ՈՒԺԸ ԿՈՐՑՐԱԾ ՃԱՆԱՉԵԼԸ**

1. Հայաստանի Հանրապետության ոստիկանության բնագավառում լիազորված պետական կառավարման մարմինն անվավեր է ճանաչում քաղաքացիություն չունեցող անձի կարգավիճակը ճանաչելու մասին որոշումը, եթե ի հայտ են եկել մինչև կարգավիճակը ճանաչելու մասին որոշումն ընդունելու պահը գոյություն ունեցող, սակայն իրավասու պետական մարմնին անհայտ ` սույն օրենքի 33-րդ հոդվածի 1-ին մասով նախատեսված հանգամանքներ:

2. Քաղաղաքացիություն չունեցող անձի կարգավիճակը ճանաչելու մասին որոշումը Հայաստանի Հանրապետության ոստիկանության բնագավառում լիազորված պետական կառավարման մարմնի կողմից ուժը կորցրած է ճանաչվում, եթե տվյալ անձը գործել է սույն օրենքի 33-րդ հոդվածի 1-ին մասի 2-րդ և 4-րդ կետերով նախատեսված արարքները:

3. Սույն հոդվածի 1-ին և 2-րդ մասերով նախատեսված դեպքերում Հայաստանի Հանրապետության ոստիկանության բնագավառում լիազորված պետական կառավարման մարմինը իր որոշումները կայացնում է օրենքով սահմանված կարգով հարուցված վարչական վարույթի արդյունքում և ընդունված որոշումը եռօրյա ժամկետում հանձնվում է անձին՝ փոստով: Անձի ցանկությամբ որոշումը ներկայացվում է նաև իրեն հասկանալի այլ լեզվով:

4. Քաղաքացիություն չունեցող անձի կարգավիճակը ճանաչելու մասին որոշումը անվավեր կամ ուժը կորցրած ճանաչելու մասին որոշումը օրենքով սահմանված կարգով կարող է բողոքարկվել վերադաս վարչական մարմնին կամ դատարան:

**ՀՈԴՎԱԾ 35. ՔԱՂԱՔԱՑԻՈՒԹՅՈՒՆ ՉՈՒՆԵՑՈՂ ԱՆՁԻ ԿԱՐԳԱՎԻՃԱԿԻ ԴԱԴԱՐԵՑՈՒՄԸ**

1. Քաղաքացիություն չունեցող անձի կարգավիճակը դադարում է, երբ անձը ձեռք է բերում Հայաստանի Հանրապետության կամ այլ պետության քաղաքացիություն:

**ՀՈԴՎԱԾ 36. ԴԻՄՈՒՄԸ ԿՐԿԻՆ ՆԵՐԿԱՅԱՑՆԵԼԸ**

1. Քաղաքացիություն չունեցող անձի կարգավիճակը ճանաչելու մասին դիմումը մերժելու կամ քաղաքացիություն չունեցող անձի կարգավիճակը ճանաչելու մասին որոշումը անվավեր կամ ուժը կորցրած ճանաչելու մասին որոշման ընդունումից հետո անձը կարող է ներկայացնել նոր դիմում, եթե գտնում է, որ առկա են իր դիմումը հիմնավորող նոր ապացույցներ կամ փաստեր: Կրկին ներկայացված դիմումը քննարկվում է սույն օրենքով սահմանված կարգով և որոշում կայացնելիս հաշվի են առնվում նախորդ դիմումի քննության ընթացքում տեղի ունեցած վերջին հարցազրույցից հետո ի հայտ եկած փաստերն ու հանգամանքները գործում առկա մյուս ապացույցների հետ միասին:

**ՀՈԴՎԱԾ 37. ՔԱՂԱՔԱՑԻՈՒԹՅՈՒՆ ՉՈՒՆԵՑՈՂ ԱՆՁԻ ԱՐՏԱՔՍՈՒՄԸ**

1. Հայաստանի Հանրապետության տարածքում օրինական հիմքերով գտնվող քաղաքացիություն չունեցող անձը չի կարող արտաքսվել, բացառությամբ ազգային անվտանգությամբ կամ հասարակական կարգի պահպանությամբ պայմանավորված դեպքերի:

2. Ազգային անվտանգությամբ կամ հասարակական կարգի պահպանությամբ պայմանավորված դեպքերում քաղաքացիություն չունեցող անձը Հայաստանի Հանրապետության տարածքից կարող է արտաքսվել սույն օրենքի 6-րդ գլխով սահմանված կարգով կայացված որոշման հիման վրա:

3. Հայաստանի Հանրապետության տարածքում օրինական հիմքերով գտնվող քաղաքացիություն չունեցող անձի նկատմամբ կիրառելի են սույն օրենքի 58-րդ հոդվածով սահմանված՝ օտարերկրացիների արտաքսումն արգելող հանգամանքները:

**ՀՈԴՎԱԾ 38. ՔԱՂԱՔԱՑԻՈՒԹՅՈՒՆ ՉՈՒՆԵՑՈՂ ԱՆՁԱՆՑ ՀԱՐՑԵՐՈՎ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԼԻԱԶՈՐ ՄԱՐՄԻՆԸ**

1. Հայաստանի Հանրապետության ոստիկանության բնագավառում լիազորված պետական կառավարման մարմինը հանդիսանում է քաղաքացիություն չունեցող անձանց հարցերով Հայաստանի Հանրապետության լիազոր մարմին:

2. Ոստիկանության բնագավառում լիազորված պետական կառավարման մարմինը`

1) իրականացնում է Հայաստանի Հանրապետության տարածքում քաղաքացիություն չունեցող անձանց և քաղաքացիություն չունեցող անձի կարգավիճակի ճանաչման համար դիմած անձանց հաշվառումը.

2) քաղաքացիություն չունեցող անձի կարգավիճակի ճանաչման վերաբերյալ ներկայացված դիմումի քննարկման ընթացքում սույն օրենքի 33-րդ հոդվածի 1-ին մասի 2-րդ, 3-րդ և 4-րդ կետերով նախատեսված հիմքերի առակայության կամ բացակայության մեջ հավաստիանալու նպատակով հարցում է ներկայացնում ազգային անվտանգության բնագավառում լիազորված պետական կառավարման համակարգի մարմին.

3) անհրաժեշտության դեպքում դիմում է պետական և տեղական ինքնակառավարման մարմիններին, Հայաստանի Հանրապետության օրենսդրությամբ սահմանված կարգով օտարերկրյա պետությունների պետական մարմիններին, օտարերկրյա պետություններում Հայաստանի Հանրապետության դիվանագիտական ծառայության մարմիններին, Հայաստանի Հանրապետությունում օտարերկրյա պետությունների դիվանագիտական ծառայության մարմիններին, ինչպես նաև ՄԱԿ ՓԳՀ-ին` սույն օրենքով իրեն վերապահված լիազորությունների իրականացման համար տեղեկություններ, փաստաթղթեր կամ այլ աջակցություն ստանալու խնդրանքով.

4) քաղաքացիություն չունեցող անձանց իրավունքների իրականացման ու պաշտպանության հարցերով համագործակցում է պետական և տեղական ինքնակառավարման մարմինների, ՄԱԿ ՓԳՀ-ի, այլ միջազգային և հասարակական կազմակերպությունների հետ.

5) առանց ուղեկցողի կամ ընտանիքից անջատված երեխայի կամ հաշմանդամություն ունեցողի կողմից քաղաքացիություն չունեցող անձի կարգավիճակ տրամադրելու վերաբերյալ դիմում ներկայացվելուն պես անհրաժեշտության դեպքում դիմում է Աշխատանքի և սոցիալական հարցերով լիազոր մարմին` առանց ուղեկցողի կամ ընտանիքից անջատված երեխայի կամ հաշմանդամություն ունեցողի տեղավորումն ու խնամքը կազմակերպելու հարցով.

6) աջակցում է առանց ուղեկցողի կամ ընտանիքից անջատված երեխայի Հայաստանի Հանրապետության օրենսդրությամբ սահմանված կարգով տեղավորմանը և խնամքի ապահովմանը՝ հաշվի առնելով նրանց տարիքը, սեռը, ազգականների առկայությունը և երեխայի շահերից բխող այլ հանգամանքները, ինչպես նաև նրա` Հայաստանի Հանրապետության օրենսդրությամբ սահմանված բոլոր իրավունքների իրացման հարցերում.

7) իրականացնում է օրենքով նախատեսված այլ գործառույթներ:

**ՀՈԴՎԱԾ 39. ՔԱՂԱՔԱՑԻՈՒԹՅՈՒՆ ՉՈՒՆԵՑՈՂ ԱՆՁԱՆՑ ՀԱՐՑԵՐՈՎ ԱՅԼ ՄԱՐՄԻՆՆԵՐԸ**

1. Հայաստանի Հանրապետության բոլոր պետական մարմիններն ու տեղական ինքնակառավարման մարմինները օրենքով իրենց վերապահված լիազորությունների շրջանակներում աջակցում են քաղաքացիություն չունեցող անձանց իրավունքների իրացմանն ու պաշտպանությանը:

2. Քաղաքացիություն չունեցող անձի կարգավիճակը որոշելու գործընթացում Հայաստանի Հանրապետության պետական ու տեղական ինքնակառավարման մարմինները իրենց վերապահված լիազորությունների շրջանակներում օժանդակում են Հայաստանի Հանրապետության ոստիկանության բնագավառում լիազորված պետական կառավարման մարմնին:

3. Առանց ուղեկցողի կամ ընտանիքից անջատված երեխային քաղաքացիություն չունեցող անձի կարգավիճակ տրամադրելու գործընթացում ներգրավված Հայաստանի Հանրապետության բոլոր պետական մարմիններն ու տեղական ինքնակառավարման մարմինները հաշվի առնելով առանց ուղեկցողի կամ ընտանիքից անջատված երեխայի առանձնահատուկ վիճակը, առավելագույնս ելնելով երեխայի շահերից` իրենց իրավասությունների շրջանակներում ցուցաբերում են աջակցություն:

4. Հայաստանի Հանրապետությունը ապաքաղաքացիության խնդրի լուծման նպատակով համագործակցում է այլ պետությունների և միջազգային կազմակերպությունների հետ:

**ՀՈԴՎԱԾ 40. ՔԱՂԱՔԱՑԻՈՒԹՅՈՒՆ ՉՈՒՆԵՑՈՂ ԱՆՁԱՆՑ ՀԱՐՑԵՐՈՎ ՀԱՄԱԳՈՐԾԱԿՑՈՒԹՅՈՒՆԸ ՄԱԿ ՓԳՀ-Ի ՀԵՏ**

1. ՄԱԿ ՓԳՀ-ի ներկայացուցիչները կարող են ցանկացած պահի կապ հաստատել Հայաստանի Հանրապետության տարածքում գտնվող, ներառյալ` ձերբակալված կամ օրենքով սահմանված կարգով ազատազրկված քաղաքացիություն չունեցող անձի կարգավիճակ ստանալու համար դիմողի կամ կարգավիճակ ունեցողի հետ, ինչպես նաև մասնակցել սույն օրենքի 27-րդ հոդվածի համաձայն` դիմողի հետ անցկացվող հարցազրույցներին:

2. ՄԱԿ ՓԳՀ-ն Հայաստանի Հանրապետության ոստիկանության բնագավառում լիազորված պետական կառավարման մարմնին, ինչպես նաև սույն օրենքի 39-րդ հոդվածում թվարկված մարմիններին տրամադրում է քաղաքացիություն չունեցող անձանց վերաբերյալ վերջիններիս իրավասությունների իրականացման համար անհրաժեշտ տեղեկություններ, կազմակերպում է վերապատրաստման դասընթացներ, ներկայացնում է առաջարկություններ դիմում ներկայացրաց անձանց առանձին խնդիրների լուծման վերաբերյալ:

3. ՄԱԿ-ի ՓԳՀ-ի ներկայացուցիչները հարցման դեպքում ստանում են տեղեկություններ քաղաքացիություն չունեցող անձի կարգավիճակի ճանաչման համար ներկայացված դիմումների, քաղաքացիություն չունեցող անձի կարգավիճակի որոշման գործընթացների, ընդունված որոշումների վերաբերյալ՝ դիմող անձանց գրավոր համաձայնության առկայության դեպքում:

**ՀՈԴՎԱԾ 41. ՔԱՂԱՔԱՑԻՈՒԹՅՈՒՆ ՉՈՒՆԵՑՈՂ ԱՆՁԱՆՑ ՏՐՎՈՂ ԱՆՁԸ ՀԱՍՏԱՏՈՂ ՓԱՍՏԱԹՂԹԵՐԸ**

1. Հայաստանի Հանրապետությունում քաղաքացիություն չունեցող անձանց որպես անձը հաստատող փաստաթուղթ տրվում են քաղաքացիություն չունեցող անձի նույնականացման քարտ և կոնվենցիոն ճամփորդական փաստաթուղթ:

2. Քաղաքացիություն չունեցող անձի նույնականացման քարտը հավաստում է նաև քաղաքացիություն չունեցող անձի Հայաստանի Հանրապետության տարածքում օրինական գտնվելու և բնակվելու փաստը:

3. Կոնվենցիոն ճամփորդական փաստաթուղթը քաղաքացիություն չունեցող անձին տրամադրվում է Հայաստանի Հանրապետության տարածքից դուրս ճամփորդելու նպատակով:

**ՀՈԴՎԱԾ 42. ՔԱՂԱՔԱՑԻՈՒԹՅՈՒՆ ՉՈՒՆԵՑՈՂ ԱՆՁԻ ՆՈՒՅՆԱԿԱՆԱՑՄԱՆ ՔԱՐՏԸ**

1. Քաղաքացիություն չունեցող անձի նույնականացման քարտը նախատեսված է Հայաստանի Հանրապետության տարածքում օգտագործելու համար:

2. Քաղաքացիություն չունեցող անձի նույնականացման քարտ ստանալու համար դիմումը ներկայացվում է ոստիկանության բնագավառում լիազորված պետական կառավարման մարմին: Մինչև 6 տարեկան քաղաքացիություն չունեցող անձին նույնականացման քարտը տրամադրվում է 3 տարի վավերականության ժամկետով, 6-ից մինչև 16 տարեկան քաղաքացիություն չունեցող անձին՝ 5 տարի վավերականության ժամկետով, բայց ոչ ավելի, քան 18 տարին լրանալը, իսկ 16 տարին լրացած քաղաքացիություն չունեցող անձին` 10 տարի վավերականության ժամկետով:

3. Քաղաքացիություն չունեցող անձի նույնականացման քարտը պարունակում է տվյալների էլեկտրոնային պահոց` փաստաթղթի տեխնիկական կառուցվածքային մաս, որը ներառում է տվյալների պաշտպանվածությունն ապահովող` քարտին հատուկ անհատական կրիպտոգրաֆիկ բանալի, էլեկտրոնային թվային ստորագրության համար հավաստագիր և էլեկտրոնային փոստ: Քաղաքացիություն չունեցող անձի նույնականացման քարտի հետ մեկտեղ տրվող էլեկտրոնային փոստը հասանելի է ակտիվացման պահից: Քաղաքացիություն չունեցող անձի նույնականացման քարտի հետ մեկտեղ էլեկտրոնային փոստի տրամադրման կարգը, ինչպես նաև էլեկտրոնային փոստի հասցեի վերաբերյալ տեղեկատվության տրամադրման դեպքերն ու կարգը սահմանում է Հայաստանի Հանրապետության կառավարությունը:

4. Քաղաքացիություն չունեցող անձի նույնականացման քարտ ստանալու համար ոստիկանության բնագավառում լիազորված պետական կառավարման մարմին է ներկայացվում`

1) դիմում.

2) ծննդյան վկայական կամ անձը հաստատող լուսանկարով փաստաթուղթ /առկայության դեպքում/.

3) քաղաքացիություն չունեցող անձի կարգավիճակի համար դիմողի ինքնությունը հավաստող վկայական,

4) քաղաքացիություն չունեցող անձի կարգավիճակի ճանաչման մասին որոշումը.

5) օրենքով նախատեսված պետական տուրքի վճարման անդորրագիր:

5. Քաղաքացիություն չունեցող անձի նույնականացման քարտը փոխանակելու համար ոստիկանության բնագավառում լիազորված պետական կառավարման մարմին է ներկայացվում`

1) դիմում.

2) փոխանակման ենթակա քաղաքացիություն չունեցող անձի նույնականացման քարտը.

3) պետական տուրքի վճարման անդորրագիր:

6. Քաղաքացիություն չունեցող անձի նույնականացման քարտ ստանալու (փոխանակելու) համար անձը լուսանկարվում է ոստիկանության բնագավառում լիազորված պետական կառավարման մարմնում: Անձնական տվյալների տեղեկատվական բազաներում անձի նույնականացումն ապահովելու նպատակով քաղաքացիություն չունեցող անձի նույնականացման քարտ ստանալիս անձը ոստիկանության բնագավառում լիազորված պետական կառավարման մարմնում հանձնում է աջ եւ ձախ ձեռքերի բոլոր մատների մատնադրոշմները: Երեխաների մատնադրոշմները վերցվում են 6 տարեկանից, իսկ լուսանկարը` քաղաքացիություն չունեցող անձի նույնակականացման քարտ տալու յուրաքանչյուր դեպքում` անկախ տարիքից:

7. Եթե նույնականացման քարտի վրա քաղաքացիություն չունեցող անձի ստորագրության բացակայությունը պայմանավորված է քաղաքացիություն չունեցող անձի ֆիզիոլոգիական առանձնահատկություններով, ապա այդ մասին նույնականացման քարտի էլեկտրոնային պահոցում կատարվում է համապատասխան նշում:

8. Քաղաքացիություն չունեցող անձի նույնականացման քարտ ստանալու համար անհրաժեշտ կենսաչափական տվյալները ոստիկանությունում հանձնելն անհնարին լինելու դեպքում դրանք անձի գտնվելու վայրում վերցնելու դեպքերը և կարգը սահմանվում է Հայաստանի Հանրապետության կառավարության որոշմամբ:

9. Քաղաքացիություն չունեցող անձի նույնականացման քարտի նկարագիրը սահմանվում է Հայաստանի Հանրապետության կառավարության որոշմամբ:

10. Քաղաքացիություն չունեցող 16 տարին լրացած գործունակ անձը նույնականացման քարտ uտանալու (փոխանակելու) մաuին դիմումը և անհրաժեշտ փաստաթղթերը ներկայացնում է անձամբ:

11. Անգործունակ ճանաչված քաղաքացիություն չունեցող անձին նույնականացման քարտը տրամադրվում է խնամակալի դիմումի հիման վրա: Այս դեպքում դիմումին կցվում է նաև խնամակալ հանդիսանալու հանգամանքը հիմնավորող փաստաթղթի պատճենը: Uահմանափակ գործունակ ճանաչված քաղաքացիություն չունեցող անձին նույնականացման քարտը տրամադրվում է իր դիմումի հիման վրա: Սահմանափակ գործունակ ճանաչված քաղաքացիություն չունեցող անձին սույն հոդվածի 13-րդ մասով նախատեսված՝ առավել սեղմ ժամկետներում՝ գանձվող վճարի դիմաց, քաղաքացիություն չունեցող անձի նույնականացման քարտը տրամադրվում է հոգաբարձուի գրավոր համաձայնությամբ: Առաջին խմբի հաշմանդամություն ունեցող քաղաքացիություն չունեցող անձը նույնականացման քարտ ստանալու (փոխանակելու) իրավունք ունի նաև ներկայացուցիչների դիմումի հիման վրա: Այu դեպքում դիմումին կցվում է անձի՝ հաշմանդամություն ունենալու մասին վկայականը կամ վկայականի նոտարական կարգով վավերացված պատճենը: Սույն մասով նախատեսված դեպքերում, եթե խնամակալը կամ հոգաբարձուն անձամբ չեն կարող ներկայացնել դիմումը, ապա դիմումի վրա վերջիններիս uտորագրության իuկությունը վավերացվում է նոտարական կարգով:

12. Մինչեւ 16 տարեկան երեխային քաղաքացիություն չունեցող անձի նույնականացման քարտ տրամադրվում է երեխայի ծնողներից մեկի կամ այլ oրինական ներկայացուցչի դիմումի հիման վրա: Եթե ծնողը կամ այլ oրինական ներկայացուցիչն անձամբ չեն կարող ներկայացնել դիմումը, ապա ներկայացվող դիմումի վրա նրանց uտորագրության իuկությունը վավերացվում է նոտարական կարգով:

13. Քաղաքացիություն չունեցող անձի նույնականացման քարտը տրամադրվում է դիմում ներկայացնելու oրվան հաջորդող 15-րդ աշխատանքային oրը կամ դիմումը ներկայացնող անձի ցանկությամբ առավել սեղմ ժամկետներում` գանձվող վճարի դիմաց: Գանձվող վճարի չափը և դրա դիմաց քաղաքացիություն չունեցող անձի նույնականացման քարտ տրամադրելու առավել սեղմ ժամկետները սահմանվում են Հայաստանի Հանրապետության կառավարության որոշմամբ:

14. Հայաստանի Հանրապետությունում տրամադրված քաղաքացիություն չունեցող անձի նույնականացման քարտը Հայաստանի Հանրապետության սեփականությունն է:

**ՀՈԴՎԱԾ 43. ՔԱՂԱՔԱՑԻՈՒԹՅՈՒՆ ՉՈՒՆԵՑՈՂ ԱՆՁԻ ԿՈՆՎԵՆՑԻՈՆ ՃԱՄՓՈՐԴԱԿԱՆ ՓԱՍՏԱԹՈՒՂԹԸ**

1. Քաղաքացիություն չունեցող անձի կոնվենցիոն ճամփորդական փաստաթուղթը նախատեսված է Հայաստանի Հանրապետությունից դուրս գալու և Հայաստանի Հանրապետություն վերադառնալու համար:

2. Ոստիկանության բնագավառում լիազորված պետական կառավարման մարմինը Հայաստանի Հանրապետությունում բնակվող քաղաքացիություն չունեցող անձանց տրամադրում է կոնվենցիոն ճամփորդական փաստաթուղթ` քաղաքացիություն չունեցող անձի նույնականացման քարտի հիման վրա: Քաղաքացիություն չունեցող մինչեւ 6 տարեկան անձին կոնվենցիոն ճամփորդական փաստաթուղթը տրամադրվում է 3 տարի վավերականության ժամկետով, 6-ից մինչև 16 տարեկան անձանց` 5 տարի վավերականության ժամկետով, բայց ոչ ավելի, քան 18 տարին լրանալը, իսկ 16 տարին լրացած քաղաքացիություն չունեցող անձին` 10 տարի վավերականության ժամկետով:

3. Կոնվենցիոն ճամփորդական փաստաթուղթը պարունակում է տվյալների էլեկտրոնային պահոց` փաստաթղթի տեխնիկական կառուցվածքային մաս, որը ներառում է փաստաթղթում ամրագրված անձնական տվյալները եւ լուսանկարը, ստորագրությունը, աջ և ձախ ձեռքերի բոլոր մատների մատնադրոշմները: Եթե կոնվենցիոն ճամփորդական փաստաթղթում անձի կենսաչափական տվյալների ոչ լրիվությունը կամ ներկայացվող պահանջներին անհամապատասխանությունը պայմանավորված է նրա ֆիզիոլոգիական առանձնահատկություններով, ապա այդ մասին փաստաթղթում կատարվում է համապատասխան նշում: Երեխաների մատնադրոշմները վերցվում են 6 տարեկանից, իսկ լուսանկարը` կոնվենցիոն ճամփորդական փաստաթուղթ տալու յուրաքանչյուր դեպքում` անկախ տարիքից:

4. Կոնվենցիոն ճամփորդական փաստաթուղթ ստանալու համար ներկայացվում է`

1) դիմում.

2) քաղաքացիություն չունեցող անձի նույնականացման քարտ.

3) պետական տուրքի վճարման անդորրագիր:

5. Կոնվենցիոն ճամփորդական փաստաթուղթը փոխանակելու համար ներկայացվում է`

1) դիմում.

2) փոխանակման ենթակա կոնվենցիոն ճամփորդական փաստաթուղթը.

3) պետական տուրքի վճարման անդորրագիր:

6. Կոնվենցիոն ճամփորդական փաստաթուղթ ստանալու (փոխանակելու) համար քաղաքացիություն չունեցող անձը լուսանկարվում եւ մատնադրոշմները հանձնում է ոստիկանության բնագավառում լիազորված պետական կառավարման մարմնում: Կոնվենցիոն ճամփորդական փաստաթութ ստանալու համար անհրաժեշտ կենսաչափական տվյալները ոստիկանությունում հանձնելն անհնարին լինելու դեպքում դրանք անձի գտնվելու վայրում վերցնելու դեպքերը և կարգը սահմանվում է Հայաստանի Հանրապետության կառավարության որոշմամբ:

7. Կոնվենցիոն ճամփորդական փաստաթղթի նկարագիրը սահմանվում է Հայաստանի Հանրապետության կառավարության որոշմամբ:

8. Քաղաքացիություն չունեցող 16 տարին լրացած գործունակ անձը կոնվենցիոն ճամփորդական փաստաթուղթ uտանալու համար դիմումը եւ անհրաժեշտ փաստաթղթերը ներկայացնում է անձամբ:

9. Քաղաքացիություն չունեցող անգործունակ, սահմանափակ գործունակ ճանաչված անձինք և առաջին խմբի հաշմանդամություն ունեցող անձինք կոնվենցիոն ճամփորդական փաստաթուղթ ստանում են սույն օրենքի 42-րդ հոդվածի 11-րդ մասով սահմանված կարգով:

10. Մինչեւ 16 տարեկան քաղաքացիություն չունեցող երեխային կոնվենցիոն ճամփորդական փաստաթուղթ տրամադրվում է սույն օրենքի 42-րդ հոդվածի 12-րդ մասով սահմանված կարգով:

11. Կոնվենցիոն ճամփորդական փաստաթուղթը տրամադրվում է դիմումը ներկայացնելու oրվան հաջորդող 15-րդ աշխատանքային oրը կամ դիմում ներկայացնող անձի ցանկությամբ առավել սեղմ ժամկետներում` գանձվող վճարի դիմաց: Գանձվող վճարի չափը և դրա դիմաց կանովենցիոն ճամփորդական փաստաթուղթ տրամադրելու ժամկետները սահմանվում են Հայաստանի Հանրապետության կառավարության որոշմամբ:

12. Հայաստանի Հանրապետությունում տրամադրված կոնվենցիոն ճամփորդական փաստաթուղթը Հայաստանի Հանրապետության սեփականությունն է:

**ՀՈԴՎԱԾ 44. ՔԱՂԱՔԱՑԻՈՒԹՅՈՒՆ ՉՈՒՆԵՑՈՂ ԱՆՁԻ ՆՈՒՅՆԱԿԱՆԱՑՄԱՆ ՔԱՐՏԸ ԵՎ ԿՈՆՎԵՆՑԻՈՆ ՃԱՄՓՈՐԴԱԿԱՆ ՓԱՍՏԱԹՈՒՂԹԸ ՓՈԽԱՆԱԿԵԼՈՒ ՀԻՄՔԵՐԸ ԵՎ ԺԱՄԿԵՏՆԵՐԸ**

1. Քաղաքացիություն չունեցող անձի նույնականացման քարտը և կոնվենցիոն ճամփորդական փաստաթուղթը փոխանակվում են.

1) փաստաթղթում պարունակվող տեղեկությունները փոխվելու դեպքում.

2) oգտագործման համար ոչ պիտանի դառնալու դեպքում.

3) վավերականության ժամկետը լրանալու դեպքում.

4) փաստաթղթում ոչ ճիշտ տվյալների առկայության դեպքում.

5) եթե անձը նման ցանկություն է հայտնել.

6. լրացել են փաստաթղթի մուտքի վիզաները փակցնելու համար նախատեսված էջերը:

2. Քաղաքացիություն չունեցող անձի նույնականացման քարտը և կոնվենցիոն ճամփորդական փաստաթուղթը փոխանակվում են 15 աշխատանքային oրվա ընթացքում կամ դիմումը ներկայացնող անձի ցանկությամբ առավել սեղմ ժամկետներում` գանձվող վճարի դիմաց: Գանձվող վճարի չափը և դրա դիմաց քաղաքացիություն չունեցող անձի նույնականացման քարտը կամ կոնվենցիոն ճամփորդական փաստաթուղթը փոխանակելու ժամկետները սահմանվում են Հայաստանի Հանրապետության կառավարության որոշմամբ:

**ՀՈԴՎԱԾ 45. ՔԱՂԱՔԱՑԻՈՒԹՅՈՒՆ ՉՈՒՆԵՑՈՂ ԱՆՁԻ ՆՈՒՅՆԱԿԱՆԱՑՄԱՆ ՔԱՐՏԸ ԵՎ ԿՈՆՎԵՆՑԻՈՆ ՃԱՄՓՈՐԴԱԿԱՆ ՓԱՍՏԱԹՈՒՂԹՆ ԱՆՎԱՎԵՐ ՃԱՆԱՉԵԼՈՒ ՀԻՄՔԵՐԸ**

1. Քաղաքացիություն չունեցող անձի նույնականացման քարտը և կոնվենցիոն ճամփորդական փաստաթուղթը անվավեր են ճանաչվում հետևյալ հիմքերի առկայության դեպքում.

1) լրացել է փաստաթղթի վավերականության ժամկետը.

2) սույն օրենքով սահմանված դեպքերում և կարգով քաղաքացիություն չունեցող անձի կարգավիճակը ճանաչելու մասին որոշումը անվավեր կամ ուժը կորցրած է ճանաչվել կամ դադարել է քաղաքացիություն չունեցող անձի կարգավիճակը.

3) անձը ստացել է Հայաստանի Հանրապետության քաղաքացու անձնագիր.

4) քաղաքացիություն չունեցող անձի նույնականացման քարտը և կոնվենցիոն ճամփորդական փաստաթուղթը կորել է.

5) քաղաքացիություն չունեցող անձի նույնականացման քարտը և կոնվենցիոն ճամփորդական փաստաթուղթը փոխանակվել է սույն օրենքով սահմանված կարգով.

6) քաղաքացիություն չունեցող անձի նույնականացման քարտը և կոնվենցիոն ճամփորդական փաստաթուղթը կեղծվել է.

7) փաստաթուղթը ձեռք է բերվել Հայաստանի Հանրապետության օրենսդրության խախտմամբ.

8) անձը փաստաթուղթը չի վերցրել այն ստանալու համար դիմումը ներկայացնելու օրվանից հետո` երկու տարվա ընթացքում.

9) անձը մահացել է:

2. Քաղաքացիություն չունեցող անձի նույնականացման քարտը կամ կոնվենցիոն ճամփորդական փաստաթուղթը կորցրած անձն այդ մասին հայտնում է ոստիկանության բնագավառում լիազորված պետական կառավարման մարմին՝ նոր նույնականացման քարտ կամ կոնվենցիոն ճամփորդական փաստաթուղթ ստանալու համար: Քաղաքացիություն չունեցող անձի նույնականացման քարտի կորստյան դեպքում, ինչպես նաեւ վավերականության ժամկետը լրացած քաղաքացիություն չունեցող անձի նույնականացման քարտը փոխանակման ներկայացնելիս Հայաստանի Հանրապետության տարածքում գտնվող անձին, իր ցանկությամբ, մինչև նոր նույնականացման քարտի տրամադրումը տրվում է ժամանակավոր վկայական, որի ձևը և տրամադրման կարգը սահմանվում է Հայաստանի Հանրապետության կառավարության որոշմամբ:

3. Եթե քաղաքացիություն չունեցող անձ ճանաչված անձը օտարերկրյա պետությունում կորցրել է ոստիկանության բնագավառում լիազորված պետական կառավարման մարմնի կողմից տրամադրված իր Կոնվենցիոն ճամփորդական փաստաթուղթը, կամ այն դարձել է օգտագործման համար ոչ պիտանի, ապա օտարերկրյա պետությունում գտնվող Հայաստանի Հանրապետության դիվանագիտական դիվանագիտական ծառայության մարմինը քաղաքացիություն չունեցող անձին տրամադրում է Հայաստանի Հանրապետություն վերադառնալու իրավունք վերապահող փաստաթուղթ` վերադարձի վկայական:

4. Սույն հոդվածի 1-ին մասով նախատեսված դեպքերում քաղաքացիություն չունեցող անձի նույնականացման քարտը եւ կոնվենցիոն ճամփորդական փաստաթուղթը ճանաչվում են անվավեր ոստիկանության բնագավառում լիազորված պետական կառավարման մարմնի կողմից վարվող բնակչության պետական ռեգիստրում ծրագրային ապահովմամբ համապատասխան նշում կատարելու եղանակով:

5. Քաղաքացիություն չունեցող անձի մահվան դեպքում նույնականացման քարտը եւ կոնվենցիոն ճամփորդական փաստաթուղթը հանձնվում են մահվան պետական գրանցումն իրականացնող մարմնին:

**ՀՈԴՎԱԾ 46. ՔԱՂԱՔԱՑԻՈՒԹՅՈՒՆ ՉՈՒՆԵՑՈՂ ԱՆՁԻ ՆՈՒՅՆԱԿԱՆԱՑՄԱՆ ՔԱՐՏԸ ԿԱՄ ԿՈՆՎԵՆՑԻՈՆ ՃԱՄՓՈՐԴԱԿԱՆ ՓԱՍՏԱԹՈՒՂԹԸ ՎԵՐՑՆԵԼԸ**

1. Հայաuտանի Հանրապետության պետական եւ տեղական ինքնակառավարման մարմիններն, ինչպես նաև օտարերկրյա պետություններում Հայաuտանի Հանրապետության դիվանագիտական ծառայության մարմինները իրենց վերապահված լիազորություններն իրականացնելիu պարտավոր են վերցնել քաղաքացիություն չունեցող անձի նույնականացման քարտը կամ կոնվենցիոն ճամփորդական փաստաթուղթը, եթե առկա են դրանք անվավեր ճանաչելու` uույն oրենքի 45-րդ հոդվածի 1-ին մաuի 2-րդ և 6-7-րդ կետերով նախատեuված հիմքերը, կամ անձն oգտագործում է այլ անձին պատկանող քաղաքացիություն չունեցող անձի նույնականացման քարտ կամ կոնվենցիոն ճամփորդական փաստաթուղթ: Քաղաքացիություն չունեցող անձի նույնականացման քարտը կամ կոնվենցիոն ճամփորդական փաստաթուղթը վերցնելուց անմիջապեu հետո անձին տրվում է այն վերցնելու փաuտը հավաuտող տեղեկանք: Տեղեկանքի ձևը սահմանվում է Հայաuտանի Հանրապետության ոuտիկանության պետի հրամանով:

2. Քաղաքացիություն չունեցող անձի՝ վերցված նույնականացման քարտը կամ կոնվենցիոն ճամփորդական փաստաթուղթը փոխանցվում է ոստիկանության բնագավառում լիազորված պետական կառավարման մարմինը, բացի uույն հոդվածի 4-րդ մաuով նախատեuված դեպքերից:

3. Կաuկածյալի կամ մեղադրյալի կոնվենցիոն ճամփորդական փաստաթուղթը ժամանակավորապեu վերցնում է հետաքննության կամ նախաքննության մարմինը: Կաuկածյալի կամ մեղադրյալի կոնվնցիոն ճամփորդական փաստաթուղթը պահվում է վարույթ իրականացնող պաշտոնատար անձանց մոտ եւ վերադարձվում է հարուցված քրեական հետապնդումը դադարեցվելուց հետո` անմիջապեu: Ազատազրկման դատապարտված քաղաքացիություն չունեցող անձի կոնվենցիոն ճամփորդական փաստաթուղթը պահվում է պատիժը կատարող մարմնում եւ անձին վերադարձվում է պատիժը կրելուց հետո՝ անմիջապեu:

4. Արգելվում է քաղաքացիություն չունեցող անձի նույնականացման քարտը կամ կոնվենցիոն ճամփորդական փաստաթուղթը վերցնելը, բացառությամբ uույն հոդվածում նշված դեպքերի:

**ԳԼՈՒԽ 5**

**ՕՏԱՐԵՐԿՐԱՑԻՆԵՐԻ ԱՇԽԱՏԱՆՔԸ ՀԱՅԱՍՏԱՆԻ ՀԱՆՐԱՊԵՏՈՒԹՅՈՒՆՈՒՄ**

**ՀՈԴՎԱԾ 47. ՕՏԱՐԵՐԿՐԱՑԻՆԵՐԻ ԱՇԽԱՏԱՆՔԸ ՀԱՅԱՍՏԱՆԻ ՀԱՆՐԱՊԵՏՈՒԹՅՈՒՆՈՒՄ**

1. Օտարերկրացիներն իրավունք ունեն ազատորեն տնօրինելու իրենց աշխատանքային ունակությունները, ընտրելու մասնագիտության եւ գործունեության տեսակը, զբաղվելու Հայաստանի Հանրապետության օրենքով չարգելված տնտեսական գործունեությամբ` պահպանելով Հայաստանի Հանրապետության օրենքով սահմանված սահմանափակումները: Երաշխավորվում է Հայաստանի Հանրապետության աշխատանքային օրենսգրքով սահմանված աշխատանքային հարաբերությունների կողմերի իրավահավասարության սկզբունքը` անկախ նրանց սեռից, ռասայից, ազգությունից, լեզվից, քաղաքացիությունից եւ աշխատողի գործնական հատկանիշների հետ չկապված այլ հանգամանքներից:

2. Հայաստանի Հանրապետության գործատուն իրավունք ունի օտարերկրացու հետ կնքելու աշխատանքային (ծառայությունների մատուցման) պայմանագիր սույն օրենքի 16-րդ հոդվածի 1-ին մասի 3-րդ կետի հիմքով տրամադրված կարճաժամկետ կացության կարգավիճակի քարտի, իսկ 49-րդ հոդվածի 1-ին մասի 17-րդ և 20-րդ կետերում նշված օտարերկրացիների հետ՝ հանրային ծառայությունների համարանիշի առկայության դեպքում, բացառությամբ այն դեպքերի, երբ օտարերկրացու համար չի պահանջվում ունենալ կացության կարգավիճակ կամ ստանալ հանրային ծառայությունների համարանիշ:

3. Սույն օրենքի 48-րդ հոդվածի 1-ին մասում նշված հայտը լրացվելու դեպքում թափուր աշխատատեղն զբաղեցնելու համար դիմելու սահմանված ժամկետը պետք է լինի նվազագույնը 15 աշխատանքային օր, որը թույլ կտա աշխատանքի և զբաղվածության բնագավառում Հայաստանի Հանրապետության կառավարության լիազորած պետական կառավարման մարմնին ուսումնասիրել Հայաստանի Հանրապետության աշխատաշուկայի պահանջները և հնարավորության դեպքում գործատուին միասնական էլեկտրոնային հարթակի միջոցով առաջարկել համալրելու աշխատատեղը Հայաստանի Հանրապետության քաղաքացիներով՝ Հայաստանի Հանրապետության կառավարության սահմանած կարգին համապատասխան։

4. Սույն օրենքի 23-րդ հոդվածում նշված օտարերկրացիներին աշխատանքի ընդունելիս չի գործում Հայաստանի Հանրապետության քաղաքացիներով թափուր աշխատատեղը համալրելու պահանջը, բացառությամբ եթե այդ աշխատանքի համար պահանջվում է Հայաստանի Հանրապետության քաղաքացիություն, և այդ անձանց աշխատանքի ընդունելիս կիրառելի չեն սույն հոդվածի 3-րդ մասով սահմանված պահանջները.

5. Օտարերկրացին սույն օրենքով նախատեսված փաստաթղթերը (կարճաժամկետ կացության կարգավիճակի քարտը կամ հանրային ծառայությունների համարանիշը) միգրացիայի բնագավառում լիազորված պետական մարմնից ստանում է անձամբ:

|  |  |
| --- | --- |
|  |  |

**ՀՈԴՎԱԾ 48. ՄԻԱՍՆԱԿԱՆ ԷԼԵԿՏՐՈՆԱՅԻՆ  ՀԱՐԹԱԿԸ  ԵՎ ԱՅԴ ՀԱՐԹԱԿՈՎ ՕՏԱՐԵՐԿՐԱՑԻ ԱՇԽԱՏՈՂՆԵՐԻ ՆԵՐԳՐԱՎՈՒՄԸ**

1. Օտարերկրացի աշխատող ներգրավելու համար գործատուն լրացնում է Հայաստանի Հանրապետության կառավարության որոշմամբ սահմանված հայտ միգրացիայի բնագավառում լիազորված պետական մարմնի կողմից վարվող միասնական էլեկտրոնային հարթակում:

2. Միասնական էլեկտրոնային հարթակի տեխնիկական նկարագիրը և վարման կարգը սահմանում է Հայաստանի Հանրապետության կառավարությունը:

3. Սույն հոդվածի 1-ին մասով նախատեսված հայտերի նվազագույն պահանջները, միասնական էլեկտրոնային հարթակում հայտերի լրացման և ներկայացման կարգը, միասնական էլեկտրոնային հարթակով օտարերկրացի աշխատողների ներգրավման կարգը սահմանում է Հայաստանի Հանրապետության կառավարությունը:

**ՀՈԴՎԱԾ 49. ԱՇԽԱՏԱՆՔԻ ԹՈՒՅԼՏՎՈՒԹՅՈՒՆ ՍՏԱՆԱԼՈՒ ԲԱՑԱՌՈՒԹՅՈՒՆՆԵՐԸ**

1. Առանց աշխատանքի թույլտվության Հայաստանի Հանրապետությունում կարող են աշխատել`

1) Հայաստանի Հանրապետության երկարաժամկետ և հատուկ կացության կարգավիճակ ունեցողները.

2) սույն օրենքի 16-րդ հոդվածի 1-ին մասի 1-ին, 2-րդ, 4-րդ և 5-րդ կետերով նախատեսված հիմքերով Հայաստանի Հանրապետության կարճաժամկետ կացության կարգավիճակ ունեցողները` կացության ժամկետը չգերազանցող ժամանակահատվածով.

3) Հայաստանի Հանրապետությունում հավատարմագրված դիվանագիտական ներկայացուցչությունների և հյուպատոսական հիմնարկների, միջազգային կազմակերպությունների և դրանց ներկայացուցչությունների աշխատակիցների ընտանիքի անդամները` փոխադարձության սկզբունքի հիման վրա.

4) կինեմատոգրաֆիայի, թատրոնի, համերգային շրջագայությունների նպատակով Հայաստանի Հանրապետություն ժամանող կատարողները, արտիստները և այդ միջոցառումների համար պատասխանատու վարչական և տեխնիկական սպասարկման անձնակազմը՝ Հայաստանի Հանրապետությունում օրինական հիմքերով գտնվելու ժամկետում.

5) կանոնադրությամբ կեսից ավելիին ձայնի իրավունք տվող օտարերկրյա կապիտալի մասնակցությամբ Հայաստանի Հանրապետությունում գտնվող առևտրային կազմակերպությունների հիմնադիրները և գործադիր մարմնի ղեկավարները՝ տվյալ կազմակերպություններում աշխատելու նպատակով.

6) օտարերկրյա պետության առևտրային կազմակերպությունների աշխատակիցները՝ Հայաստանի Հանրապետությունում տեղակայված այդ կազմակերպությունների ներկայացուցչություններում և մասնաճյուղերում աշխատելու նպատակով.

7) օտարերկրյա առևտրային կազմակերպության կողմից իր մասնաճյուղ կամ ներկայացուցչություն առաքվող կամ օտարերկրյա առևտրային կազմակերպություններից գնված մեքենաները, սարքավորումները, հաստոցները տեղադրելու, վերանորոգելու և դրանք շահագործելու համար աշխատողներին որակավորելու նպատակով ժամանող օտարերկրյա մասնագետները՝ Հայաստանի Հանրապետությունում օրինական հիմունքներով գտնվելու ժամկետում.

8) Հայաստանի Հանրապետության միջազգային պայմանագրերի հիման վրա ժամանող մասնագետները կամ այլ անձինք.

9) Հայաստանի Հանրապետությունում գործող ուսումնական հաստատություններում դասավանդելու, գիտական աշխատանք կատարելու (գիտահետազոտական և գիտատեխնիկական գործունեություն իրականացնելու) նպատակով հրավիրված օտարերկրացի դասախոսները, ուսուցիչները, գիտամանկավարժական գործունեություն իրականացնող այլ անձինք, ինչպես նաև այդ ուսումնական հաստատությունների ղեկավար կազմում ընդգրկված վարչակառավարչական գործառույթներ իրականացնող օտարերկրացիները.

10) լրատվական գործունեություն իրականացնող օտարերկրյա կազմակերպությունների հավատարմագրված ներկայացուցիչները՝ Հայաստանի Հանրապետությունում օրինական հիմունքներով գտնվելու ժամկետում.

11) Հայաստանի Հանրապետությունում ապաստան հայցող, փախստականի կարգավիճակ ունեցող և Հայաստանի Հանրապետությունում ապաստան ստացած օտարերկրյա քաղաքացիներն ու քաղաքացիություն չունեցող անձինք` կացության ժամկետը չգերազանցող ժամանակահատվածով.

12) Հայաստանի Հանրապետության կառավարության սահմանած չափանիշներին համապատասխանող բարձր որակավորում ունեցող օտարերկրացիները.

13) տարերային աղետների, տեխնոլոգիական վթարների, համաճարակների, դժբախտ պատահարների, հրդեհների և արտակարգ բնույթ կրող այլ դեպքերի կանխարգելման կամ դրանց հետևանքների վերացմանն ուղղված աշխատանքներին մասնակցելու նպատակով ժամանած անձինք՝ այդ աշխատանքներում մասնակցելու ամբողջ ժամանակահատվածի ընթացքում՝ Հայաստանի Հանրապետությունում օրինական հիմունքներով գտնվելու ժամկետում.

14) համատեղ քննվող գործերով հանցագործությունների բացահայտմանն ուղղված աշխատանքներում ներգրավվելու նպատակով ժամանած մասնագետները՝ Հայաստանի Հանրապետությունում օրինական հիմունքներով գտնվելու ժամկետում.

15) օտարերկրացի այն մարզիկները կամ մարզիչները, որոնք ունեն պրոֆեսիոնալ կարգավիճակ և միաժամանակ կնքում են մարզական գործունեության մասին պայմանագիր, այդ թվում` աշխատանքային պայմանագիր գործատուի հետ.

16) oրենքով սահմանված կարգով զոհի կամ հատուկ կատեգորիայի զոհի կարգավիճակ ունեցող անձինք և հատուկ կատեգորիայի զոհի օրինական ներկայացուցիչը.

17) Հայաստանի Հանրապետության համապատասխան միջազգային պայմանագրերի ուժով աշխատանքի թույլտվություն ստանալու պահանջից ազատված օտարերկրացիները.

18) օտարերկրացի դատապարտյալները կամ կալանավորված անձինք, ինչպես նաև պրոբացիայի շահառու հանդիսացող օտարերկրացիները.

19) Հայաստանի Հանրապետության ուսումնական հաստատություններում սովորող օտարերկրացի ուսանողները կրթությունն ավարտելուց հետո՝ մեկ տարվա ընթացքում, ինչպես նաև համապատասխան միջազգային պայմանագրերի հիման վրա արձակուրդների ժամանակ աշխատանքային փոխանակումների շրջանակներում աշխատանք կատարող ուսանողները.

20) ազգությամբ հայ այն օտարերկրացիները, որոնց մշտական բնակության օտարերկրյա պետությունում ստեղծվել է այնպիսի արտակարգ իրավիճակ, որն սպառնում է այդ անձանց քաղաքացիների կյանքին կամ առողջությանը՝ Հայաստանի Հանրապետության կառավարության որոշմամբ սահմանված կարգով

2. Սույն հոդվածի 1-ին մասում նշված օտարերկրացիների հետ գործատուները աշխատանքային (ծառայությունների մատուցման) պայմանագիր են կնքում միասնական էլեկտրոնային հարթակի միջոցով՝ Հայաստանի Հանրապետության կառավարության սահմանած ընթացակարգով:

3. Աշխատանքի թույլտվություն ստանալու բացառությունների ցանկին համապատասխանելու վերաբերյալ եզրակացությունը, ըստ իրավասությունների շրջանակի, տրամադրում է Հայաստանի Հանրապետության կառավարության լիազորած համապատասխան պետական մարմինը՝ Հայաստանի Հանրապետության կառավարության որոշմամբ սահմանված կարգով:»:

|  |  |
| --- | --- |
|  |  |

**ՀՈԴՎԱԾ 50. ԱՇԽԱՏԱՆՔԱՅԻՆ  ԳՈՐԾՈՒՆԵՈՒԹՅԱՆ  ՀԻՄՔՈՎ  ԿԱՐՃԱԺԱՄԿԵՏ ԿԱՑՈՒԹՅԱՆ  ԿԱՐԳԱՎԻՃԱԿ  ՏԱԼԸ  ԵՎ  ԿԱՐՃԱԺԱՄԿԵՏ ԿԱՑՈՒԹՅԱՆ  ՔԱՐՏԻ  ԳՈՐԾՈՂՈՒԹՅԱՆ  ԺԱՄԿԵՏԸ  ԵՐԿԱՐԱՁԳԵԼԸ**

1. Սույն օրենքի 16-րդ հոդվածի 1-ին մասի «գ» կետի հիմքով կացության կարգավիճակ տալու կամ մերժելու մասին որոշում կայացնում է միգրացիայի բնագավառում լիազորված պետական մարմինը՝ Հայաստանի Հանրապետության կառավարության սահմանած ժամկետում:

2. Օտարերկրացու հետ աշխատանքային (ծառայությունների մատուցման) պայմանագիրը լուծվելու դեպքում օտարերկրացին կարող է Հայաստանի Հանրապետությունում այլ գործատուի հետ կնքել աշխատանքային (ծառայությունների մատուցման) պայմանագիր՝ Հայաստանի Հանրապետության կառավարության սահմանած կարգով:

3. Սույն օրենքի 16-րդ հոդվածի 1-ին մասի «գ» կետի հիմքով տրամադրված կարճաժամկետ կացության քարտի գործողության ժամկետը երկարաձգում է միգրացիայի բնագավառում լիազորված պետական մարմինը՝ Հայաստանի Հանրապետության կառավարության սահմանած կարգով:

4. Աշխատանքի թույլտվության մեջ նշվում են այն աշխատանքը, որը պետք է կատարի օտարերկրացին, և այն գործատուն, որի մոտ նա անցնում է աշխատանքի: Աշխատանքի թույլտվություն ստացած օտարերկրացուն կարճաժամկետ կացության կարգավիճակ տրվում , կամ դրա ժամկետը երկարաձգվում է աշխատանքի թույլտվության մեջ նշված ժամկետով:

**ՀՈԴՎԱԾ 51. ԱՇԽԱՏԱՆՔԻ ԹՈՒՅԼՏՎՈՒԹՅՈՒՆ ՏՐԱՄԱԴՐԵԼԸ ՄԵՐԺԵԼՈՒ**

**ՀԻՄՔԵՐԸ**

1. Աշխատանքի թույլտվություն տրամադրելը մերժվում է, եթե`

1) տվյալ աշխատանքը, ներառյալ այն դեպքերը, երբ աշխատատեղը հնարավոր է համալրել Հայաստանի Հանրապետության քաղաքացիներով կատարելու համար Հայաստանի Հանրապետության օրենքներով պահանջվում է Հայաստանի Հանրապետության քաղաքացիություն.

2) պահանջվող տեղեկատվությունը կամ փաստաթղթերը կեղծված են.

3) գործատուն, որի մոտ պետք է աշխատի տվյալ օտարերկրացին, դիմումը ներկայացնելու օրվան նախորդող 1 տարվա ընթացքում խախտել է օտարերկրացիներին աշխատանքի ընդունելու պահանջները.

4) առկա են Հայաստանի Հանրապետության պետական անվտանգությանը սպառնացող պատճառներ:

**ՀՈԴՎԱԾ 52. ԱՇԽԱՏԱՆՔԱՅԻՆ ՊԱՅՄԱՆԱԳՐԻ (ԾԱՌԱՅՈՒԹՅՈՒՆՆԵՐԻ ՄԱՏՈՒՑՄԱՆ ՊԱՅՄԱՆԱԳՐԻ) ԿՆՔՈՒՄԸ**

1. Աշխատանքային պայմանագիրը (ծառայությունների մատուցման պայմանագիրը) կնքվում է Հայաստանի Հանրապետության օրենսդրության պահանջներին համապատասխան` միայն սույն օրենքի 15-րդ հոդվածի 1-ին մասի «բ» կետի հիմքով տրամադրված կացության կարգավիճակի ժամկետը չգերազանցող ժամկետով: Աշխատանքային պայմանագրում (ծառայությունների մատուցման պայմանագրում) պետք է ներառվեն նաեւ օտարերկրացի աշխատողի եւ նրա մերձավոր ազգականների` Հայաստանի Հանրապետություն փոխադրման, սոցիալական ապահովության եւ ապահովագրության, դիմավորման, կացարանով ապահովման եւ բնակության վայրում հաշվառման եւ վերադարձի հետ կապված հարցերը:

2. Օտարերկրացու հետ աշխատանքային պայմանագիրը (ծառայությունների մատուցման պայմանագիրը) կնքելուց հետո՝ հինգ աշխատանքային օրվա ընթացքում, գործատուն դրա կրկնօրինակը ներկայացնում է լիազորված մարմին՝ առձեռն հանձնելու կամ փոստային կապի միջոցով կամ էլեկտրոնային եղանակով` հաշվառման համար: Աշխատանքային պայմանագրի և դրանում կատարվող փոփոխությունների վերաբերյալ տեղեկատվությունը լիազորված մարմինը պարբերաբար տեղադրում է իր պաշտոնական ինտերնետային կայքէջում:

**ՀՈԴՎԱԾ 53. ԱՇԽԱՏԱՆՔԱՅԻՆ  ԳՈՐԾՈՒՆԵՈՒԹՅԱՆ  ՀԻՄՔՈՎ  ԿԱՐՃԱԺԱՄԿԵՏ  ԿԱՑՈՒԹՅԱՆ  ԿԱՐԳԱՎԻՃԱԿՆ  ՈՒԺԸ  ԿՈՐՑՐԱԾ  ՃԱՆԱՉԵԼԸ**

|  |  |
| --- | --- |
|  |  |

1. Միգրացիայի բնագավառում լիազորված պետական մարմինն ուժը կորցրած է ճանաչում սույն օրենքի 16-րդ հոդվածի 1-ին մասի 3-րդ կետի հիմքով տրամադրված կարճաժամկետ կացության կարգավիճակը, եթե՝

1) սույն օրենքի 16-րդ հոդվածի 1-ին մասի 3-րդ կետի հիմքով կարճաժամկետ կացության կարգավիճակ ստանալու պահից 15 աշխատանքային օրվա ընթացքում օտարերկրացու հետ չի կնքվել աշխատանքային (ծառայությունների մատուցման) պայմանագիր.

2) օտարերկրացու ներկայացրած դիմումի հիման վրա.

3) օտարերկրացին դատարանի՝ օրինական ուժի մեջ մտած դատավճռով դատապարտվել է ազատազրկման կամ սույն օրենքով սահմանված կարգով արտաքսվել է Հայաստանի Հանրապետությունից:

2. Սույն հոդվածի 1-ին մասում նշված հիմքով կարճաժամկետ կացության կարգավիճակն ուժը կորցրած ճանաչելու դեպքում միգրացիայի բնագավառում լիազորված պետական մարմինը միասնական էլեկտրոնային հարթակի միջոցով ծանուցում է օտարերկրացուն և վերջինիս գործատուին որոշման կայացման պահից մեկ աշխատանքային օրվա ընթացքում

**ՀՈԴՎԱԾ 54. ԱՇԽԱՏԱՆՔԻ ԹՈՒՅԼՏՎՈՒԹՅՈՒՆ ՍՏԱՑԱԾ ՕՏԱՐԵՐԿՐԱՑՈՒ ԵՐԱՇԽԻՔՆԵՐԸ**

1. Եթե գործատուն Հայաստանի Հանրապետություն օրինական մուտք գործած օտարերկրացի աշխատողին չի ապահովում այն աշխատանքով, որի համար օտարերկրացուն սույն օրենքի 15-րդ հոդվածի 1-ին մասի «բ» կետի հիմքով տրամադրվել է կարճաժամկետ կացության կարգավիճակ, ապա գործատուն Հայաստանի Հանրապետության կառավարության սահմանած կարգով և չափերով հոգում է նրա, ինչպես նաեւ նրա մերձավոր ազգականների, որոնց թույլատրվել է ուղեկցել կամ միանալ նրան, ապրուստի, անձնական ունեցվածքի փոխադրման ծախսերը, ինչպես նաեւ վերադարձի ծախսերն իրենց ծագման պետություն կամ այն պետություն, որտեղից ժամանել են, բացառությամբ այն դեպքերի, երբ օտարերկրացի աշխատողի հետ կնքած աշխատանքային պայմանագիրը լուծվել է Հայաստանի Հանրապետության աշխատանքային օրենսգրքի 109-րդ հոդվածի 1-ին մասի 3-րդ, 6-րդ, 7-րդ, 12-րդ, 13-րդ կետերով, 113-րդ հոդվածի 1-ին մասի 5-րդ, 6-րդ, 8-10-րդ կետերով նախատեսված հիմքերով:

2. Միգրացիայի բնագավառում լիազորված պետական մարմինն անվճար խորհրդատվություն է տրամադրում գործատուներին և օտարերկրացիներին միասնական էլեկտրոնային հարթակը կիրառելու վերաբերյալ:

**ՀՈԴՎԱԾ 55. ԱՇԽԱՏԱՆՔԻ ԹՈՒՅԼՏՎՈՒԹՅՈՒՆԸ ԿԱՆՈՆԱԿԱՐԳՈՂ ՆՈՐՄԵՐԻ ԻՐԱԿԱՆԱՑՄԱՆ ՆԿԱՏՄԱՄԲ ՊԵՏԱԿԱՆ ՎԵՐԱՀՍԿՈՂՈՒԹՅՈՒՆԸ**

1. Սույն օրենքով սահմանված աշխատանքի թույլտվության և դրա հիման վրա կարճաժամկետ կացության կարգավիճակի տրամադրումը կանոնակարգող նորմերի իրականացման նկատմամբ պետական հսկողություն և վերահսկողություն իրականացնող մարմինները, ըստ իրավասությունների շրջանակի, որոշվում են սույն օրենքով:

2. Սույն հոդվածի 1-ին մասով նախատեսված հսկողության և վերահսկողության արդյունքում հայտնաբերված՝ գործատուների կողմից առանց աշխատանքի թույլտվության օտարերկրացիներին աշխատանքի ընդունելու դեպքերի վերաբերյալ, ինչպես նաեւ ցանկացած այնպիսի կասկածի դեպքում, որ օտարերկրացին հնարավոր է ենթարկված լինի մարդկանց թրաֆիքինգի կամ շահագործման, այդ մասին տեղեկատվությունը ներկայացվում է ոստիկանության բնագավառում լիազորված պետական կառավարման մարմին:

**ԳԼՈՒԽ 6**

**ՕՏԱՐԵՐԿՐԱՑՈՒ ԿԱՄԱՎՈՐ ՀԵՌԱՆԱԼԸ ԵՎ ԱՐՏԱՔՍՈՒՄԸ ՀԱՅԱՍՏԱՆԻ**

**ՀԱՆՐԱՊԵՏՈՒԹՅԱՆ ՏԱՐԱԾՔԻՑ**

**ՀՈԴՎԱԾ 56. ՕՏԱՐԵՐԿՐԱՑՈՒ ԿԱՄԱՎՈՐ ՀԵՌԱՆԱԼԸ ՀԱՅԱՍՏԱՆԻ**

**ՀԱՆՐԱՊԵՏՈՒԹՅՈՒՆԻՑ**

1. Օտարերկրացին պարտավոր է կամավոր հեռանալ Հայաստանի Հանրապետության տարածքից, եթե՝

1) լրացել է նրա մուտքի վիզայի կամ կացության կարգավիճակի վավերականության ժամկետը.

2) ի հայտ են եկել սույն օրենքի 7-րդ հոդվածի 1-ին, 8-րդ հոդվածի 1-ին մասի 2-6-րդ կետերում կամ 9-րդ հոդվածի 2-րդ մասում նշված հիմքերը.

3) մերժվել է նրա` կացության կարգավիճակ ստանալու դիմումը.

4) նա սույն օրենքի 22-րդ հոդված 1-ին մասի կամ 2-րդ մասի 1-4-րդ կետերից որևէ մեկի հիմքով զրկվել է կացության կարգավիճակից,

5) առանց մուտքի վիզայի ռեժիմի Հայաստանի Հանրապետություն ժամանելու իրավունք ունենալու դեպքում լրացել է Հայաստանի Հանրապետությունում նրա գտնվելու՝ սույն օրենքով, միջազգային պայմանագրերով կամ սույն օրենքի 6-րդ հոդվածի 1-ին մասի համաձայն ընդունված կառավարության որոշմամբ սահմանված ժամկետը, կամ ի հայտ են եկել սույն օրենքի 7-րդ հոդվածի 1-ին մասի 3-րդ, 5-րդ կամ 6-րդ կետերով սահմանված հիմքերը:

6) գտնվելով Հայաստանի Հանրապետությունում դադարեցրել է Հայաստանի Հանրապետության քաղաքացիությունը և Հայաստանի Հանրապետության նախագահի հրամանագիրն ուժի մեջ մտնելուց հետո 15-օրյա ժամկետում, իսկ առանց մուտքի վիազայի ռեժիմի երկրի քաղաքացին 180 օրվա ընթացքում, սույն օրենքով սահմանված կարգով չի դիմել համապատասխանաբար մուտքի վիզա կամ կացության կարգավիճակ կամ Հայաստանի Հանրապետության օրենսդրությամբ կամ միջազգային պայմանագրերով նախատեսված՝ Հայաստանի Հանրապետությում օրինական բնակվելու իրավունքը հավաստող այլ փաստաթուղթ ձեռք բերելու համար, բացառությամբ այն դեպքերի, երբ անձը օրենքի ուժով դարձել է քաղաքացիություն չունեցող անձ

7) սույն օրենքի 53-րդ հոդվածով սահմանված հիմքով տրամադրված կարճաժամկետ կացության կարգավիճակն ուժը կորցրած է ճանաչվել, կամ լրացել է սույն օրենքի 16-րդ հոդվածի 1-ին մասի 3-րդ կետով սահմանված հիմքով տրամադրված կարճաժամկետ կացության կարգավիճակի ժամկետը:».

2. Սույն հոդվածի 1-ին մասի 2-4-րդ և 7-րդ կետերով նախատեսված հիմքերն ի հայտ գալու դեպքում լիազոր պետական մարմնի կողմից ծանուցվելուց հետո 15-օրյա ժամկետում, իսկ 1-ին, 5-րդ և 6-րդ կետերով նախատեսված դեպքերում` օրենքով սահմանված ժամկետը լրանալուց հետո մինչև հաջորդ օրվա ավարտը օտարերկրացին պարտավոր է կամավոր հեռանալ Հայաստանի Հանրապետությունից:

3. Օտարերկրացու կամավոր հեռանալու ժամկետը մինչև 4 ամսով կարող է կասեցվել հաշվի առնելով այնպիսի հանգամանքները, ինչպիսիք են խնամքի տակ ուսումնական հաստատություն հաճախող երեխաներ ունենալը, ընտանեկան ու սոցիալական վիճակը, հիվանդությունը, քրեական գործով տուժող կամ վկա հանդիսանալը, ինչպես նաև Հայաստանի Հանրապետությունում մուտքի վիզա կամ կացության կարգավիճակ կամ Հայաստանի Հանրապետության օրենսդրությամբ կամ միջազգային պայմանագրերով նախատեսված՝ Հայաստանի Հանրապետությում օրինական բնակվելու իրավունքը հավաստող այլ փաստաթուղթ ձեռք բերելու համար սույն օրենքով սահմանված կարգով և ժամկետում ներկայացված դիմումի քննարկման ժամանակահատվածը: Կամավոր հեռանալու ժամկետը կասեցնելու համար անձը մինչև սույն հոդվածի 2-րդ մասով նախատեսված ժամկետի լրանալը դիմում է ներկայացնում լիազոր պետական մարմին՝ կցելով համապատասխան հանգամանքները հիմնավորող ապացույցներ: Լիազոր մարմինը օտարերկրացու կամավոր հեռանալու ժամկետը մինչև 4 ամիս ժամանակով կասեցնելու կամ կասեցումը մերժելու որոշումը կայացնում է 10 օրվա ընթացքում և ծանուցում դիմողին: Օտարերկրացին կամավոր հեռանալու ժամկետի կասեցումը մերժելու որոշման մասին ծանուցվելուց հետո 15-օրյա ժամկետում պարտավոր է հեռանալ Հայաստանի Հանրապետությունից:

4. Սույն հոդվածի 1-ին մասով սահմանված պարտավորությունը չի տարածվում այն օտարերկրացու նկատմամբ, որը մարդկանց շահագործման և թրաֆիկինգի զոհ ճանաչվելու նպատակով գտնվում է «Մարդկանց թրաֆիքինգի և շահագործման ենթարկված անձանց նույնացման և աջակցության մասին» օրենքով սահմանված մտորման ժամկետում:

5. Եթե սույն հոդվածի 1-ին մասի 2-րդ, 3-րդ կամ 4-րդ կետերով նախատեսված դեպքերում լիազոր մարմնի որոշմանը /գրավոր ակտին/ ծանուցվելուց հետո օտարերկրացին մինչև սույն հոդվածի 2-րդ մասով նախատեսված ժամկետի լրանալը այն բողոքարկել է օրենքով սահմանված կարգով, ապա օտարերկրացու կամավոր հեռանալու ժամկետը կասեցվում է մինչև վերջնական որոշում կայացնելը: Եթե լիազոր մարմնի որոշումը վերադաս վարչական մարմինը կամ դատարանը թողնում է ուժի մեջ, ապա օտարերկրացին պարտավոր է գործն ըստ էության լուծող վերջնական ակտն օրինական ուժի մեջ մտնելուց հետո` 15-օրյա ժամկետում կամավոր հեռանալ Հայաստանի Հանրապետության տարածքից:

6. Օտարերկրացու կամավոր հեռանալու ժամկետի կասեցումն արգելվում է, եթե`

1) առանց հարգելի պատճառների բաց է թողնվել սույն հոդվածի 5-րդ մասով նախատեսված դիմումը կամ բողոքը ներկայացնելու ժամկետը,

2) հիմնավոր կասկածներ կան այն մասին, որ օտարերկրացին իր հեռանալու ժամկետը կասեցնելու միջոցով փորձում է խուսափել օտարերկրյա պետությունում քրեական պատասխանատվությունից կամ պատժից,

3) օտարերկրացին իր մասին ներկայացրել է կեղծ տեղեկություններ, կեղծ կամ անվավեր փաստաթղթեր կամ չի ներկայացրել հեռանալու ժամկետի կասեցումը հիմնավորող անհրաժեշտ փաստաթղթեր:

7. Սույն հոդվածի 3-րդ և 5-րդ մասերով նախատեսված դեպքերում օտարերկրացուն տրվում է սույն օրենքի 21-րդ հոդվածի 6-րդ մասի համաձայն Հայաստանի Հանրապետության ոստիկանության բնագավառում լիազորված պետական կառավարման մարմնի ղեկավարի կողմից հաստատված ձևի ժամանակավոր գտնվելու թույլտվություն:

**ՀՈԴՎԱԾ 57. ՕՏԱՐԵՐԿՐԱՑՈՒ ԱՐՏԱՔՍՄԱՆ ՎԵՐԱԲԵՐՅԱԼ ԳՈՐԾԻ ՀԱՐՈՒՑՈՒՄԸ**

1. Եթե սույն օրենքի 56-րդ հոդվածով նախատեսված դեպքերում օտարերկրացին կամավոր չի հեռացել Հայաստանի Հանրապետության տարածքից, կամ եթե Հայաստանի Հանրապետության արդարադատության բնագավառում լիազորված պետական մարմինը սույն օրենքի 7-րդ հոդվածի 4-րդ մասով նախատեսված դեպքերում տեղեկացրել է համապատասխան դատավճռի օրինական ուժի մեջ մտնելու մասին, ապա Հայաստանի Հանրապետության ոստիկանության բնագավառում լիազորված պետական կառավարման մարմինը արտաքսման վերաբերյալ գործ է հարուցում եւ ներկայացնում դատարան:

2. Առանց սույն հոդվածի 1-ին մասի, ինչպես նաև 58-րդ հոդվածի 2-րդ մասի պահանջների պահպանման օտարերկրացին կարող է արտաքսվել Հայաստանի Հանրապետությունից, եթե արտաքսումն անհրաժեշտ է ի շահ հասարակական կարգի կամ նրա Հայաստանի Հանրապետությունում գտնվելը սպառնում է պետության անվտանգությանը և եթե առկա է համապատասխան բնագավառում լիազորված պետական կառավարման մարմնի եզրակացությունը նշված հանգամանքների հիմքով արտաքսելու վերաբերյալ:

**ՀՈԴՎԱԾ 58. ՕՏԱՐԵՐԿՐԱՑԻՆԵՐԻ ԱՐՏԱՔՍՈՒՄՆ ԱՐԳԵԼՈՂ ՀԱՆԳԱՄԱՆՔՆԵՐԸ**

1. Արգելվում է օտարերկրացուն արտաքսել այն պետություն, եթե իրական սպառնալիք կա, որ նա կարող է այդ երկրում ենթարկվել մահապատժի, խոշտանգման, անմարդկային կամ նվաստացնող վերաբերմունքի կամ պատժի։

2. Արգելվում է արտաքսել Հայաստանի Հանրապետությունում բնակվող օտարերկրացուն, եթե նա`

1) երեխա է, ում ծնողները օրինական հիմքերով բնակվում են Հայաստանի Հանրապետությունում կամ Հայաստանի Հանրապետությունում գտնվում է առանց ուղեկցողի կամ ընտանիքից անջատված

2) իր խնամքի տակ ունի Հայաստանի Հանրապետության քաղաքացի հանդիսացող երեխա,

3) 80 տարեկանից բարձր տարիքի է,

4) Ունի հիվանդություն և հիվանդանոցային բժշկական օգնությունը և սպասարկումը իրականացվում է Հայաստանի Հանրապետությունում, մինչև նշված հանգամանքների վերացումը,

5) գործում է անհաղթահարելի ուժ, որը ժամանակավորապես խոչընդոտում է օտարերկրացու արտաքսմանը:

**ՀՈԴՎԱԾ 59. ՕՏԱՐԵՐԿՐԱՑԻՆԵՐԻ ԻՐԱՎՈՒՆՔՆԵՐԸ ԵՎ ՊԱՐՏԱԿԱՆՈՒԹՅՈՒՆՆԵՐԸ ԱՐՏԱՔՍՄԱՆ ՎԵՐԱԲԵՐՅԱԼ ԳՈՐԾԻ ՔՆՆՈՒԹՅԱՆ ԸՆԹԱՑՔՈՒՄ**

1. Օտարերկրացին, որը ենթակա է արտաքսման Հայաստանի Հանրապետությունից, օգտվում է դատական պաշտպանության համար Հայաստանի Հանրապետության Սահմանադրությամբ և օրենքներով նախատեսված բոլոր իրավունքներից:

2. Գործի քննության ընթացքում օտարերկրացու փախուստը կանխելու նպատակով ոստիկանության բնագավառում լիազորված պետական կառավարման մարմինը, անհրաժեշտության դեպքում, կարող է հսկողություն սահմանել օտարերկրացու նկատմամբ` վերջինիս գրավոր պարտավորեցնելով չթողնել բնակության վայրը և պարբերաբար ներկայանալ ոստիկանության համապատասխան ստորաբաժանում, եթե նա սույն օրենքի 64-րդ հոդվածի 1-ին մասով սահմանված կարգով չի ձերբակալվել:

**ՀՈԴՎԱԾ 60. ՕՏԱՐԵՐԿՐԱՑՈՒՆ ԱՐՏԱՔՍԵԼՈՒ ԿԱՄ ԱՐՏԱՔՍՈՒՄԸ ՄԵՐԺԵԼՈՒ ՄԱՍԻՆ ՈՐՈՇՄԱՆ ԿԱՏԱՐՈՒՄԸ**

1. Արտաքսման վերաբերյալ գործի քննության արդյունքում դատարանի կողմից օտարերկրացու արտաքսման վերաբերյալ որոշում կայացնելու, ինչպես նաև սույն օրենքի 57-րդ հոդվածի 2-րդ մասով նախատեսված եզրակացության առկայության դեպքում օտարերկրացու արտաքսման օրը, երթուղին, պետական սահմանի անցման կետը, արտաքսման ընթացակարգը որոշվում և արտաքսումն իրականացվում է ոստիկանության բնագավառում լիազորված պետական կառավարման մարմնի ղեկավարի կողմից սահմանած կարգով:

2. Սույն օրենքի 7-րդ հոդվածի 4-րդ մասով նախատեսված հիմքով կայացված արտաքսման որոշումն ի կատար է ածվում օտարերկրացու կողմից Հայաստանի Հանրապետությունում դատավճռով սահմանված ազատազրկման ձևով պատիժը կրելուց հետո: Այն դեպքում, երբ Հայաստանի Հանրապետության արդարադատության բնագավառում լիազորված պետական մարմինը Հայաստանի Հանրապետության միջազգային պայմանագրերով սահմանված կարգով համաձայնություն է ձեռք բերում դատապարտյալին պատժի մնացած մասը կրելու նպատակով իր քաղաքացիության երկիր փոխանցելու վերաբերյալ, ապա արտաքսման որոշումը համարվում է ի կատար ածված դատապարտյալի փոխանցումն իրականացնելու մասին Հայաստանի Հանրապետության արդարադատության բնագավառում լիազորված պետական մարմնի ծանուցումն ստանալուց հետո:

3. Սույն հոդվածի 2-րդ մասով նախատեսված հիմքով կայացված արտաքսման որոշումն ի կատար ածելու նպատակով Հայաստանի Հանրապետության արդարադատության բնագավառում լիազորված պետական մարմինը օտարերկրացու՝ ազատազրկման ձևով պատժի կրման ժամկետն ավարտվելուց առնվազն մեկ ամիս առաջ տեղեկացնում է Հայաստանի Հանրապետության ոստիկանության բնագավառում լիազորված պետական մարմնին:

4. Այն դեպքերում, երբ օտարերկրացին սահմանված կարգով ապաստանի հայց է ներկայացնում լիազոր մարմին, ապա սույն օրենքի 7-րդ հոդվածի 4-րդ մասով նախատեսված հիմքով կայացված արտաքսման որոշումն ի կատար է ածվում նրա հայցի վերաբերյալ վերջնական մերժման որոշումն ընդունվելուց հետո՝ ներառյալ դատական կարգով բողոքարկումը:

5. Արտաքսումը մերժելու մասին դատարանի որոշման մեջ նշվում է կարճաժամկետ կացության կարգավիճակ տալու` ոստիկանության բնագավառում լիազորված պետական կառավարման մարմնի պարտականության մասին:

**ՀՈԴՎԱԾ 61. ԱՐՏԱՔՍՄԱՆ ՄԱՍԻՆ ՈՐՈՇՄԱՆ ԲՈՂՈՔԱՐԿՈՒՄԸ**

1. Արտաքսման մասին որոշումը օտարերկրացին կարող է բողոքարկել օրենքով սահմանված կարգով:

2. Արտաքսման մասին որոշման բողոքարկման դեպքում օտարերկրացու արտաքսումը Հայաստանի Հանրապետությունից կասեցվում է:

3. Հայաստանի Հանրապետությունում գտնվող օտարերկրացու արտաքսումը չի կասեցվում, եթե արտաքսման անհրաժեշտությունը պայմանավորված է պետական անվտանգության ապահովման կամ հասարակական կարգի պահպանման շահերով, բացառությամբ այն դեպքերի, երբ անձը ներկայացնում է ապացույցներ սույն օրենքի 58-րդ հոդվածի 1-ին մասով նախատեսված արտաքսումն արգելող հանգամանքների մասին:

**ՀՈԴՎԱԾ 62. ԱՐՏԱՔՍՎԱԾ ՕՏԱՐԵՐԿՐԱՑԻՆԵՐԻ ՀԱՇՎԱՌՈՒՄԸ ԵՎ ԱՐՏԱՔՍՄԱՆ ԾԱԽՍԵՐԻ ԲԱՇԽՈՒՄԸ**

1. Հայաստանի Հանրապետության ոստիկանության բնագավառում լիազորված պետական կառավարման մարմինն իրականացնում է արտաքսված օտարերկրացիների առանձին հաշվառում, որոնց մասին տվյալները մտցվում են սույն օրենքի 7-րդ հոդվածի 2-րդ մասում նշված տվյալների բանկ:

2. Արտաքսման մասին արտաքսվող օտարերկրացու ծագման պետության դիվանագիտական ներկայացուցչությունը կամ հյուպատոսական հիմնարկը կամ տվյալ պետության շահերը ներկայացնող այլ պետության դիվանագիտական ներկայացուցչությունը տեղեկացվում է եռօրյա ժամկետում:

3. Արտաքսման ծախսերը օտարերկրացու կողմից հոգալու անհնարինության դեպքում դրանք կատարվում են Հայաստանի Հանրապետության պետական բյուջեից: Այն դեպքում, երբ օտարերկրացին Հայաստանի Հանրապետություն է ժամանել հրավերի հիման վրա, ապա արտաքսման ծախսերը գանձվում են հրավիրողից, եթե վերջինս սույն օրենքի 12-րդ հոդվածի 5-րդ մասով սահմանված դեպքում ստանձնել է պարտավորություն՝ այդ ծախսերը իր կողմից հոգալու մասին:

4. Գործատուների կողմից օտարերկրացուն առանց Հայաստանի Հանրապետությունում գտնվելու (բնակվելու) իրավական հիմքի աշխատանքի ընդունելու դեպքում արտաքսման ծախսերը պարտավոր է վճարել գործատուն, բացառությամբ այն դեպքերի, երբ օտարերկրացին Հայաստանի Հանրապետություն է ժամանել այլ անձի հրավերով կամ աշխատանքի ընդունվել է գործատուին ներկայացված կեղծ փաստաթղթեր կամ կեղծ տեղեկությունների հիման վրա և եթե անձի կողմից կեղծ փաստաթղթեր կամ կեղծ տվյալներ ներկայացնելը հիմնավորվել է օրենքով սահմանված կարգով:

**ԳԼՈՒԽ 7**

**ՕՏԱՐԵՐԿՐԱՑԻՆԵՐԻ ՊԱՀՈՒՄԸ ԿԱՄ ԱՐՏԱՔՍՄԱՆ ՆՊԱՏԱԿՈՎ**

**ՁԵՐԲԱԿԱԼՈՒՄԸ ՍՈՒՅՆ ՕՐԵՆՔԸ ԽԱԽՏԵԼՈՒ ԴԵՊՔՈՒՄ**

**ՀՈԴՎԱԾ 63. ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՊԵՏԱԿԱՆ ՍԱՀՄԱՆԻ ԱՆՑՄԱՆ ԿԵՏԵՐՈՒՄ ՄՈՒՏՔԻ ԹՈՒՅԼՏՎՈՒԹՅՈՒՆ ՉՈՒՆԵՑՈՂ ՕՏԱՐԵՐԿՐԱՑԻՆԵՐԻ ՊԱՀՈՒՄԸ**

1. Սույն օրենքի 5-րդ հոդվածի 2-րդ մասով նախատեսված` օտարերկրացուն ծագման պետություն կամ այն պետություն, որտեղից նա ժամանել է կամ իր ցանկությամբ այլ պետություն, որտեղ տվյալ օտարերկրացու համար սահմանված է առանց մուտքի վիզայի ռեժիմ, վերադարձնելու անհնարինության դեպքում, առանց անձնագրի, անվավեր անձնագրով Հայաստանի Հանրապետության պետական սահմանի անցման կետ ժամանած կամ Հայաստանի Հանրապետության պետական սահմանի անցման կետում մուտքի վիզայի մերժում ստացած կամ սահմանային վերահսկողություն իրականացնող մարմնի կողմից մուտքի թույլտվություն չստացած օտարերկրացիները կարող են պահվել տարանցիկ գոտում կամ այդ նպատակով ստեղծված հատուկ կացարանում:

2. Եթե սույն հոդվածի 1-ին մասում նշված անձն առանց ծնողի կամ օրինական ներկայացուցչի ուղեկցությամբ երթեւեկող 18 տարին չլրացած անձ է, ապա նա չի կարող պահվել հատուկ կացարանում եւ անմիջապես պետք է ուղեկցվի ծնողի (ծնողների) կամ օրինական ներկայացուցչի մոտ կամ տեղավորվի երեխաների համար նախատեսված (հարմարեցված) կացարանում:

3. Սահմանային վերահսկողություն իրականացնող լիազոր մարմինը հատուկ կացարանում օտարերկրացուն տեղավորելուց հետո` 24 ժամվա ընթացքում, դիմում է դատարան` օտարերկրացուն մինչեւ 90 օր պահելու թույլտվության վերաբերյալ որոշում ստանալու համար: Դատարանի կողմից որոշում կայացնելու նպատակով օտարերկրացին դատարան է տեղափոխվում սահմանային վերահսկողություն իրականացնող լիազոր մարմնի ներկայացուցչի ուղեկցությամբ:

4. Եթե 90 օրվա ընթացքում անհնար է լինում օտարերկրացու վերադարձը ծագման պետություն կամ սահմանային վերահսկողություն իրականացնող լիազոր մարմնի դիմումը` օտարերկրացուն մինչև 90 օր պահելու թույտվության վերաբերյալ, դատարանի կողմից մերժվում է, ապա օտարերկրացուն Հայաստանի Հանրապետությանվ ոստիկանության բնագավառում լիազորված պետական կառավարման մարմնի կողմից տրվում է ժամանակավոր գտնվելու թույլտվություն մինչեւ օտարերկրացու հեռացումը Հայաստանի Հանրապետությունից:

5. Պետական սահմանի անցման կետերում եւ տարանցիկ գոտիներում հատուկ կացարանների գործունեության և օտարերկրացիներին պահելու կարգը սահմանում է Հայաստանի Հանրապետության կառավարությունը:

**ՀՈԴՎԱԾ 64. ԱՐՏԱՔՍՄԱՆ ՆՊԱՏԱԿՈՎ ՕՏԱՐԵՐԿՐԱՑՈՒ ՁԵՐԲԱԿԱԼՈՒՄԸ**

1. Օտարերկրացին սույն օրենքով սահմանված կարգով ~~կարող է~~ ձերբակալվում~~ել~~ եւ պահվ~~ել~~ում է հատուկ կացարանում, եթե բավարար հիմքեր կան կասկածելու, որ նա կարող է թաքնվել մինչեւ դատարանում արտաքսման մասին գործի քննությունը կամ օրինական ուժի մեջ մտած արտաքսման որոշման կատարումը, կամ եթե օտարերկրացին անհարգելի պատճառներով 2 անգամ չի կատարել սույն օրենքի 59-րդ հոդվածի 2-րդ մասով իր վրա դրած պարտավորությունը: Օտարերկրացուն ձերբակալելուց եւ հատուկ կացարանում տեղավորելուց հետո` 48 ժամվա ընթացքում, Հայաստանի Հանրապետության ոստիկանության բնագավառում լիազորված պետական կառավարման մարմինը դիմում է դատարան` օտարերկրացուն մինչեւ 90 օր պահելու թույլտվության վերաբերյալ որոշում ստանալու համար, այդ մասին ~~անհապաղ~~ գրավոր տեղեկացնելով օտարերկրացուն: Դատարանի կողմից թույլտվություն չտրամադրելու դեպքում ձերբակալված օտարերկրացին պետք է ~~անհապաղ~~ ազատ արձակվի:

2. Հայաստանի Հանրապետության ոստիկանության բնագավառում լիազորված պետական կառավարման մարմինը, օտարերկրացու գրավոր համաձայնությամբ, ձերբակալման մասին ոչ ուշ, քան 24 ժամվա ընթացքում նրան պահելու տեղի և հիմքերի մասին տեղեկացնում է վերջինիս ծագման պետության դիվանագիտական ներկայացուցչությանը կամ հյուպատոսական հիմնարկին կամ տվյալ պետության շահերը ներկայացնող այլ պետության դիվանագիտական ներկայացուցչությանը եւ/կամ տվյալ օտարերկրացու` Հայաստանի Հանրապետությունում գտնվող մերձավոր ազգականներին:

3. Ձերբակալված օտարերկրացին հատուկ կացարանում կարող է պահվել մինչեւ արտաքսման մասին գործի քննության արդյունքում դատարանի կայացրած գործն ըստ էության լուծող վերջնական դատական ակտն օրինական ուժի մեջ մտնելը, բայց ոչ ավել, քան 90 օր: Դատարանի որոշումն օրինական ուժի մեջ մտնելուց հետո օտարերկրացու նկատմամբ կիրառվում են սույն օրենքի 62-րդ հոդվածի դրույթները:

4. Երեխայի լավագույն շահերի գերակայությունը հաշվի առնելով՝ երեխաներ ունեցող ընտանիքների արտաքսման նպատակով հատուկ կացարանում պահելու վերաբերյալ որոշում կայացվում է որպես ծայրահեղ միջոց և հնարավորինս կարճ ժամկետով:

5. Հայաստանի Հանրապետության տարածքում հատուկ կացարանների գործունեության եւ ձերբակալված օտարերկրացիներին պահելու կարգը սահմանում է Հայաստանի Հանրապետության կառավարությունը:

**ՀՈԴՎԱԾ 65. ՁԵՐԲԱԿԱԼՎԱԾ ԿԱՄ ՊԱՀՎՈՂ ՕՏԱՐԵՐԿՐԱՑՈՒ ԻՐԱՎՈՒՆՔՆԵՐԸ**

1. Սույն օրենքի 63-րդ և 64-րդ հոդվածներով նախատեսված դեպքերում պահվող կամ ձերբակալված օտարերկրացին ունի հետևյալ իրավունքները.

1. անհրաժեշտության դեպքում անվճար օգտվել թարգմանչի ծառայություններից,
2. իրեն հասկանալի լեզվով կամ թարգմանչի միջոցով ~~անհապաղ~~ տեղեկանալ իր ձերբակալման և պահման պատճառների մասին, ինչպես նաև ձերբակալվելուց հետո հատուկ կացարանի վարչակազմի ղեկավարից անմիջապես ստանալ իր իրավունքների և պարտականությունների մասին գրավոր ծանուցում և պարզաբանում,
3. իր իրավունքների և ազատությունների խախտման վերաբերյալ դիմումներով, բողոքներով, ինչպես անձամբ, այնպես էլ փաստաբանի կամ օրինական ներկայացուցչի միջոցով դիմել հատուկ կացարանի վարչակազմին, նրանց վերադաս մարմիններին, դատարանին, դատախազությանը, մարդու իրավունքների պաշտպանին, պետական և տեղական ինքնակառավարման մարմիններին, հասարակական կազմակերպություններին, զանգվածային լրատվության միջոցներին, ինչպես նաև մարդու իրավունքների և ազատությունների պաշտպանության միջազգային մարմիններին կամ կազմակերպություններին,
4. իր մոտ ունենալ իր իրավունքների և օրինական շահերի պաշտպանությանն առնչվող փաստաթղթեր և գրառումներ, բացառությամբ այն փաստաթղթերի և գրառումների, որոնք պարունակում են պետական կամ ծառայողական կամ օրենքով պահպանվող այլ գաղտնիք,
5. կապ հաստատել իր ընտանիքի անդամների, իր պետության դեսպանության կամ հյուպատոսական հիմնարկի, մարդու իրավունքների պաշտպանությամբ զբաղվող միջազգային և հասարակական կազմակերպությունների ներկայացուցիչների հետ,
6. բողոքարկել իր վերաբերյալ կայացրած ցանկացած որոշում,
7. ստանալ անհրաժեշտ բժշկական օգնություն և սպասարկում,
8. Հայաստանի Հանրապետության Սահմանադրությամբ և օրենքներով սահմանված այլ իրավունքներ:

**ԳԼՈՒԽ 8**

**ՕՏԱՐԵՐԿՐԱՑՈՒ ՀԱՆՁՆՈՒՄԸ ԵՎ ԱԶԱՏԱԶՐԿՄԱՆ ՁԵՎՈՎ ՀԵՏԱԳԱ**

**ՊԱՏԻԺԸ ԿՐԵԼՈՒ ՀԱՄԱՐ ՓՈԽԱՆՑՈՒՄԸ**

**ՀՈԴՎԱԾ 66. ՕՏԱՐԵՐԿՐԱՑԻՆԵՐԻ ՀԱՆՁՆՈՒՄԸ ԵՎ ԱԶԱՏԱԶՐԿՄԱՆ ՁԵՎՈՎ ՀԵՏԱԳԱ ՊԱՏԻԺԸ ԿՐԵԼՈՒ ՀԱՄԱՐ ՓՈԽԱՆՑՈՒՄԸ**

1. Օտարերկրացիների հանձնումը, ինչպես նաև ազատազրկման ձևով հետագա պատիժը կրելու համար փոխանցումն իրականացվում է Հայաստանի Հանրապետության միջազգային պայմանագրերով և Հայաստանի Հանրապետության օրենքներով սահմանված կարգով:

**ԳԼՈՒԽ 9**

**ՍՈՒՅՆ ՕՐԵՆՔՈՎ ՆԱԽԱՏԵՍՎԱԾ` ՕՏԱՐԵՐԿՐԱՑԻՆԵՐԻ ՎԵՐԱԲԵՐՅԱԼ ԱՆՁՆԱԿԱՆ ՏՎՅԱԼՆԵՐԻ ՊԱՇՏՊԱՆՈՒԹՅՈՒՆԸ ԵՎ ՊԱՏԱՍԽԱՆԱՏՎՈՒԹՅՈՒՆԸ ՍՈՒՅՆ ՕՐԵՆՔԸ ԽԱԽՏԵԼՈՒ ԴԵՊՔՈՒՄ**

|  |
| --- |
| **ՀՈԴՎԱԾ 67. ՄԻԱՍՆԱԿԱՆ  ԷԼԵԿՏՐՈՆԱՅԻՆ  ՀԱՐԹԱԿԻ  ՄԻՋՈՑՈՎ ՕՏԱՐԵՐԿՐԱՑԻՆԵՐԻ ԵՎ  ԳՈՐԾԱՏՈՒՆԵՐԻ  ՎԵՐԱԲԵՐՅԱԼ  ՀԱՎԱՔՎՈՂ  ԱՆՁՆԱԿԱՆ  ՏՎՅԱԼՆԵՐԸ ԵՎ ԴՐԱՆՑ  ՊԱՇՏՊԱՆՈՒԹՅՈՒՆԸ** |

 1. Սույն օրենքի հիման վրա օտարերկրացուն աշխատանքի թույլտվություն, կացության կարգավիճակ, օրինական բնակությունը հաստատող տեղեկանք կամ աշխատանքի թույլտվություն ստանալու բացառությունների ցանկին համապատասխանելու վերաբերյալ եզրակացություն տրամադրելու նպատակով միասնական էլեկտրոնային հարթակ մուտքագրվում են օտարերկրացու անձը հաստատող փաստաթղթի տվյալները (փաստաթղթի տեսաներածված պատճենը, անհրաժեշտության դեպքում՝ նոտարական կարգով վավերացված հայերեն թարգմանությունը), լուսանկար, գործատուի կողմից ներկայացվող որակավորման կամ կրթական պահանջին համապատասխանությունը հաստատող փաստաթղթերը, աշխատանքային ինքնակենսագրությունը, հանրային ծառայությունների համարանիշը (առկայության դեպքում), հասցեն, էլեկտրոնային փոստի հասցեն, հեռախոսահամարը: Բնակության նպատակով օտարերկրացու հետ Հայաստանի Հանրապետություն տեղափոխվող ընտանիքի անդամների դեպքում սույն կետում նշված տեղեկությունները մուտքագրվում են նաև օտարերկրացու ընտանիքի անդամների համար:

2. Միասնական էլեկտրոնային հարթակով գործատուն հայտ ներկայացնելիս մուտքագրում է գործատուի անվանումը, կազմակերպաիրավական տեսակը, հարկ վճարողի հաշվառման համարը կամ հանրային ծառայությունների համարանիշը, հասցեն, էլեկտրոնային փոստի հասցեն, հեռախոսահամարը, գործատուի անունից դիմողի անունը, ազգանունը, նույնականացման քարտի տվյալները և պաշտոնը, համալրվող թափուր պաշտոնի նկարագիրը, աշխատավարձի չափը, աշխատանքի այլ պայմանները:

3. Հայաստանի Հանրապետության կառավարության որոշմամբ սահմանված կարգով օտարերկրացու վերաբերյալ կարող են պահանջվել լրացուցիչ տեղեկություններ, եթե Հայաստանի Հանրապետության օրենսդրությամբ սահմանված գործառույթներն իրականացնելիս պետական լիազոր մարմնի մոտ առաջանում է առերևույթ ողջամիտ կասկած կամ ենթադրություն, որ ի հայտ են եկել կամ կարող են ի հայտ գալ օտարերկրացուն կացության կարգավիճակ տրամադրելը մերժելու, կարգավիճակն անվավեր կամ ուժը կորցրած ճանաչելու, արտաքսելու կամ Հայաստանի Հանրապետությունում գտնվելու անհնարինության հիմքեր:

4. Միասնական էլեկտրոնային հարթակով հավաքված անձնական տվյալները հավաքում և մշակում է միգրացիայի բնագավառում լիազորված պետական մարմինը:

5. Միգրացիայի բնագավառում լիազորված պետական մարմինը, ըստ իրավասությունների շրջանակի, ապահովում է օտարերկրացու և գործատուի վերաբերյալ տվյալների հասանելիություն այլ լիազոր մարմինների, այդ թվում՝ ազգային անվտանգության, ոստիկանության, աշխատանքի և սոցիալական հարցերի, արտաքին գործերի բնագավառներում լիազորված պետական մարմիններին սույն օրենքով իրենց վերապահված գործառույթներն իրականացնելու նպատակով:

6. Հայաստանի Հանրապետության կառավարության որոշմամբ սահմանված ժամկետներում օտարերկրացու աշխատանքային գործունեությունը թույլատրելու գործընթացում իր անմիջական գործառույթներն իրականացնելուց հետո միգրացիայի բնագավառում լիազորված պետական մարմինն արգելափակում է պետական մարմինների հասանելիությունն օտարերկրացու կամ նրա գործատուի վերաբերյալ տեղեկություններին:

7. Օտարերկրացու վերաբերյալ տեղեկությունը, ներառյալ՝ օրենքով գաղտնիք համարվող տեղեկությունները, փոխանակվում են պետական մարմինների միջև միասնական էլեկտրոնային հարթակի միջոցով:

8. Արգելվում է օտարերկրացու կամ նրա գործատուի վերաբերյալ տեղեկություններն օգտագործել, հավաքել, պահպանել այլ նպատակներով, քան անհրաժեշտ է լիազորված պետական մարմնին սույն օրենքով նախատեսված իր գործառույթներն իրականացնելու համար:»:

**ՀՈԴՎԱԾ 68. ՊԱՏԱՍԽԱՆԱՏՎՈՒԹՅՈՒՆԸ ՍՈՒՅՆ ՕՐԵՆՔԸ ԽԱԽՏԵԼՈՒ ԴԵՊՔՈՒՄ**

Սույն օրենքը խախտելու դեպքում օտարերկրացիները, հրավիրողները, գործատուները, ինչպես նաեւ սույն օրենքով նախատեսված այլ ֆիզիկական և իրավաբանական անձինք, պետական և տեղական ինքնակառավարման մարմինները պատասխանատվություն են կրում օրենքով սահմանված կարգով:

**ԳԼՈՒԽ 10**

**ԵԶՐԱՓԱԿԻՉ ԵՎ ԱՆՑՈՒՄԱՅԻՆ ԴՐՈՒՅԹՆԵՐ**

**ՀՈԴՎԱԾ 69. ՍՈՒՅՆ ՕՐԵՆՔԻ ՈՒԺԻ ՄԵՋ ՄՏՆԵԼԸ**

1. Սույն օրենքն ուժի մեջ է մտնում **պաշտոնական հրապարակումից վեց ամիս հետո**:

2. Սույն օրենքի ուժի մեջ մտնելու պահից ուժը կորցրած է ճանաչվում «Օտարերկրացիների մասին» 2006 թվականի դեկտեմբերի 25-ի ՀՕ-47-Ն օրենքը:

**ՀՈԴՎԱԾ 70. ԱՆՑՈՒՄԱՅԻՆ ԴՐՈՒՅԹՆԵՐ**

1. Մինչև սույն օրենքի ուժի մեջ մտնելը օտարերկրացիներին տրված մուտքի վիզաներն ու կացության կարգավիճակները սույն օրենքն ուժի մեջ մտնելուց հետո ուժի մեջ են մինչեւ դրանց վավերականության ժամկետի ավարտը:

2. Հայաստանի Հանրապետության կառավարության 2006 թվականի մարտի 2-ի N 318-Ն որոշմամբ հաստատված կարգով ոստիկանության կողմից մինչև սույն օրենքն ուժի մեջ մտնելը տրված քաղաքացիություն չունեցող անձի կացության վկայականը համարվում է վավեր Հայաստանի Հանրապետության տարածքում ու Հայաստանի Հանրապետության տարածքից դուրս՝ մինչև դրանում նշված վավերականության ժամկետի ավարտը:

3. Հայաստանի Հանրապետության կառավարության 2006 թվականի մարտի 2-ի N 318-Ն որոշմամբ հաստատված կարգով ոստիկանության կողմից մինչև սույն օրենքն ուժի մեջ մտնելը տրված քաղաքացիություն չունեցող անձի կացության վկայականը սույն օրենքն ուժի մեջ մտնելուց հետո կարող է փոխանակվել քաղաքացիություն չունեցող անձի նույնականացման քարտով՝ սույն օրենքի 44-րդ հոդվածի 2-րդ մասում նշված ժամկետում: Քաղաքացիություն չունեցող անձի կացության վկայականը քաղաքացիություն չունեցող անձի նույնականացման քարտով փոխանակելու համար անձը ոստիկանություն է ներկայացնում դիմում, փոխանակման ենթակա կացության վկայականը և քաղաքացիություն չունեցող անձի նույնականացման քարտ տրամադրելու համար օրենքով սահմանված պետական տուրքի վճարման անդորրագիր:

4. Սույն օրենքի ընդունմամբ պայմանավորված համապատասխան ենթաօրենսդրական իրավական ակտերն ընդունվում են սույն օրենքն ուժի մեջ մտնելուց հետո 6 ամսվա ընթացքում:

***Հ Ի Մ Ն Ա Վ Ո Ր ՈՒ Մ***

***«Օտարերկրացիների և քաղաքացիություն չունեցող անձանց մասին», «Վարչական իրավախախտումների վերաբերյալ Հայաստանի Հանրապետության օրենսգրքում փոփոխություններ և լրացում կատարելու մասին», «Պետական տուրքի մասին» ՀՀ օրենքում փոփոխություններ և լրացումներ կատարելու մասին», «ՀՀ վարչական դատավարության օրենսգրքում լրացումներ կատարելու մասին», «Հայաստանի Հանրապետության քաղաքացիության մասին» Հայաստանի Հանրապետության օրենքում փոփոխություն կատարելու մասին» օրենքների նախագծերի ընդունման***

**1. Ընթացիկ իրավիճակը և իրավական ակտի ընդունման անհրաժեշտությունը**

Ներկայացված նախագծերի փաթեթը, մասնավորապես «Օտարերկրացիների և քաղաքացիություն չունեցող անձանց մասին» օրինագիծը նախապատրաստվել է ՀՀ վարչապետի հանձնարարությամբ՝ համաձայն որի ՀՀ ոստիկանության կողմից 2015-2016թթ. մշակված երկու առանձին օրինագծերը՝ «Օտարերկրացիների մասին» և «Քաղաքացիություն չունեցող անձանց մասին», միավորվեցին մեկ նախագծի շրջանակներում:

Սույն օրինագծերի մշակումը բխում է ՀՀ կառավարության 2021 թվականի նոյեմբերի 18-ի N 1902 – Լ որոշմամբ հաստատված Հայաստանի Հանրապետության կառավարության 2021-2026 թվականների գործունեության միջոցառումների ծրագրից, մասնավորապես՝ ՀՀ ոստիկանության միջոցառումների 8-րդ կետից՝ Հայաստանի Հանրապետությունում օտարերկրյա քաղաքացիների և քաղաքացիություն չունեցող անձանց իրավական վիճակի հետ կապված հարաբերությունները միջազգային չափանիշներին համապատասխան շարունակական կատարելագործումն ապահովելու նպատակով:

Օտարերկրացիների մասին նոր օրենքի մշակումը բխում է նաև Հայաստանի Հանրապետության կառավարության 2015 թվականի գործունեության միջոցառումների ծրագիրը 111-րդ կետից, ինչպես նաև Հայաստանի Հանրապետության միգրացիայի ոլորտը կանոնակարգող Հայաստանի Հանրապետության օրենսդրությունը միջազգային չափանիշներին, այդ թվում՝ Եվրամիությունում և Միասնական տնտեսական տարածքում ընդունված մոտեցումներին և սկզբունքներին համապատասխանեցնելու, միգրացիայի ոլորտի պետական կարգավորման համակարգը բարելավելու նպատակով ՀՀ կառավարության 2014 թվականի հուլիսի 17-ի թիվ 769-Ն որոշմամբ հաստատված միջոցառումների ծրագրից:

Քաղաքացիություն չունեցող անձանց վերաբերյալ օրենքով կարգավորումներ ամրագրելու անհրաժեշտությունը պայմանավորված է այն հանգամանքով, որ «Ապատրիդների (քաղաքացիություն չունեցող անձանց) կարգավիճակի մասին» 1954 թվականի սեպտեմբերի 28-ի և «Ապաքաղաքացիության կրճատման մասին» 1961 թվականի օգոստոսի 30-ի ՄԱԿ-ի կոնվենցիաներն Հայաստանի Հանրապետության համար ուժի մեջ են մտել դեռևս 1994 թվականին, սակայն մինչ օրս ՀՀ կողմից ստանձնած պարտավորությունները պատշաճ կերպով չեն կատարվել:

Կոնվենցիաների ճշգրիտ կիրառության և ապաքաղաքացիության խնդիրների լուծման նպատակով ՄԱԿ-ի ՓԳՀ-ի նախաձեռնությամբ Ժնևում 2010 թվականին դեկտեմբերին անցկացված՝ ապաքաղաքացիության սահմանման ընթացակարգերի և քաղաքացիություն չունեցող անձանց կարգավիճակի վերաբերյալ փորձագիտական ժողովի ամփոփ եզրահանգումների հիման վրա մշակված ապաքաղաքացիության վերաբերյալ N 2 ուղեցույցի համաձայն՝ քաղաքացիություն չունեցող անձի կարգավիճակի որոշման համար պետությունը պետք է սահմանի հստակ ընթացակարգ: Հարկ է նշել, որ մինչ օրս որևէ օրենսդրական ակտով նման ընթացակարգ սահմանված չի եղել:

Օտարերկրացիների մասին ՀՀ օրենքը և ՀՀ կառավարության 2006 թվականի մարտի 2-ի N 318-Ն որոշումը միայն դրվագային կարգավորումներ են նախատեսում քաղաքացիություն չունեցող անձանց կարգավիճակի որոշման և նրանց տրամադրվող փաստաթղթերի վերաբերյալ: Բացի այդ, ՀՀ կառավարության 2006 թվականի մարտի 2-ի N 318-Ն որոշմամբ սահմանված կարգով քաղաքացիություն չունեցող անձին տրամադրվող կացության վկայականը իր տեխնիկական պահանջներով ևս չի համապատասխանում ICAO-Ի ստանդարտներին:

Սույն օրինագիծը մեկ միասնական իրավական ակտում կներառի ինչպես նշված անձանց կարգավիճակին, իրավունքներին և պարտականություններին, այնպես էլ նրանց տրամադրվող անձը հաստատող փաստաթղթերին վերաբերող նորմերը: Մասնավորապես, «Ապատրիդների (քաղաքացիություն չունեցող անձանց) կարգավիճակի մասին» 1954թ. Կոնվենցիայի 27 և 28-րդ հոդվածների համաձայն՝ Պայմանավորվող պետություններն ինքնության վկայականներ են տալիս իրենց տարածքում գտնվող ցանկացած քաղաքացիություն չունեցող անձի, ով չունի վավերական ճամփորդական փաստաթուղթ:

Հարկ է նշել նաև ՀՀ կառավարության 2014 թվականի փետրվարի 27-ի N 303-Ն Մարդու իրավունքների պաշտպանության ազգային ռազմավարությունից բխող միջոցառումների ծրագիրը, որի 81-րդ կետը, որի համաձայն՝ քաղաքացիություն չունեցող անձանց ինքնությունը հավաստող փաստաթղթերի տրամադրումը մինչև 2016թ. երրորդ եռամսյակը պետք է համապատասխանեցվի 1954թ. Քաղաքացիություն չունեցող անձանց կարգավիճակի մասին ՄԱԿ-ի կոնվենցիայի պահանջներին:

**2. Առաջարկվող կարգավորման բնույթը**

«Օտարերկրացիների մասին» Հայաստանի Հանրապետության օրենքի ներկայիս կարագավորումներում առկա են օրենսդրական բացեր, եզրութաբանական անճշտություններ, միջազգային և ազգային օրենսդրության միջև հակասություններ, հետևաբար նոր նախագիծը հնարավորություն կընձեռի կարգավորել նշված օրենսդրական բացերը` Հայաստանի Հանրապետության կողմից ստանձնված միջազգային պարտավորությունները պատշաճ իրականացնելու համար:

Նախագծով, մասնավորապես,

- օրենքով սահմանվում են մուտքի վիզա ստանալու կարգը, անհրաժեշտ փաստաթղթերի ցանկը, հստակեցվում են մուտքի վիզայի քննարկման ժամկետները, տրամադրումը մերժելու հիմքերը, անգործունակ ճանաչված անձանց, ինչպես նաև մինչև 16 տարեկան երեխաներին մուտքի վիզա տրամադրելու համար դիմում ներկայացնող սուբյեկտները, իսկ գործունակ քաղաքացիների համար սահմանվել է դիմումն անձամբ ներկայացնելու պահանջ.

- նախագծի 6-րդ հոդվածում առանց մուտքի վիզայի ռեժիմի Հայաստանի Հանրապետություն ժամանելու իրավունք ունեցող պետությունների քաղաքացիների համար սահմանվել է առաջին մուտքից սկսած մեկ տարվա ընթացքում ՀՀ տարածում առավելագույնը 180 օր ժամկետով մնալու պահանջ: Գործող խմբագրությամբ օտարերկրկրացին ՀՀ-ում կարող է մնալ 180 օր` մեկ տարվա ընթացքում, ինչը իրավակիրառ մարմինների համար 180 օրը հաշվարկելիս մեկ տարվա սկիզբը որոշելու ժամանակ տարընկալումների տեղիք է տալիս: Փոփոխության նպատակը` ոլորտը կանոնակարգող ՀՀ օրենսդրությունը միջազգային չափանիշներին համապատասխանեցնելն է.

- նախագծի 13-րդ հոդվածում նախատեսվել է սահմանափակում և մինչև 16 տարեկան օտարերկրացի երեխաներին կացության կարգավիճակ ստանալու հնարավորություն է ընձեռվել միայն ծնողներից մեկի կամ օրինական ներկայացուցչի կացության կարգավիճակի հիման վրա: Լրացման նպատակն է սահմանափակել այն դեպքերը, երբ օտարերկրացի ծնողները իրենց երեխաների համար նախապես ձեռք բերելով ՀՀ-ում կացության կարգավիճակ դիմում են նշված հիմքով իրենց համար կացության կարգավիճակ ձեռք բերելու համար: Նշված սահմանափակումից բացառություն է նախատեսվել միայն Հայաստանի Հանրապետության կառավարության կողմից սահմանված ուսումնական հաստատությունների ցանկում սովորող օտարերկրյա քաղաքացի հանդիսացող երեխաների, որոնց կարգավիճակ տրվելու է ուսումնական հաստատության կողմից ներկայացված դիմումի հիման վրա.

- կացության կարգավիճակի տեսակները համապատասխանեցվել են միջազգային դասակարգումներին, ավելացել են կացության կարգավիճակ տրամադրելու հիմքերը, մասնավորապես կացության կարճաժամկետ կարգավիճակ տրամադրելու հիմքեր են սահմանվել՝

- թրաֆիքինգի կամ շահագործման զոհի և/կամ նրա մերձավոր ազգականի համար,

- «Փախստականների և ապաստանի մասին» Հայաստանի Հանրապետության օրենքի 9-րդ հոդվածի 3-րդ մասով սահմանված կարգով չվերադարձելիության սկզբունքի կիրառումը,

- վարույթ իրականացնող մարմինների միջնորդությամբ` այն դեպքում, երբ օտարերկրացին հանդիսանում է դատավարության մասնակից (գործին մասնակցող անձ) **և նրան այլ անձի կամ ներկայացուցչի միջոցով փոխարինելն օրենքով հնարավոր չէ**,

- Հայաստանի Հանրապետության օրենքներով և միջազգային պայմանագրերով նախատեսված` օտարերկրացու արտաքսումը կամ հանձնումը բացառող հանգամանքների առկայության դեպքում և այլն

- օրինագծով հանվել է կացության կարգավիճակը երկարաձգելու դիմումը կարգավիճակի ժամկետը լրանալուց առնվազն 30 օր առաջ ներկայացնելու պահանջը` հաշվի առնելով այն հանգամանքը, որ օտարերկրացին տարբեր խոչընդոտող հանգամանքերի պատճառով կարող է չկարողնալ դիմումը նախապես ներկայացնել, ինչը չի կարող հիմք հանդիսանալ նաև դիմումը մերժելու համար,

- նախագծով վերացվել է երկարաժամկետ կացության կարգավիճակ ստանալու համար ՀՀ-ում բնակարանով և գոյության միջոցներով ապահովված լինելու պահանջը, քանի որ այն լրացուցիչ խոչընդոտներ էր առաջացնում ինչպես օտարերկրացիների համար՝ հիմնավորող փաստաթղթեր ներկայացնելիս, այնպես էլ վարչական մարմինների համար՝ ստուգումներ իրականացնելիս.

- ՀՀ կառավարության 2014 թվականի հուլիսի 17-ի թիվ 769-Ն որոշմամբ հաստատված միջոցառումների ծրագրի 1.10 կետի համաձյան՝ հստակեցվել են կացության կարգավիճակն անվավեր ճանաչելու և ուժը կորցրած ճանաչելու հիմքերը և համապատասխանեցվել «Վարչարարության հիմունքների և վարչական վարույթի մասին» օրենքի պահանջներին և.

- լրացվել են նոր դրույթներ, որոնք պարտավորեցնում են օտարերկրացուն ՀՀ-ում գտնվելու սահմանված ժամկետը լրանալուց հետո կամավոր հեռանալ երկրից, միաժամանակ, նախատեսվել է նաև` որոշակի հանգամանքներ ի հայտ գալու պարագայում նրա կամավոր հեռանալը կասեցնելու հնարավորություն: Նույն հոդվածում կանոնակարգվել է նաև Հայաստանի Հանրապետության քաղաքացիությունը դադարեցրած անձանց ՀՀ-ում օրինական բնակվելու ժամկետները, մասնավորապես, ՀՀ քաղաքացիությունը դադարեցնելուց հետո անձը 15-օրյա ժամկետում կամ պետք է դիմի արտոնագիր, իսկ առանց մուտքի վիազայի ռեժիմի երկրի քաղաքացին 180 օրվա ընթացքում՝ կացության կարգավիճակ ձեռք բերելու համար. հակառակ պարագայում վերջինս պարտավոր է նշված ժամկետներում կամավոր հեռանալ ՀՀ-ից.

- նախատեսվել է բացառություն, որի համաձայն առանց դատարանի որոշման օտարերկրացին կարող է արտաքսվել Հայաստանի Հանրապետությունից, եթե արտաքսումն անհրաժեշտ է ի շահ հասարակական կարգի կամ նրա՝ Հայաստանի Հանրապետությունում գտնվելը սպառնում է պետական անվտանգությանը:

Փոփոխությունը հիմնավորվում է Մարդու իրավունքների և հիմնարար ազատությունների պաշտպանության մասին կոնվենցիայի թիվ 7 արձանագրությամբ /11-րդ արձանագրությամբ կատարված փոփոխություններով/, որի 1-ին հոդվածն ամրագրելով օտարերկրացիների արտաքսմանը վերաբերող ընթացակարգային երաշխիքները, նշում է, որ որևէ պետության տարածքում օրինական կարգով բնակվող օտարերկրացին չի կարող այնտեղից արտաքսվել այլ կեր, քան ի կատարումն օրենքին համապատասխան ընդունված որոշման: Միաժամանակ, հոդվածի 2-րդ մասի համաձայն` օտարերկրացին կարող է արտաքսվել նախքան վերոհիշյալ ենթակետերում նշված իր իրավունքների իրականացումը, եթե արտաքսումն անհրաժեշտ է ի շահ հասարակական կարգի կամ պատճառաբանվում է պետական անվտանգության նկատառումներով:

Բացի այդ` «Քաղաքացիական և քաղաքական իրավունքների մասին» միջազգային դաշնագրի 13-րդ հոդվածն ամրագրում է. «Սույն Դաշնագրի մասնակից որևէ պետության տարածքում օրինականորեն գտնվող օտարերկրացին կարող է արտաքսվել միայն ի կատարումն օրենքին համապատասխան կայացված որոշման, և եթե պետական անվտանգության հրամայական նկատառումները չեն պահանջում այլ բան, ունի իր արտաքսման դեմ փաստարկներ ներկայացնելու, իրավասու իշխանության կամ իրավասու իշխանության նշանակած անձի կամ անձանց կողմից իր գործը վերանայելու իրավունք և այդ նպատակով այդ իշխանության, անձի կամ անձանց առջև ներկայացվելու իրավունք:

Ելնելով վերոգրյալից և հաշվի առնելով, որ երբեմն օտարերկրյա քաղաքացու ՀՀ-ում գտնվելը կարող է սպառնալ պետության անվտանգությանը և հասարակական կարգին, նպատակահարմար է գտնվել օրենքում ուղղակի ամրագրել դրույթ, որով Հայաստանի Հանրապետության ազգային անվտանգության բնագավառում լիազորված պետական կառավարման մարմնի եզրակացության հիման վրա հնարավոր կլինի` առանց դատական պաշտպանության իրավունքի անձին արտաքսել Հայաստանի Հանրապետությունից:

- նախատեսվել է օտարերկրացուն Հայաստանի Հանրապետությունից արտաքսելու դեպքում արտաքսման ծախսերը հրավիրողի կողմից հոգալու, ինչպես նաև առանց Հայաստանի Հանրապետությունում գտնվելու/բնակվելու իրավական հիմքի օտարերկրացուն աշխատանքի ընդունելու դեպքում արտաքսման ծախսերը գործատուի կողմից վճարելու պահանջ:

- ՄԱԿ-ի փախստականների հարցերով գրասնեյակի հետ քննարկումների արդյունքում նախագծում լրացվել են դրույթներ, որոնք կարգավորում են այն օտարերկրացիների ՀՀ մուտք գործելու, կացության կարգավիճակ ստանալու հետ կապված հարաբերությունները, որոնց նկատմամբ կրառելի է «Փախստականների և ապաստանի մասին» Հայաստանի Հանրապետության օրենքի 9-րդ հոդվածի 3-րդ մասով սահմանված չվերադարձելիության սկզբունքը:

- հստակեցվել են կիրառվող եզրույթները, ամրագրվել են մարդու թրաֆիքինգի կամ շահագործման զոհերի և նրանց ընտանիքի անդամներին կացության կարգավիճակների տրամադրմանը վերաբերող դրույթներ, կատարվել են տեխնիկական բնույթի այլ բազմաթիվ փոփոխություններ:

«Օտարերկրացիների և քաղաքացիություն չունեցող անձանց մասին» օրենքի նախագծի 4-րդ գլուխը սահմանում է այն ընթացակարգը, որով Հայաստանի Հանրապետությունում որոշվելու է քաղաքացիություն չունեցող անձի կարգավիճակը: Սահմանելով այդպիսի ընթացակարգ՝ Հայաստանի Հանրապետությունում առավելագույնս կերաշխավորվի քաղաքացիություն չունեցող անձանց կամ նման կարգավիճակ հայցող անձանց իրավունքները, ինչը բխում է «Ապատրիդների (քաղաքացիություն չունեցող անձանց) կարգավիճակի մասին» 1954 թվականի սեպտեմբերի 28-ի ՄԱԿ-ի կոնվենցիայի պահանջներից:

Օրինագծի նպատակն է, հատկապես.

քաղաքացիություն չունեցող, ինչպես նաև քաղաքացիություն չունեցող անձի կարգավիճակի համար դիմող անձանց իրավունքների և պարտականությունների հստակ սահմանումը.

քաղաքացիություն չունեցող անձի կարգավիճակի ճանաչման գործընթացի սահմանումը:

«Օտարերերկրացիների և քաղաքացիություն չունեցող անձանց մասին» ՀՀ օրենքի ընդունմամբ պայմանավորված փոփոխություններ և լրացումներ կատարելու անհրաժեշտություն է առաջացել նաև **Վարչական իրավախախտումների վերաբերյալ ՀՀ օրենսգրքում և «Պետական տուրքի մասին» ՀՀ օրենքում:** Մասնավորապես, **«Պետական տուրքի մասին» ՀՀ օրենքում** այցելության մուտքի վիզա և բազմակի մուտքի արտոնագիր տալու համար 120 օր ժամկետի փոխարեն նախատեսվել է 60-օրյա ժամկետ, իսկ մեկ տարվա ընթացքում բազմակի մուտքի արտոնագրի համար նախատեսվել է 180-օրյա ժամկետ: Միաժամանակ, օրենքի 26-րդ հոդվածում` պետական տուրքի գծով արտոնությունների ցանկը լրացվել է նոր կետերով, համաձայն որոնց պետական տուրքի վճարումից ազատվել են` օրենքով սահմանված դեպքերում մտորման ժամկետում գտնվող օտարերկրյա քաղաքացիները, վարույթ իրականացնող մարմինների միջնորդությամբ դատավարության մասնակից (գործին մասնակցող անձ) ճանաչված օտարերկրյա քաղաքացիները, ինչպես նաև այն օտարերկրյա քաղաքացիները, որոնք դատարանի որոշմամբ պատիժը կրելուց պայմանական վաղաժամկետ ազատվել են, որոնց նկատմամբ սահմանվել է փորձաշրջան կամ պատիժը պայմանականորեն չի կիրառվել: Բացի այդ, «Պետական տուրքի մասին» ՀՀ օրենքի 14-րդ հոդվածի **2-րդ կետում քաղաքացիություն չունեցող անձի կացության վկայականը** փոխարինվում է կոնվենցիոն ճամփորդական փաստաթղթ**ով, իսկ բազային տուրքի 150 տոկոսի փոխարեն ՀՀ քաղաքացիների նմանությամբ նախատեսվում է պետական տուրք բազային տուրքի 25-ապատիկի չափով (ՄԱԿ-ի կոնվենցիաների համաձայն քաղաքացիություն չունեցող անձանց ինքնությունը հավաստող փաստաթղթերի արժեքը չպետք է գերազանցի տվյալ պետության քաղաքացիների համար սահմանված արժեքը): Քաղաքացիություն չունեցող անձին նույնականացման քարտ տրամադրելու համար կգանձվի համապատասխանաբար բազային տուրքի 3-ապատիկի չափով՝ նույն հոդվածի 1.2. կետի համաձայն (նշված կետում տարբերակում չկա նույնականացման քարտը ՀՀ քաղաքացուն է տրամադրվելու, թե քաղաքացիություն չունեցող անձին): Միաժամանակ,** «Պետական տուրքի մասին» ՀՀ օրենքի 14-րդ հոդվածի 7-րդ կետում համապատասխան փոփոխություն չի կատարվում, հաշվի առնելով այն հանգամանքը, որ «Քաղաքացիություն չունեցող անձանց մասին» ՀՀ օրենքի նախագծի 27-րդ հոդվածով նախատեսված անցումային դրույթների համաձայն՝ մինչև նշված օրենքի ուժի մեջ մտնելը Ոստիկանության կողմից Հայաստանի Հանրապետության կառավարության 2006 թվականի մարտի 2-ի N 318-Ն որոշմամբ սահմանված կարգով տրված քաղաքացիություն չունեցող անձի կացության վկայականը համարվելու է վավերական Հայաստանի Հանրապետության տարածքում ու Հայաստանի Հանրապետության տարածքից դուրս՝ մինչև դրանում նշված վավերականության ժամկետի ավարտը, և այդ ընթացքում կացության վկայականում համապատասխան նշում կատարելու անհրաժեշտություն կարող է առաջանալ:

**«Վարչական իրավախախտումների վերաբերյալ Հայաստանի Հանրապետության օրենսգրքում լրացում և փոփոխություն կատարելու մասին»** ՀՀ օրենքի նախագծով նախատեսված փոփոխությունը պայմանավորված է օրենսգրքի 201-րդ հոդվածի պրակտիկայում կիրառման տարընթերցումներից խուսափելու անհրաժեշտությամբ: Այսպես` «Օտարերկրացիների մասին» ՀՀ օրենքով սահմանված են Հայաստանի Հանրապետությունում բնակվելու և գտնվելու օտարերկրացիների տարբեր ռեժիմներ: Հայաստանի Հանրապետությունում օրինական հիմքով գտնվելու ռեժիմ է համարվում նաև առանց մուտքի վիզայի Հայաստանի Հանրապետություն ժամանելու իրավունք ունեցող քաղաքացիների համար Հայաստանի Հանրապետությունում գտնվելը: Նշված ռեժիմով Հայաստանի Հանրապետությունում բնակվող անձինք օրենքով սահմանված ժամկետը լրանալուց հետո պետք է դուրս գան ՀՀ-ից կամ դիմեն կացության կարգավիճակ ստանալու համար, իսկ ովքեր չեն դիմում կացության կարգավիճակ ստանալու համար և շարունակում են բնակվել ՀՀ-ում ենթակա են վարչական պատասխանատվության : Տարընթերցումներից խուսափելու և քաղաքացիների համար նորմի պահանջը առավել հստակ ձևակերպելու նպատակով ՎԻՎ ՀՀ օրենսգրքի 201-րդ հոդվածի 1-ին մասն առավել մանրամասն կարգավորման անհրաժեշտություն է առաջացել, ինչով էլ պայմանավորված նախատեսվում է լրացում կատարել նշված մասում` հստակեցնելով առանց մուտքի վիզայի ռեժիմի Հայաստանի Հանրապետություն ժամանելու իրավունք ունեցող քաղաքացիների համար Հայաստանի Հանրապետությունում գտնվելու ռեժիմի խախտման համար վարչական պատասխանատվության հարցը:

ՀՀ կառավարության 2014 թվականի հուլիսի 17-ի թիվ 769-Ն որոշման հավելվածով հաստատված ծրագրի 3.8. կետով նախատեսվում է Հայաստանի Հանրապետության վարչական դատավարության օրենսգրքում օտարերկրացու արտաքսման հայցադիմումի քննության արագացված կարգի սահմանում` արտաքսման անհարկի ձգձգումներից խուսափելու նպատակով: Նշված կետի կատարումն ապահովելու նպատակով նախագծերի փաթեթում ներառվել է **«Հայաստանի Հանրապետության վարչական դատավարության օրենսգրքում լրացում կատարելու մասին» ՀՀ օրենքի նախագիծ**, որով ՀՀ վարչական դատավարության օրենսգրքի 119-րդ հոդվածում լրացվել է արագացված դատաքննություն կիրառելու նոր հիմք` օտարերկրացուն ՀՀ-ից արտաքսելու համար:

Հարակից օրինագծերից է նաև **«Հայաստանի Հանրապետության քաղաքացիության մասին» Հայաստանի Հանրապետության օրենքում փոփոխություն կատարելու մասին» օրենքի նախագ**իծը, որի անհրաժեշտությունը ևս կապված է «Օտարերկրացիների և քաղաքացիություն չունեցող անձանց մասին» օրինագծի հետ: Մասնավորապես, վերջինս մշակվել է «Ապատրիդների (քաղաքացիություն չունեցող անձանց) կարգավիճակի մասին» 1954 թվականի սեպտեմբերի 28-ի և «Ապաքաղաքացիության կրճատման մասին» 1961 թվականի օգոստոսի 30-ի ՄԱԿ-ի կոնվենցիաներով (Հայաստանի Հանրապետության համար ուժի մեջ են մտել դեռևս 1994 թվականին) ՀՀ կողմից ստանձնած պարտավորությունները պատշաճ կերպով կատարելու հանգամանքով: Հատկապես, քաղաքացիություն չունեցող անձի հասկացությունը ՀՀ օրենսդրությամբ ամրագրված ձևակերպմամբ չի համապատասխանում «Քաղաքացիություն չունեցող անձանց կարգավիճակի մասին» 1954 թվականի կոնվենցիայով սահմանված ձևակերպմանը: «Քաղաքացիություն չունեցող անձանց մասին» օրինագծով ամրագրվում է նշված հասկացության սահմանումը կոնվենցիային համահունչ՝ նշելով, որ քաղաքացիություն չունեցող անձը այն անձն է, ով չի համարվում քաղաքացի որևէ պետության կողմից` այդ պետության օրենքի ուժով: «Հայաստանի Հանրապետության քաղաքացիության մասին» Հայաստանի Հանրապետության օրենքի 8-րդ հոդվածի 2-րդ մասը ևս տվել է քաղաքացիություն չունեցող անձի հասկացության սահմանումը, որը անհրաժեշտ է համապատասխանեցնել կոնվենցիայի պահանջներին կամ ուժը կորցրած ճանաչել:

**Օրինքների նախագծերի ընդունումը ֆինանսական լրացուցիչ միջոցների անհրաժեշտություն կամ պետական բյուջեում ծախսերի և եկամուտների մասում փոփոխություն չի առաջացնի:**

**Կապը ռազմավարական փաստաթղթերի հետ՝**

Օրինագծերի մշակումը բխում է ՀՀ կառավարության 2021 թվականի նոյեմբերի 18-ի N 1902 – Լ որոշմամբ հաստատված **Հայաստանի Հանրապետության կառավարության 2021-2026 թվականների գործունեության միջոցառումների ծրագրից**, մասնավորապես՝ ՀՀ ոստիկանության միջոցառումների 8-րդ կետից՝ Հայաստանի Հանրապետությունում օտարերկրյա քաղաքացիների և քաղաքացիություն չունեցող անձանց իրավական վիճակի հետ կապված հարաբերությունները միջազգային չափանիշներին համապատասխան շարունակական կատարելագործումն ապահովելու նպատակով:

**3. Նախագծերի մշակման գործընթացում ներգրավված ինստիտուտները, անձինք.**

Նախագիծը մշակվել է ՀՀ ոստիկանության կողմից:

**4. Ակնկալվող արդյունքը**

Օտարերկրացիների մասին ՀՀ օրենսդրության համապատասխանեցում միջազգային չափանիշներին` օտարերկրացիների իրավունքներն առավել ապահով դարձնելու, անօրինական միգրացիայի դեմ արդյունավետ պայքար իրականացնելու, օրենսդրական բացերն ու եզրութաբանական անճշտությունները, միջազգային և ազգային օրենսդրության միջև առկա հակասությունները վերացնելու և Հայաստանի Հանրապետության կողմից ստանձնած միջազգային պարտավորությունները պատշաճ իրականացնելու համար: Քաղաքացիություն չունեցող, ինչպես նաև քաղաքացիություն չունեցող անձի կարգավիճակի համար դիմող անձանց իրավունքների և պարտականությունների, քաղաքացիություն չունեցող անձի կարգավիճակի ճանաչման ընթացակարգի սահմանում օրենքով:

**ՀՀ ՈՍՏԻԿԱՆՈՒԹՅՈՒՆ**